ACTA NÚM. 10/2017

**ACTA DE LA SESSIÓ ORDINÀRIA REALITZADA PEL PLE DE L’AJUNTAMENT EL DIA 27 DE NOVEMBRE DE L’ANY 2017.**

A Santa Margarida i els Monjos, essent les divuit hores i cinquanta minuts del dia 27de novembre de l’any 2017, es reuneixen a la Sala de Sessions de l’Ajuntament, els senyors Regidors electes que més avall s'esmenten, prèvia convocatòria cursada a l’efecte amb l’antelació reglamentària, a l’objecte de realitzar sessió ordinària, per a tractar els assumptes que figuren a l’Ordre del Dia, assistits de la Secretària de la Corporació, na Alba Estévez López i l’Interventor César Romero Garcia.

REGIDORS ASSISTENTS:

Nom i cognoms Llista electoral

IMMA FERRET RAVENTÓS PSC-CP

JOSEP ORIOL TORRENTS PUYAL PSC-CP

ESTHER MARMANEU DOMINGO PSC-CP

ANDREU CLEMENTE MARTÍNEZ PSC-CP

MARIA FILOMENA MARTÍNEZ BRAVO PSC-CP

RAIMON GATELL SOLER PSC-CP

JOSÉ LUIS SORIANO NUÑEZ   PSC-CP

FRANCISCO GARCIA GARCIA PSC-CP

JOSEP ARASA FERRER ERC-AM

JOAN BAPTISTA RUBIO HERNÁNDEZ CIU

NO ASSISTEIXEN:

S’EXCUSEN:

S’INCORPOREN:

AMANDA GALLEGO SANTACANA del grup PA-CUP, a les 18,55 hores

JORDI SALGUERO VIDAL del grup PA-CUP, a les 18,55 hores

MONTSERRAT MONTFORT MORENO del grup ERC, a les 19,25 hores.

Per l’alcaldia s’obre la sessió i tot seguit el plenari passa a conèixer els punts de l’ordre del dia indicats a la convocatòria i, que a continuació es relacionen.

**ORDRE DEL DIA:**

|  |
| --- |
| 1.- APROVACIÓ ACTA ANTERIOR |
| 2.- AUTORITZACIÓ COMPATIBILITAT INTERVENTOR MUNICIPAL. (EXP. X2017001598) |
| 3.- APROVACIÓ PRESSUPOST GENERAL 2018. (EXP. X2017001631) |
| 4.- ADHESIÓ AL MANIFEST UNITARI DIA INTERNACIONAL PER L'ELIMINACIÓ DE LA VIOLÈNCIA ENVERS LES DONES. |
| 5.- CONEIXEMENT APROVACIÓ CONVENI DE COOPERACIÓ PER A LA PRESTACIÓ DEL SERVEI DE TAXI A LA COMARCA DE L'ALT PENEDÈS. (EXP. X2017000880) |
| 6.- CONEIXEMENT APROVACIÓ CONVENI DE COL.LABORACIÓ ENTRE L’AJUNTAMENT DE SANTA MARGARIDA I ELS MONJOS I L’ASSOCIACIÓ DE BROCANTERS I ARTESANS DEL PENEDÈS I EL GARRAF. (EXP. X2017001627). |
| 7.- DONACIÓ DE COMPTE INFORME TRIMESTRAL DE MOROSITAT, SEGONS LA LLEI 15/2010, DE 5 DE JULIOL (TERCER TRIMESTRE 2017) (EXP. X2017001662) |
| 8.- DONACIÓ DE COMPTE DEL PERIODE MIG DE PAGAMENT SEGONS RD 635/2014 TERCER TRIMESTRE 2017. (EXP. X2017001663) |
| 9.- DONAR COMPTE DELS DECRETS D'ALCALDIA |
| 10.- FORA DE L'ORDRE DEL DIA |
| 11.- APROVACIÓ DE LA URGÈNCIA PER L'APROVACIÓ DE LES BASES ESPECÍFIQUES PER L’ATORGAMENT DE SUBVENCIONS PER LA PARTICIPACIÓ A LA RUA DE CARNAVAL DE SANTA MARGARIDA I ELS MONJOS 2018 |
| 12.- TORN OBERT DE PARAULA |

**1.- APROVACIÓ ACTA SESSIÓ ANTERIOR**

**Intervencions**

La Sra. Alcaldessa Imma Ferret:CiU

El Sr. Joan B. Rubio del grup CiU: No.

La Sra. Alcaldessa Imma Ferret:ERC

El Sr. Josep Arasa del grup ERC: a la pàgina 147 a l’últim paràgraf on intervinc, diu el “aprovada la majoria” i ha de ser “aprovada per la majoria”. A la pàgina 157, a la intervenció de la secretària, “que es pugui rebellar” i ha de ser “treballar” i “opero” per un “però”. Pàgina 158, tercera intervenció meva, “el” i no “la”, “continuï” i no “continuo”. Pàgina 164, hi ha una intervenció d’Artur, “i m’adreço al Sr. Josep Arasa”, aquí al mig falta la pregunta

La Sra. Alcaldessa Imma Ferret: És possible que no s’hagi pogut transcriure per això.

El Sr. Josep Arasa del grup ERC: Però qui fa la pregunta sóc jo, faltaria incloure la meva pregunta. Pàgina 165. A dalt de tot, “em refereixo a lo que feies abans de la democràcia”, era “lo que deies”.

La Sra. Alcaldessa Imma Ferret: CUP

La Sra. Amanda Gallego del grup PA-CUP: No tenim cap.

La Sra. Alcaldessa Imma Ferret: PSC

El Sr. J. Oriol Torrents del grup PSC: Cap intervenció

**Votació**

**L’acta anterior amb les correccions realitzades és aprovada** **per UNANIMITAT** amb 12 vots a favor (8 regidors del grup PSC, 2 del grup PA-CUP, 1 del grup ERC i 1 del grup CIU) dels 12 regidors assistents a la sessió, dels 13 que constitueixen el ple municipal.

**2.- AUTORITZACIÓ COMPATIBILITAT INTERVENTOR MUNICIPAL. (EXP. X2017001598)**

**Text de l’acord:**

Vista la sol·licitud presentada pel Sr. CÉSAR ROMERO GARCIA en la que demana el reconeixement de compatibilitat per a exercir l'activitat privada de formador d’opositors al Centre d’Estudis Financers (CEF) de Barcelona.

Vist que l'article 329, en relació amb l'article 330, del Decret 214/1990, de 30 de juliol, estableix la possibilitat de reconèixer la compatibilitat per a l’exercici d’activitats privades, sempre que la suma de les jornades de l’activitat pública principal i de l’activitat privada no superi la jornada ordinària establerta a l’entitat local incrementada en un 50% i que no hi hagi coincidència horària en l’exercici d’ambdues activitats.

De conformitat amb els articles. 1.3 , 2.1 c), 11, 12, 13 , 14, 16 i concordants de la Llei 53/1984 de 26 de desembre , d’incompatibilitats del personal al servei de les Administracions Públiques.

Atès l’informe de Secretaria.

El Ple de la Corporació adopta els següents acords:

Primer.- Autoritzar al Sr. CÉSAR ROMERO GARCIA el reconeixement de la compatibilitat per a exercir l'activitat privada de formador d’opositors al Centre d’Estudis Financers (CEF) de Barcelona, amb la que desenvolupa com a funcionari de la plantilla d’aquest ajuntament, categoria Interventor, grup A1, adscrita al lloc de treball d’Interventor municipal , amb una tipologia de jornada completa de 37,5 hores setmanals, tot això de conformitat amb el que estableix la Llei 53/1984 de 26 de desembre , d’incompatibilitats del personal al servei de les Administracions Públiques.

Segon. - Aquesta autorització restarà sense efecte en els supòsits següents:

* si l’activitat privada impedís o menyscabés l’estricte compliment dels deures o en comprometés la seva imparcialitat o independència,
* si l’activitat privada tingués alguna relació amb els assumptes que la persona conegui per raó del càrrec,
* si la dedicació horària de l’activitat privada coincidís amb la jornada laboral.

Tercer. – El Sr. **CÉSAR ROMERO GARCIA** està obligada a posar en coneixement d’aquest ajuntament qualsevol modificació que es produeixi en les condicions de la segona activitat declarada.

**Intervencions**

La Sra. Alcaldessa Imma Ferret: Sra. Secretària.

Sra. Secretària: En principi és el que ha comentat l’alcaldessa, demana una segona ocupació i en aquest cas no contradiu el que diu la normativa, tal com està recollit en l’informe de secretaria, la llei d’incompatibilitats, per tant per la dedicació d’aquesta activitat privada que vol exercir l’interventor així com la dedicació, no contradiu els límits establerts a la llei d’incompatibilitats.

La Sra. Alcaldessa Imma Ferret: CiU

El Sr. Joan B. Rubio del grup CIU: No.

La Sra. Alcaldessa Imma Ferret: ERC

El Sr. Josep Arasa del grup ERC: Cap.

La Sra. Alcaldessa Imma Ferret: CUP

La Sra. Amanda Gallego del grup PA-CUP: Nosaltres en tot l’escrit i la petició, no hem vist les hores que serien. Suposem que són la resta que fan per complir les 40.

La Sra. Alcaldessa Imma Ferret: Sí

Sr. Interventor: El màxim d’hores que es pot exercir una activitat privada segons la llei d’incompatibilitats és de la meitat del que estàs fent a la teva jornada, per tant si estic fent 37.5h a l’ajuntament, seria màxim la meitat. Em comprometo a no fer més de 7 a la setmana.

La Sra. Amanda Gallego del grup PA-CUP: Era també per si no es veuria afectada la teva tasca com a interventor en funció que tens una jornada laboral extra

Sr. Interventor- No, el que diu la llei 87 és d’entrada un límit de retribucions que no pots guanyar un percentatge en funció del que guanyes, que no pots fer més de la meitat que fas i que evidentment no ho pots fer fora del teu horari. Jo l’horari que tinc és el mateix que el de tot el personal funcionari de la corporació, que són 37.5h amb obligació d’estar al lloc de treball amb horari de permanència fixa de 9 a 14h, i la resta és flexible. Evidentment compliré amb tots els requisits de la llei i de l’ajuntament.

La Sra. Amanda Gallego del grup PA-CUP: Era per saber una mica si repercutiria en la feina d’interventor el fet de tenir una feina fora

Sr. Interventor: No es pot fer cap feina pública ni privada si és dintre del teu horari i no ho faré, evidentment

La Sra. Alcaldessa Imma Ferret: De fet a l’acord es transcriu que aquesta petició quedaria sense efecte en els supòsits que la dedicació horària de l’activitat privada coincidís amb la jornada laboral.

La Sra. Alcaldessa Imma Ferret: PSC

El Sr. J. Oriol Torrents del grup PSC: Aquesta sol·licitud de compatibilitat que no és la primera que rebem, d’alguna manera posa en valor que els tècnics que treballen en aquest ajuntament són gent de valor i que són requerits per altres tasques com és aquest cas la docència i no és el primer cas que es dona. Per tant, en tot cas, creiem que és positiu, sempre que no afecti, com ha quedat clar, la seva dedicació a l’ajuntament, per tant endavant.

La Sra. Alcaldessa Imma Ferret: Procediríem a la votació.

El Sr. Joan B. Rubio del grup CiU: A favor

La Sra. Alcaldessa Imma Ferret: ERC

El Sr. Josep Arasa del grup ERC: Sí.

La Sra. Alcaldessa Imma Ferret: CUP

La Sra. Amanda Gallego del grup PA-CUP: Ens abstenim.

La Sra. Alcaldessa Imma Ferret: PSC

El Sr. J. Oriol Torrents del grup PSC: A favor.

**Votació**

**La proposta d’acord és aprovada** **per MAJORIA ABSOLUTA** amb 10 vots a favor (8 regidors del grup PSC, 1 del grup CIU i 1 del grup ERC) i 2 abstencions grup PA-CUP dels 12 regidors assistents a la sessió, dels 13 que constitueixen el ple municipal.

**3.- APROVACIÓ PRESSUPOST GENERAL 2018. (EXP. X2017001631)**

**Text de l’acord:**

Atès l'article 165 del Reial Decret Legislatiu 2/2004, 5 de març pel que s’aprova el text refós de la Llei Reguladora de les Hisendes Locals, i l'article 18 del Reial Decret 500/90, de 20 d'abril, que desenvolupa el capítol primer del Títol sisè de la Llei 39/88, de 28 de desembre, i una vegada acomplerts els requisits legals que hi resulten, amb la realització dels documents necessaris i els informes preceptius.

Vista la Llei orgànica 2/2012 de 27 de abril, d’Estabilitat Pressupostària i Sostenibilitat Financera (LOEPSF).

Vist l’informe de la Intervenció, elaborat conforme la Llei orgànica 2/2012 de 27 de abril, d’Estabilitat Pressupostària i Sostenibilitat Financera (LOEPSF) que estableix que en el pressupost 2018, els controls de la llei orgànica 2/2012 es compleixen en el pressupost vigent concretant que :

a) s’assoleix l’objectiu d’estabilitat, fets els ajustaments SEC 95 corresponents inclòs el de no execució, existint per tant, capacitat de finançament.

b) la ràtio del deute l’exercici 2017 està dins dels marges legals.

Vist l’informe favorable de la Comissió Informativa General s’acorda:

**Primer.- Aprovar inicialment** l’expedient de Pressupost general per a l'exercici de l’any 2018, que conté els següents:

Pressupost Ajuntament : Previsió d'ingressos i de despeses de **8.945.674,13 €.**

**Segon.- Exposar-lo** al públic durant quinze dies hàbils a l'efecte que els interessats puguin examinar-lo i formular-hi les al·legacions que tinguin per convenients davant del Ple de l'Ajuntament. En el cas que no es presenti cap en aquest termini es considerarà aprovat definitivament sense necessitat de nou pronunciament.

**Tercer.- Aprovar** la Plantilla de Personal de la Corporació per a l'exercici de l’any 2018, i exposar-la al públic conjuntament amb el Pressupost, una vegada que aquest estigui aprovat definitivament.

|  |  |
| --- | --- |
| **PRESSUPOST INGRESSOS** | **Pressupost** |
| Descripció | **2018** |
| CAPÍTOL I | **4.272.153,23** |
| CAPÍTOL II | **28.989,50** |
| CAPÍTOL III | **1.592.235,95** |
| CAPÍTOL IV | **2.326.395,46** |
| CAPÍTOL V | **63.400,00** |
| CAPÍTOL VII | **312.500,00** |
| CAPÍTOL VIII | **0,00** |
| CAPÍTOL IX | **350.000,00** |
| **TOTAL** | **8.945.674,13** |
|  |  |
| **PRESSUPOST DESPESES** | **Pressupost** |
| Descripció | **2018** |
| CAPITOL I | **3.827.627,00** |
| CAPITOL II | **4.045.598,00** |
| CAPITOL III | **0,00** |
| CAPITOL IV | **347.384,19** |
| CAPITOL VI | **714.090,00** |
| CAPITOL VII | **2.000,00** |
| CAPITOL IX | **8.974,94** |
| **TOTAL** | **8.945.674,13** |

**PERSONAL FUNCIONARI**

**Plaça Núm. Vacants Grup C Destí**

**Amb habilitació de caràcter nacional**

Secretari 1 0 A1 26

Interventor 1 1 A1 26

Tresorer 1 1 A1 22

**Escala d’Administració general**

Subescala Administrativa:

Administratius 3 0 C1 22

Administratius 3 2 C1 21

Subescala Auxiliar:

Auxiliars Administratius 5 3 C2 18

**Escala d’Administració Especial**

Subescala tècnica

Tècnic Administració General (TAG) 1 1 A1 20

Tècnic Superior Arquitecte 1 1 A1 24

Tècnic Superior Enginyer 1 1 A1 24

( temps parcial coberta interinament)

**Subescala Serveis especials**

Policia Local

Sotinspector policia local 1 0 C1 22

Sergent policia local 3 2 C1 21

Caporal policia local 4 1 C1 18

Agents policia local 11 5 C1/C2 16

**Personal d’oficis**

Conserge edificis municipals 1 1 E 12

Conserge escoles 2 2 E 12

###### PERSONAL LABORAL

**PERSONAL LABORAL PERMANENT**

**Plaça Núm. Vacants**

**1 Administració General**

1.1 Administratiu/va 1 0

1.2 Aux. Administrativa 2 0

**2 Administració Especial**

2.1. Serveis especials

2.1.1 Personal d’oficis

2.1.1.2 Oficial 1ª Paleta 1 1

2.1.1.4 Oficial 1 manteniment 1 1

2.1.1.4 Oficial 2 reforç brigada 1 1

2.1.1.5 Jardiner oficial 3a. 1 0

2.1.1.6 Oficial 3a ( manteniment Brigada) 2 2

2.1.1.7 Peó 1 1

2.1.1.8 Conserge 3 2

2.1.2 Monitor esports 1 0

2.1.3.1Tècnica Directora Biblioteca 1 0

2.1.3.2 Tècnica Auxiliar de Biblioteca 2 0

2.1.4 Directora- Educadora Llar d'Infants 1 1

2.1.5 Educadora d’adults 1 0

2.1.6 Educadora Llar d’Infants 11 4

2.1.7 Educadora Casal de Joves 1 0

2.1.8 Treballadora Familiar 2 1

2.1.9 Tècnic Serveis Ciutadans 1 1

2.1.10 Insertora Laboral 1 0

2.1.11 Educadora Social 1 0

2.1.12 Tècnic d’ Acció Cívica 1 1

2.2 Serveis Tècnics

2.2.1. Tècnic Medi Ambient 1 0

**PERSONAL LABORAL NO PERMANENT**

**Plaça Núm. Vacants**

**1 Administració General**

1.1. Aux. Administrativa 2 0

1.1.1 Aux. Administrativa consultori 1 0

**2 Administració Especial**

2.1. Serveis especials

2.1.1 Personal d’oficis

2.1.1.1 Oficial 3a(abans enterrador) 1 0

2.1.1.2 Oficial 1a 1 1

2.1.3 Monitor esports 1 0

2.1.4Tècnica en comunicació 1 0

2.1.6 Mestre de reforç –Escola d’Adults- 2 0

2.1.7 Educador Ludoteca i Espai familiar 1 0

2.1.8 Educador/a Casal de Joves 1 0

2.1.9 Agent de desenvolupament local 2 1

2.1.10 Auxiliar Educadora Social 1 0

2.1.11Tècnica Auxiliar de Biblioteca 2 0

2.1.15 Educadora Llar d’Infants 2 0

**PERSONAL FUNCIONARI NO PERMANENT**

**Plaça Núm. Vacants**

**2 Administració Especial**

2.1. Serveis especials

2.1.13 Insertor/a Laboral 1 0

2.1.14 Tècnic/a dinamització econòmica 1 0

2.1.6 Mestre de reforç –Escola d’Adults- 1 1

2.17 Tècnic de prospecció d’empresa 1 1

**Intervencions**

La Sra. Alcaldessa Imma Ferret: Possiblement aquest és el punt de l’ordre del dia, si més no, un dels punts importants de l’ordre del dia i un dels aspectes importants que té un ajuntament a l’hora d’aprovar el pressupost general per l’any corresponent. En aquest cas la proposta que es va presentar a la comissió informativa, on s’incloïen totes les memòries bàsiques explicatives, l’informe d’intervenció, la liquidació del pressupost de l’any 2016, l’avanç de tancament i liquidació del 2017, l’informe econòmic i financer, les bases d’execució del pressupost, l’annex del personal amb la memòria explicativa, l’annex d’inversions, l’informe de secretaria i tot l’expedient de pressupost comparatiu en tant per cent, tant per lo que és la despesa, classificat tant en funcional com per econòmic, com del pressupost d’ingressos així com un resum del comparatiu dels números per l’any vinent. Dir que a la tramesa que es va fer arribar a la comissió informativa es va detectar un error, no s’havia inclòs una despesa que corresponia a un ingrés del capítol 4 i es va haver de modificar els números finals que és la documentació que es va fer arribar el mateix divendres quan es va detectar l'error. Si el regidor d’hisenda ens vol explicar com s’han treballat aquests números per l’any 2018, després donarem la paraula al Sr. Interventor.

El Sr. Andreu Clemente del grup PSC. Tot seguit us comentaré els trets bàsics del pressupost de l’ajuntament de Santa Margarida i els Monjos per l’any 2018, elaborats seguint les indicacions de l’article 168 de la llei reguladora d’hisendes locals, assolint l’objectiu d’estabilitat i amb l’objectiu del deute dintre dels marges legals. Continua existint una situació econòmica difícil, pel que fa a la millora dels recursos dels que disposa l’ajuntament per afrontar el desenvolupament de les seves activitats prestadores de serveis. Una situació motivada per un estancament en els ingressos a conseqüència de la lenta recuperació de l’economia i per les limitacions que imposa la normativa estatal que condiciona la despesa local en el sentit d’haver de complir uns principis de capacitat de finançament així com la regla de la despesa. Aquesta situació és la mateixa en la que ens estem trobant els darrers anys, fa que enguany també haguem de tornar a plantejar un pressupost de contenció, tant de la despesa corrent que és la que es troba vinculada als ingressos ordinaris de la corporació com en l’apartat d’inversions. D’aquí la necessitat d’evitar qualsevol increment innecessari comparat amb el pressupost de l’exercici anterior. Els ingressos ordinaris, com dèiem, segueixen afectats per l’estancament existent en les diverses activitats econòmiques de les que es nodreixen. Provinents en gran mesura de l’activitat industrial i de la congelació d’impostos i tributs donada la situació socioeconòmica actual de molts veïns i veïnes, aquest ajuntament ha considerat no augmentar. El pressupost de la corporació per l’any 2018 és de 2.945.674,13€. Aquesta quantitat representa un increment d’un 1,85% en relació al pressupost inicial de l’any 2017. S’ha pres com a base de l’avaluació dels ingressos que es preveuen recaptar durant el 2018 les dades d’execució del 2017. Donada aquesta circumstància, els imports consignats pugen o baixen segons ha estat el comportament que s’ha observat a l’estat d’execució fins ara més les previsions fins a final d’any. Respecte l’import sobre béns immobles, l’import sobre activitats econòmiques, s’ha fixat una previsió prudent tenint en compte les dades conegudes fins el moment de la liquidació de l’any present i l’import del pre-padró. Suposen en els dos casos, increments en les previsions del 2018. S’ha incrementat també lleugerament la previsió per ingressos per impost sobre el valor dels terrenys de naturalesa urbana. Tenint en compte l’estat de les liquidacions del 2017 i liquidació del 2016, ja que finalment s’han liquidat per sobre del previst en aquests exercicis. La previsió d’ingressos referits a l’impost de contribucions de construccions, instal·lacions i obres de llicències urbanístiques es manté amb un petit increment tenint en compte també l’estat de les liquidacions. Respecte l’impost sobre els vehicles de tracció mecànica i la taxa de serveis ambientals, la previsió és a la baixa, seguint la tendència dels últims anys, donat que els padrons han baixat tot i que el percentatge dels drets reconeguts es manté estable. S’ha desglossat de nou les partides d’ingressos per serveis d’ensenyament, diferenciant les que provenen de llars d’infants i ludoteca, les que provenen de l’escola d’adults i joventut, respectivament. Pràcticament no han incrementat en adequació a la realitat actual que el general. Altres impostos, taxes i preus públics, es preveuen uns ingressos segons drets reconeguts del 2017 més la previsió a finals d’any, mantenint les previsions de l’exercici anterior amb increments i decrements segons les partides. Es baixa l’import previst per l’any 2018 per la taxa d’ocupació de sòl de les empreses subministradores i comercialitzadores de serveis generals, llum i gas, per prudència, d’acord amb les dades de liquidació que disposem en aquests moments. El capítol de transferències corrents puja un 1,63%, així la previsió d’ingrés per participació en els ingressos de l’estat pujaria, donat que fetes les consultes pertinents davant la delegació del govern de l’estat a Catalunya es preveu que l’aportació final no baixarà de la xifra prevista per aquest any, ans el contrari, la recaptació fiscal de l’estat augmentarà. Fet que, d’acord amb la normativa vigent, incrementarà la transferència rebuda per aquest concepte. Es manté l’import del fons nacional de cooperació provinent de la Generalitat de Catalunya previst pel 2017 així com el pla únic d’obres i serveis de Catalunya, amb la previsió de rebre al proper exercici la mateixa quantitat. Es mantenen també el còmput global de subvencions de la Diputació de Barcelona, prenent com a referència les atorgades durant l’exercici 2017. El capítol de transferències de capital reflecteix les subvencions que s’han sol·licitat a la Diputació, algunes ja efectivament atorgades, per diferents inversions i que són les següents: 217.200€ per la reforma de la pista poliesportiva dels Monjos, 75.000€ per l’edifici de Cal Rubió. 20.000€ per inversions en camins. Als efectes que disposa la llei orgànica 2/2012 del 27 d’abril d’estabilitat pressupostària i sostenibilitat financera, es fa constar que es compleixen inicialment els principis a la que la llei es meriten. Pel que respecte a les despeses que es descriuen en el pressupost, al igual que per l’estat d’ingressos, s’ha recollit de forma considerable tot allò que es pot extreure de l’execució de l’any següent. El criteri general dins dels diferents capítols ha estat de mantenir congelades aquelles despeses que ho han permès i disminuir-les si ha estat possible, compensant les que ha calgut incrementar. Cada regidor ha mantingut així l’equilibri i el criteri general és de no increment. A l’apartat de personal es manté la tònica de contenció en aquest pressupost tot i que després de les reduccions salarials dels anys 2010 i 2011 i l’augment salarial del 2017 de l’1% enguany es preveu la possibilitat, segons la previsió del pressupost general de l’estat, d’un augment del 2% en les retribucions. S’incrementa també aquesta partida per la creació necessària de reforç en l’àrea de serves generals, donat l’increment important de la gestió tècnica i administrativa, així com la incorporació de les modificacions de plantilla ja aprovades durant l’exercici 2017 i que cal consignar pel 2018. També s’ha vist afectada aquesta partida per totes aquelles mesures que per peritaria s’han acordat amb els representants legals dels treballadors i treballadores i s’han inclòs en el pressupost. Cal fer esment que gran part de la plantilla de personal està vinculada amb la prestació directa de serveis als ciutadans, pel que s’ha procurat que es tendeixi a assolir la dotació de personal necessari per dur a terme l’atenció adequada. Tot i així la despesa de personal representa un 43,15% del total del pressupost. La despesa corrent és des d’on es contemplen les despeses ordinàries per a fer funcionar i mantenir els diversos serveis que presta l’ajuntament als ciutadans, del tipus obligatori, com neteja diària, recollida d’escombraries, biblioteca, o de tipus voluntari, com joventut, cultura, educació, ajuda a les persones. En aquest capítol es mantenen el mateix nivell de qualitat i prestació de serveis, sent una mostra evident d’efectivitat de les mesures d’estalvi a empreses, procurant mantenir la dinàmica de creixement de les prestacions que evolucionen al ritme de desenvolupament del municipi al mateix temps que es procura millorar la seva eficiència. Les partides que més es consoliden són les destinades a benestar comunitari, així com les de serveis socials i promocions socials, que corresponen a les destinades a les activitats adreçades a les persones i famílies del tot necessàries en els moments actuals. Malgrat però, les despeses de foment de l’ocupació augmenten pel fet de contemplar ingressos per ajuts que des de la Diputació de Barcelona ofereixen. Es consoliden les partides destinades a serveis d’ocupació i desenvolupament de projectes per mantenir la línia ja encetada els darrers anys i s’obtenen bons resultats. Les transferències a altres entitats són un apartat important que inclou tot el que suposa suport a les entats socioculturals locals, així com ajudes individuals a famílies dins del servei de benestar social que s’han incrementat aquest 2018. A banda, altres aportacions a ens que gestionen determinats serveis com l’aportació a la mancomunitat Penedès-Garraf pel tema de la gestió de residus, o el centre d’animals domèstics o bé aportacions al Consell Comarcal per la gestió de temes vinculats a la prestació del servei de benestar social que per llei les té atribuïdes. En aquest apartat es manté la contenció iniciada ja fa uns anys pel que fa al suport econòmic a les entitats locals, seguint uns criteris que entenen que la funció de l’administració local és posar a disposició de la ciutadania i les entitats tot un seguit d’infraestructures i serveis per tal que aquests puguin desenvolupar les seves activitats en condicions òptimes, sent aquest l’objectiu que s’ha continuat prioritzant enguany, procurant minimitzar els ajuts econòmics. Com ja hem esmentat, però, aquesta congelació no afecta a les partides destinades a donar suport a les famílies i persones amb dificultats socioeconòmiques ni les de les lluita contra l’exclusió social. No només no s’han vist afectades per aquesta política d’estalvi sinó que gaudeixen d’un important increment per entendre que en moments com aquests és important abocar-hi més recursos. Enguany, les inversions es programen en funció de les capacitats de finançament, atenent que es podria utilitzar el romanent d’exercicis anteriors per anar fent noves incorporacions d’inversions al llarg de l’any si la normativa ho permet. S’han col·locat en el pressupost inicial el nombre més gran d’inversions possibles, comptant amb finançament propi, ajuts de caixa de la Diputació, préstec o bé finançament extern finalista compromès, subvencions, contemplant les condicions legals tot tenint en compte que enguany l’esforç inversor es veu disminuït en un 41,93% donat que es preveuen menys ingressos per subvencions d’altes. En el cas de l’atorgament de noves subvencions finalistes per part d’altres administracions se’n podrien incorporar de noves. Com a noves importants incloses en aquest pressupost destaquem la finalització de la pista poliesportiva dels Monjos, la creació d’un espai caní i l’eix cívic Cal Rubió Monjos. A banda de millores en espais públics i parcs, en l’enllumenat públic, en pavimentació i clavegueram. La resta d’inversions, més petites i vinculades al funcionament de diversos serveis, segueixen la ja comentada tònica de contenció i reducció aplicables a altres despeses. Al 2018 i per primera vegada en aquest ajuntament, s’ha incorporat en l’apartat d’inversions una nova partida que mitjançant un procés participatiu els ciutadans decidiran en quin o quins projectes escollits per ells mateixos es destinaran els diners imputats que per aquest proper exercici serà de 40.000€. Enguany hem tornat a fer un pressupost el més real i ajustat possible tenint en compte la situació general i la de les famílies en particular. Ens hem ajustat al previsible nivell d’ingressos complint amb els principis legals de capacitat de finançament i de la regla de despesa. Aquest torna a ser un pressupost moderat però que vetlla per mantenir el nivell de qualitat dels serveis que l’ajuntament presta al ciutadans, aplicant unes polítiques públiques de suport als col·lectius socials més desfavorits. Un pressupost que servirà per continuar fent al llarg del 2018 una política d’austeritat, aplicant els mecanismes que siguin necessaris de càlculs de costos per una redistribució de recursos i organització eficient per tal que repercuteixi el menys possible a la difícil situació econòmica en el funcionament de l’ajuntament. Una administració que actua no només com a entitat prestadora de serveis sinó com a redistribuidora dels recursos recaptats, estructurant espais de relació i convivència en tots els ciutadans i ciutadanes.

Sr. Interventor: Ja ho has explicat molt bé tot. Únicament pel que fa referència a les tasques especificades de l’interventor dir que dins de l’expedient del pressupost hi ha tota la documentació que és obligatòria. Respecte als controls derivats de la llei orgànica d’estabilitat pressupostària i financera bàsicament dir que respecte al deute, continuem tenint una situació molt favorable de deute, donat que el percentatge de deute viu respecte als ingressos liquidats l’any 2016 és d’un 3,05%, molt per sota del que és permès per la llei, un 110%. Fins i tot, si s’arribessin a concretar les dues vies de crèdit que s’han previst al pressupost s’acompliria de sobre aquest percentatge. Respecte la capacitat de finançament, fent estimacions, també continuem amb la mateixa tònica i s’estima una capacitat de finançament d’un 0,34% que són 30.000€. La capacitat de finançament es calcula comparant els ingressos del capítol 1 al 7 amb les despeses del capítol 1 al 7, fent una sèrie d’ajustos. Bàsicament l’ajust que s’ha aplicat és el d’inexecució de pressupost a data de quan es van acabar els informes i tenint en compte totes les aplicacions que no s’han executat complint amb el criteri d’estabilitat pressupostària a més a més del criteri d’anivellament. Pel que fa a les inversions que ja ho ha comentat el regidor, tenim subvencions finalistes ja compromeses que són de Diputació, per la reforma de la pista poliesportiva dels Monjos, per la reforma de Cal Rubió i 20.000€ pels camins. La resta d’inversions, quan tinguem la liquidació del pressupost del 2017 veurem si hi ha marge per poder finançar inversions. També hem d’estar atents al que finalment s’aprovi a la llei de pressupostos generals de l’estat, que si continuen permetent, que és bastant probable, que part del superàvit destinar-ho a inversions financerament sostenibles. La resta si fos necessari tenim la possibilitat de demanar l’ajut de caixa amb unes condicions realment bones com demanar un préstec, si fos necessari, per complementar les inversions.

El Sr. Andreu Clemente del grup PSC: Em comenten que quan he donat l’import del pressupost m’he equivocat. L’import és de 8.945.674,13€. Perdoneu.

La Sra. Alcaldessa Imma Ferret: Com veieu, estem davant dels comptes previstos per l’any 2018 comptant amb un estancament d’ingressos, fent aquest augment del 1,85% en relació al pressupost inicial de l’any 2017 i sobre tot ajustant el que ha sigut la despesa corrent prevista per l’any que ve, adoptant les mesures que calgui i veiem que aquest any si que s’incrementa en una quantia important els costos de capítol 1 que són els referents a personal. Per això la disminució d’inversions, perquè es creu convenient aplicar mesures d’increment de personal sobre tot en la gestió administrativa que és on cal. En qualsevol cas, tenim un pressupost de 8.945.673,13€ i del qual en qualsevol cas, podem parlar-ne, CiU.

En aquests moments s’incorpora la Sra. Montserrat Montfort del grup ERC.

El Sr. Joan B. Rubio del grup CiU: Voldria fer un parell d’aclariments. En el capítol pressupost de despeses classificació funcional, hi ha una partida on posa personal laboral temporal cementiri. Això que és que s’ha posat una altra persona?

La Sra. Alcaldessa Imma Ferret: És la partida 164-131?

El Sr. Joan B. Rubio del grup CiU: Sí.

La Sra. Alcaldessa Imma Ferret: Inicialment hi havia 17.000 i ara hi ha una previsió de 18.400. Això ve donat per l’increment de sou previst del 2% en tots els complements que s’afegeixen, que és el complement de productivitat de no absentisme, que és una quantia anual acordada conjuntament amb els sindicats. Si la Sra. Secretària vol afegir alguna cosa?

Sra. Secretària: Bàsicament són els increments de personal que ha comentat l’alcaldessa, la previsió de complement del 2% més el complement de productivitat pactat en peritaria i altres complements pactats en peritaria durant l’any 2017.

El Sr. Joan B. Rubio del CiU: També hi ha una altra partida que no hi estic massa d’acord, que és la de la il·luminació nadalenca. Cada any augmentem 2000€

La Sra. Alcaldessa Imma Ferret: No

El Sr. Joan B. Rubio del CiU: L’any passat 14.000€ i aquest 16.000 €

La Sra. Alcaldessa Imma Ferret: Com dèieu, el regidor us ho pot explicar, feia tres anys que no s’incrementava la partida, si no recordo malament, i aquest any s’ha cregut convenient poder-la ampliar per donar solució a més espais.

El Sr. Joan B. Rubio del CiU: Potser ens hauríem de plantejar comprar-la i tenir-la en propietat, no?

La Sra. Alcaldessa Imma Ferret: En aquest cost es va fer el càlcul, de les hores de brigada que costa penjar-ho, les hores de brigada de mantenir-la i adequar-la, en el contracte que es fa et venen a posar, a treure i et fan el manteniment durant la campanya. També tens possibilitat de canviar la imatge que de l’altra manera, si és de compra, l’has d’amortitzar durant varis anys.

El Sr. Joan B. Rubio del CiU: És una mica exagerat l’increment. Les lluminàries aquestes també pugen un 42%. És per fi canviar les bombetes?

La Sra. Alcaldessa Imma Ferret: Aquesta és una partida que hem cregut convenient incrementar-la, si recordeu els dos últims anys havíem deixat 35.000€ i és per la millora de lluminàries en compliment de normativa i en millora d’eficiència energètica. D’aquesta manera podríem acabar més aviat de renovar tot l’enllumenat.

El Sr. Raimon Gatell del grup PSC: El nostre tècnic ens ha fet el càlcul, hem fet el concurs ara, i està al voltant de 75 o 80 lluminàries cada any. Per intentar canviar més punts de llum hem pujat una mica aquesta partida i així arribar als 100 punts de llum.

El Sr. Joan B. Rubio del grup CIU: Veiem la pàgina 341, el 22-799 que és contracte d’esports, que puja un 50%.

El Sr. José Luis Soriano del grup PSC: Amb aquesta partida tenim contractat lo que és la vigilància i el manteniment del camp de futbol i del pavelló. S’incrementa perquè 12.000€ són per la contractació de 6 mesos del conserge de la nova pista poliesportiva quan acabin les obres. Després hi ha un contracte de desfibril·ladors d’instal·lacions esportives que també puja 1500€ i contractació d’ambulàncies de preventius per un acte d’esports que va quedar fora del contracte.

El Sr. Joan B. Rubio del grup CIU: Dos punts més avall hi havia retribució temporal de la brigada d’obres. També puja de 20.000 a 41800

La Sra. Alcaldessa Imma Ferret: El número 1532-131. Aquí està contemplada la plaça de l’oficial de tercera de paleta, que aquests dos últims anys estava contemplada com a pla d’ocupació i ara s’ha cregut convenient definir la plaça i retribuir-la i convocar-la. A banda els increments de sou i complements.

El Sr. Joan B. Rubio del grup CIU: Amb el tema d’inversions, s’ha fet poc. Són inversions molt justetes. Crec que aquí després s’haurà d’anar aportant per poder arreglar les coses, es podia haver previst més quantitat per cobrir-ho. La senyalització viària cada any hi aportem 12 o 15.000€, i poder és una mica exagerada. Fa dos anys que demano canviar un cartell de l’estació, a veure si aquest any ja toca. Després he vist que hi ha poques inversions, només l’Eix i poc més. Jo visc a un barri que som una cinquantena de cases i fa anys que no s’inverteix en res. Fa temps que reclamem un localet, que hi ha molta gent gran, estan entre Monjos i la Ràpita i no poden anar ni a un lloc ni l’altre, perquè no es poden desplaçar. Els fills no poden estar portant i recollint, s’hauria de mirar de fer un local no molt gros, la meitat de la Costa Dorada, que té el seu propi local i està dins de Monjos. Als barris de fora també s’hauria de valorar la gent gran que hi ha i no es poden bellugar. Demanaríem que s’intentés en aquests barris incloure una mica de servei, per poder estar a diari, a fer la partida, i no hagin de posar la cadira al portal de casa. És una de les inversions que es podien haver posat, perquè no és grossa, són 35 o 40.000€, que la mateixa brigada la pot fer. Només són 4 parets i un sostre. Per tant crec que és una de les coses que trobo a faltar al pressupost

La Sra. Alcaldessa Imma Ferret: Si que és cert i ho hem explicat que les inversions han disminuït. Bàsicament era per poder quadrar el pressupost i perquè moltes inversions ja s’han començat a fer i estan consignades per aquest any 2017 que s’acabaran de fer al 2018 i les grosses, com l’arranjament de la pista o l’eix cívic de Cal Rubió, s’han consignat. Altrament, si la incorporació de romanents i la previsió de la normativa ho deixa, es poden fer inversions que es diuen sostenibles i més quan tenim un deute com ha explicat el Sr. interventor que tendeix a 0, això és un deute molt baix, està bé perquè ens dona una capacitat de finançament més gran i a més a més si sorgeixen ajuts i fer com a ingressos majors, es veuran incrementades. Si que és cert que per exemple el parc de l’estació seria una de les inversions que es podrien aplicar amb el romanent, o bé amb ajuts de transferències d’altres administracions. Per això s’ha consignat la partida només amb 1000€ perquè es veurà incrementada si tot va bé, durant l’any que bé. El que explicàveu de la possibilitat de fer aquest equipament, ens ho heu comentat en alguna altra ocasió i bé, caldria fer un estudi real de la necessitat que hi pugui haver per la gent gran, per si és més sostenible poder crear un sistema de mobilitat a través d’un bus o taxi a demanda per desplaçar a la Ràpita o als Monjos, que és on hi ha més oferta. Tot és estudiar-ho. Ara com ara no hi ha la previsió, però caldria estudiar-ho

El Sr. Joan B. Rubio del grup CIU: Amb el tema de posar el transport, crec que tampoc aconseguirem bellugar-los perquè són gent que no tenen connexió amb la gent d’aquí. La majoria de cases tenen gent que passa dels 65 anys sense medis per sortir. Més que res, no estem parlant de gran cosa, 4 taules per llegir el diari, per veure la tele... ara estan com abandonats.

La Sra. Alcaldessa Imma Ferret: A les activitats que es fan a Monjos o Ràpita hi participa gent...

El Sr. Joan B. Rubio del grup CIU: No hi ha participat mai, perquè no tenen connexió directa amb la gent del poble.

La Sra. Alcaldessa Imma Ferret: Caldria fer un estudi acurat de les necessitats reals del barri en aquest sentit.

La Sra. Alcaldessa Imma Ferret: ERC

El Sr. Josep Arasa del grup ERC: Abans de començar aquest darrer ple de l’any, ja que des d’alcaldia no s’ha fet, des d’ERC farem un esment especial d’aquells que per defensar la nostra llibertat, són presoners polítics dels espanyols o estan a l’exili i homenatjarem, evidentment, als 700 alcaldes encausats per les seves idees. A tots ells, el nostre suport. Dit això, entrem en el tema pressupostari, un tema espinós i en el qual nosaltres no estem d’acord per qüestions de fons, tot i que reconeixem que aquests pressupostos són una mostra del bon fer comptable. Els números administrativament estan ben fets però els pressupostos no són tant sols un exercici administratiu o comptable, són la transposició econòmica resultant d’un anàlisi social. Per fer-lo no és suficient saber el nombre d’habitants i quins són els ingressos o com es van gastar els diners l’any anterior, els pressupostos són els que defineixen la política d’un ajuntament. Conseqüentment, és el debat més important que té un consistori. Si un pressupost el fa un govern de dretes, tendirà a l’acumulació de la riquesa pel profit d’uns pocs, ja siguin doncs barris, persones o entitats. Per l’esquerra un pressupost municipal ha de tendir a l’equitat social a partir del coneixement de la realitat local. Ha de servir per revertir els diners en profit de tothom i especialment entre les classes més desafavorides, per tal d’escurçar les distàncies socials. En aquest espai, la proposta que avui vostès ens presenten és un despropòsit social. El pressupost de Santa Margarida i Monjos del 2018 és el pressupost més important de la comarca. A Santa Margarida i els Monjos, 8.945.000 i escaig euros, corresponen a 1205€ per ciutadà. Recordem que a Vilafranca correspon, el seu pressupost, a 1091€ per ciutadà i a Gelida a 981€. Aquesta capacitat es deu majoritàriament a la riquesa generada per l’important parc industrial del municipi, el que ens permet tenir un producte interior brut relativament elevat, 182,4€ que està pràcticament doblant la mitjana catalana que l’agafem amb un terme mig de 100 i la de la comarca que és 100,8. Però si ens quedéssim tant sols amb aquestes dades tindríem una imatge distorsionada del municipi. Els punts febles municipals són el percentatge d’aturats, que en el darrer mes d’octubre, segons la Diputació, era del 12,95, que és cert que ha disminuït, el mes d’octubre de l’any passat hi havia un 14,52 d’atur, però el percentatge d’aturats continua estant per sobre de la mitjana penedesenca. A Sant Sadurní actualment hi ha el 8,50% i a Gelida el 12,63% d’atur. Seguim amb dades municipals. La base imposable sobre l’impost de la renda de les persones físiques al municipi és de 18.873€, quantitat molt per sota de la base imposable de la comarca. A Vilafranca la base imposable de cada ciutadà, a la declaració de renda, és de 20.836€, a Sant Sadurní és de 22.952€ i a Gelida és de 22.827€ i la mitjana catalana és de 22.337€. Estem per sota de la mitjana catalana més o menys en 4000€. Aquestes dades, l’atur i la base imposable, són les que principalment han de condicionar les directrius polítiques del pressupost. A l’estat espanyol, gràcies a les polítiques del PP amb el suport de C’s i PSOE s’està al capdavant de la llista per desigualtats per renda d’Europa. Els rics són cada cop més rics i els pobres cada cop més pobres. El 21% de la població, la població de la nostra zona, la tercera corona barcelonina, està en risc de pobresa. El 13% dels treballadors ja són pobres. El 28,6 tenen dificultats per arribar a final de mes. El 7,3 no poden mantenir la temperatura adequada a les seves llars i podria seguir donant dades. És a dir, malgrat els anys transcorreguts de govern socialista de Santa Margarida i els Monjos, som un municipi ric amb una població pobre. Els números en això no ens enganyen. El pressupostos que avui ens presenten són uns pressupostos correctors, haurien de ser uns pressupostos correctors d’aquesta tendència. I aquests no són uns pressupostos socials. Els pressupostos que avui ens proposen són populistes que l’únic que busquen, sembla ser, és un benefici electoral. Aquest és un pressupost que respon a les necessitats evidents del seu partit més que a les reals de la nostra societat a mig i llarg termini. En aquest pressupost les partides esportives que són al voltant de 500.000€, sense tenir en compte la despesa laboral, són lleugerament superiors a la despesa social. Han reduït la despesa destinada a alimentació social, al 2017 era de 19.000€ i al 2018 és tant sols de 15.000€. Es destinen més diners a despeses jurídiques sense determinar, 18.000€, que a alimentació social. No es destinen diners a la construcció d’habitatge social. Al foment de l’ocupació l’any 2017 es van destinar 15.000€, per l’any 2018 tant sols preveuen 10.000€. En aquests pressupostos no hi ha cap partida per reconduir les noves iniciatives dels autònoms i afavorir els llocs de treball de més qualificació, de tal manera que al municipi hi ha 4 bars per cada 1000 habitants quan a Gelida n’hi ha 1,24 i a Sant Sadurní 2,13 per 1000 habitants. Paral·lelament, tampoc estem afavorint l’empresa i no hi ha en aquest pressupost cap partida destinada a la implementació de les noves tecnologies en els polígons industrials. Més enllà d’una bicicletada festiva anyal, no es fa res per afavorir el transport públic, en aquests pressupostos, tal com deia abans el company de CiU, tant sols destinen 1000€ per un aparcament a l’estació quan tenim al costat un solar extraordinari que caldria asfaltar per millorar l’espai d’aparcament tal com s’ha anat proposant des d’ERC des de fa més d’un any. En un municipi on totes les entitats de població tenen boscos o terra de conreu al seu entorn destinaran, segons aquest pressupost, 7500€ a un espai caní. Aquests diners es podrien destinar a una seriosa campanya de foment del civisme i així fer nostre aquell vell adagi que és més important ensenyar a pescar que no pas donar un peix. Les diferències en el tracte a les entitats continuen sent evidents, tal com ja hem denunciat repetidament. La casa d’ Andalusia que ocupa la sala Alguer en un 85% del temps té dret a neteja, assegurança, telèfon, electricitat, etc. cosa que no tenen les altres associacions del municipi. El cost d’aquests serveis de la sala Alguer és de 8900€ anuals. Si hi afegim unes barbacoes que es faran en aquest espai per un valor de 8000€ tindrem en total 16.900€, import molt superior al que percep la Margaridoia, malgrat que aquest any se’ls dona una subvenció complementària de 2000€ o que percep el centre cultural rapitenc. En aquests pressupostos hi ha xifres molt dubtoses. A proposta d’ERC es van aprovar mesures per reduir la despesa telefònica que per habitant és molt superior a la d’altres localitats de la contronada. Ens van dir que ja ho havien fet, que aquest any es reduiria un 20% no la meitat com nosaltres els proposàvem. Doncs no ha estat així. La despesa telefònica del 2017 va ser de 67.221€ i la prevista pel 2018 és de 80.240€, un 19.36% més. Un 40% més del que ens havien assegurat. A cada habitant del municipi la telefonia de l’ajuntament els costarà 11€. Si volen els dic que els costa als habitants de Vilafranca o als d’Olèrdola. Aquests pressupostos no ofereixen cap partida per una integració urbanística, tal com deia el company de CiU, ni intercomunicació global del municipi entre si ni amb la resta de la comarca. No hi ha cap partida destinada a la protecció del medi ambient ni al control de la contaminació o a la seva regeneració, a l’estalvi d’aigua o a incentivar les energies renovables. Al pressupost torna a sortir el capítol de despeses jurídiques per valor de 18.000€ quan ja ens havien assegurat que la defensa jurídica estava contemplada en les assegurances i en el capítol d’ingressos no hi ha cap que faci esment dels deutes de l’estudi Hèlix. I podria seguir en previsió de les assegurances de vehicles i altres partides que fan enrogir a qui tingui vergonya.

La Sra. Alcaldessa Imma Ferret: Alguna aportació més? Té la paraula la CUP

El Sr. Jordi Salguero del grup PA-CUP: Nosaltres volíem tractar el tema des d’un punt de vista més genèric, inicialment. Primer voldríem celebrar la partida pressupostària dels pressupostos participatius d’enguany que hi ha uns 40.000€. Trobem que és un bon punt de partida, que no ha de ser en cap moment un fi sinó un punt de partida per poder incloure partides més grans i poder al final establir al menys tot l’apartat d’inversions un percentatge important d’aquesta manera. Per altra banda, entenem que a diferència del PDeCAT que comentava ell que hi havia molt poques inversions, poques coses, nosaltres trobem positiu en aquest cas que s’incrementin inversions en serveis socials, per exemple es doblen els plans d’ocupació, que és algo que nosaltres ja vam comentar a l’anterior pressupost. A més a més creiem que això pot resoldre problemes d’ocupació que n’hi ha molts, com comentava el company d’ERC. També les beques extraescolars, també incrementen bastant. Després entrarem en les crítiques, però aquests són tres aspectes que volíem agrair pel caire més social d’aquest pressupost i que nosaltres anàvem exigint durant els últims anys. Per altra, també, el fet que ja no depèn de l’ajuntament però el 2% dels increments dels sous, que els altres anys hi havia hagut problemes en aquest aspecte, creiem que és important perquè l’IPC ha pujat menos i això es tradueix en un petit increment salarial a tots els treballadors de l’ajuntament. Per altra cantó, entrant ja amb inversions més concretes, voldríem per exemple saber algunes especificacions sobre si, com comentava el Sr. Interventor, si està prevista alguna inversió sostenible, tot i que has dit que fins que no hi hagués el tancament no es podia preveure, però si a nivell d’equip de govern hi havia alguna inversió sostenible prevista per incloure de cara a l’any que ve.

La Sra. Alcaldessa Imma Ferret: Gràcies per les aportacions. Només un aclariment, si que s’han vist incrementades aquestes partides amb els ajuts a famílies que ja ho havíem començat a fer aquest any 2017 amb les modificacions que es van fer, però si que volíem que quedés fixat des d’un inici de cara al 2018, amb totes aquelles partides que després durant l’any hem hagut d’incrementar per la raó que sigui, es va veure convenient incrementar els ajuts des d’un inici, per si després s’ha d’incrementar més, tenir més marge. Del que dèieu del tema de les inversions que inicialment, si es podia preveure quines serien sostenibles, una seria la de l’aparcament de l’estació, per això l’hem dotat només amb 1000€, per crear-la pensant que amb la incorporació si tot va bé dels romanents, poder-la dotar per acabar l’obra. Altres inversions que també estan dotades amb poca quantia però pensant en inversió sostenible que es pugui fer, eren per una banda reasfaltats diversos i entre d’altres la pavimentació de la Rambla que hi ha trams molt malmesos. També la climatització de la planta primera i planta baixa de l’ajuntament, que hi ha una quantia important però la quantia és més gran, donat que els equips d’aire segurament es faran malbé ben aviat i s’aplicaran equips ambientalment més sostenibles i amb més eficiència energètica. També es poden anar aplicant ajuts, ara han sortit uns ajuts de Diputació per millores i reformes d’equipaments i per millores de polígons industrials en els quals s’estan fent projectes per poder-nos acollir i si ens ho donen, seran un ingrés major que es podrà aplicar a la partida que es creï. A part, es poden destinar les partides convenients d’inversions financerament sostenibles es poden aplicar.

El Sr. Jordi Salguero del grup PA-CUP: Nosaltres volíem fer una critica, ja la vam fer l’any passat i la volem reiterar, en la quantitat de policies per habitant que tenim en aquest municipi. Nosaltres ja ho vam criticar l’any passat, no ho tornarem a repetir però creiem que l’any passat ja es va comentar que s’ampliava la plantilla per consolidar-la i aquest any en el pressupost es torna a dir que s’amplia una persona més per consolidar-la una altra vegada. Cada vagada la consolidem més i no creiem que sigui necessari perquè ja tenim molts policies per habitant, tenim el segell de municipi segur i no és una cosa prioritària en aquest moment. Per altra banda, dins del tema de la policia, dos motos noves de policia. No sabem si ens podríeu explicar el motiu, no funcionen? Perquè fa una setmana bé que corrien... per altra banda, complements del no absentisme, això no hi era? A que venen? Hi ha una nova legislació? També hem vist un increment important en personal laboral de turisme, es preveu la contractació d’una nova persona?

La Sra. Alcaldessa Imma Ferret: Comencem amb la policia. El regidor de governació us ho podrà aclarir més bé. El tema de la consolidació de la plantilla de la policia, si que és cert que l’any passat va entrar una persona més i la proposta d’aquest any és augmentar-ho una mes, amb plaça de sargent. Això és per donar una estructura eficient i eficaç a la plantilla de policia que tenim, per la gestió que es pugui anar donant. No està consolidada, la plantilla, creiem. Precisament som un municipi que fem moltes activitats i la policia a banda de garantir la seguretat de tots durant tot l’any, quan hi ha moltes activitats, han de fer moltes hores extres. Si tenim una plantilla més ben dotada i la tendim a consolidar, podem distribuir millor les feines i donar més serveis dels que fan, sobre tot la policia de proximitat, que és un dels recorreguts que té el cos de policia. El tema de les motos, no són incrementar el parc automobilístic amb dues motos noves, sinó el canvi de les que ja existeixen ara que són massa grosses i ja tenen molts anys i estan tenint moltes reparacions. El complement de no absentisme és un complement de productivitat que s’ha acordat amb la part social per aplicar aquest complement que és una quantia anual per ser puntual, venir a treballar i no tenir absentisme no justificat, en el sentit de premiar als treballadors que compleixen amb la seva feina i horaris. Això ho apliquen molts ajuntaments. No hi havia la part social fins aquest any que ho hem començat a treballar amb el comitè d’empresa i és una proposta que es va acceptar.

El Sr. Jordi Salguero del grup PA-CUP: La quantia que es preveu amb aquests complements, com està calculada, en base al sou? És un percentatge o un fixe?

Sra. Secretària: És una quantitat fixa si es compleixen tots els requisits que es van establir amb el comitè d’empresa i amb els representats dels funcionaris i va en funció del grup i categoria. Varia una mica en funció del grup que ara no tinc aquí les dades, però te les puc facilitar.

El Sr. Jordi Salguero del grup PA-CUP: Entenc que es cobra a finals d’any

Sra. Secretària: No, s’ha establert que es cobraria sobre el mes de març de l’any següent al que fa referència el complement. Serà el cap de servei qui avaluarà que el treballador ha complert amb les tasques que té per avaluar el rendiment. Hi ha uns requisits i si es compleixen tots els ítems es podrà cobrar aquesta quantitat. És al voltant de 300€, segons el grup.

La Sra. Alcaldessa Imma Ferret: Del tema de turisme, no és que hi hagi dos persones sinó que aquí va aplicat la persona que està ocupant la plaça de AODL de turisme, per l’any 2018 també es preveu i la previsió de la contractació si ens donen la subvenció d’AODEL d’un recurs de dinamització sociocultural del territori, que vindria a ser una persona que desenvoluparà tot el projecte del camí ramader de Marina. Per això s’ha dotat més quantiosament, perquè va lligada a un ingrés. Des del SOC es paga la quantia de les retribucions del personal.

El Sr. Jordi Salguero del grup PA-CUP: També hi ha una partida que fica vehicle de serveis socials. És comprar un vehicle nou?

La Sra. Alcaldessa Imma Ferret: S’ha de reposar el vehicle que hi ha ara que és molt vell i està tenint molts problemes.

El Sr. Jordi Salguero del grup PA-CUP: Dels projectes de més envergadura del pressupost, hem vist un: Monjos inclusió. 77.000€. Ens agradaria saber si ens podeu passar el projecte i explicar-nos una mica.

La Sra. Alcaldessa Imma Ferret: Precisament aquest projecte és el que va fer modificar la documentació que us vam passar el divendres perquè per error no es va incloure la dotació econòmica per aquesta partida que va lligada a un ingrés. Si recordeu, aquest any 2017 la Diputació va atorgar ajuts complementaris per plans d’ocupació i ens va donar 176.000€ en dues anualitats. En una junta de govern d’abril es va acordar com es destinarien els diners a les dues anualitats. Per una banda teníem la creació de plans d’ocupació, que ha sigut la creació de dos agents cívics, dos auxiliars administratius, el peó de brigada i el monitor de jardineria. Per altra banda hi havia la quantitat destinada el projecte Monjos Inclusió que ja fa que treballem amb diners que des de Diputació arriben i és un projecte amb el qual es seleccionen persones en risc d’exclusió social i que tenen problemes a l’hora de recerca d’ocupació i que a través de l’empresa d’inserció NOU SET, desenvolupem aquest projecte amb tota la família, es fa un treball des de serveis socials, ocupació, des de mercat de treball, i es fa la gestió integral de la família de la persona que forma part d’aquest projecte. Aquests 77.000€ s’han inclòs i hem començat aquesta setmana dur a terme aquest projecte. Es fa la contractació de 5 persones 6 mesos més 6 mesos a través d’aquesta empresa d’inserció. Se’ls fa el seguiment i se’ls dona formació.

El Sr. Jordi Salguero del grup PA-CUP: Entenc que han començat ara?

La Sra. Alcaldessa Imma Ferret: Si. Havia de començar al setembre, per temes administratius no es va poder començar i hem començat al novembre i és tot un any.

El Sr. Jordi Salguero del grup PA-CUP: Però entenem que aquests 77.000€ són de cara al 2018, al 2017 es preveu en algun altre aspecte del pressupost?

La Sra. Alcaldessa Imma Ferret: Sí, està a capítol 4 que són transferències a altres entitats, ja ho tenim convenient així, que es farà a primers de gener.

El Sr. Jordi Salguero del grup PA-CUP: La segona inversió és l’eix cívic de Cal Rubió. Tant aviat com el tingueu ens agradaria disposar del projecte per poder-lo estudiar. Després també hi ha moltes partides que estan incloses en altres contractacions, he apuntat cultura, però n’hi ha més. No podem saber a què es refereix i ens complica molt a l’hora de poder tenir un criteri per valorar-ho. També voldríem saber si es preveuen algunes obres addicionals al Castell al 2018, ja que als últims pressupostos ha estat una partida molt important i no n’hi ha cap i entenem que es va parlar d’arreglar un celler però no hem trobat la partida.

La Sra. Alcaldessa Imma Ferret: El celler del Castell de Penyafort, el projecte està allà, es va licitar i adjudicar al 2017. No figura com a partida l’any 2018 perquè ja és al 2017 i va passant d’any. Era un ajut de Diputació, 100.000€, meses de contractació que eren del 2012-2015 que no es van poder aplicar per les modificacions que va tenir el projecte però que ara ja s’ha consignat per aquest any 2017 i ja ha començat i ha d’acabar al 2018. Pel que dieu de les partides d’altres despeses diverses de cultura, esports... cada regidoria té aquesta partida i cada regidor us pot explicar què es detalla a cada partida. Us emplaço a reunir-vos amb cada regidor que us podrà explicaré ben detalladament què s’aplica. L’eix cívic és un projecte que es va demanar a través de mesa de concertació 2016-2019 i l’aplicació pressupostària és l’assignada per l’any 2018. El projecte encara no està fet, s’està mirant a veure quin arquitecte pot dissenyar-lo i així que tinguem un petit esbós, si voleu, en podem asseure i us podem explicar com es preveu. Inicialment és aquest tram i estem iniciant una altra vegada les converses amb Fomento pel tema de la passera que s’hauria de fer sobre el pont de l’autopista, és el gran escull a l’hora de poder fer tot l’eix per vianants i bicicletes que seria la connexió entre Monjos i Cal Rubió des del pavelló fins al nucli de Cal Rubió, salvant tots els inconvenients que pot tenir el pas sobre l’autopista i estem intentant engegar les converses amb Fomento i ells com a propietaris que són de la infraestructura, haurien de participar. En aquest sentit hem consignat aquests 75.000€ que ens venen de Diputació però la part de la passera aniria a banda.

El Sr. Jordi Salguero del grup PA-CUP: Amb altres contractacions, agrairíem que de cara al pressupost de l’any vinent, un annex amb les especificacions que segur teniu, seria bo incloure-ho. I per últim, del tema del castell, preguntava si es preveien pel 2018 noves incorporacions.

La Sra. Alcaldessa Imma Ferret: En principi obres grans no, es vol treballar amb el pla d’usos, ara que ja tenim el pla director en base al qual s’han redactat els projectes. Ara caldria dissenyar el pla d’usos per anar estudiant les obres que calguin.

El Sr. Jordi Salguero del grup PA-CUP: Agrairíem poder participar en aquest pla d’usos igual que va comentar ERC en el seu moment. Voldríem, que m’ho he deixat, estem d’acord amb el local social que deia el PDeCAT, s’hauria de tenir en compte a les inversions del proper any perquè creiem que un espai per fer barri és important. Per últim, es va parlar des del darrer Nosaltres, que deia que hi havia un increment d’hores de neteja per les pintades del municipi. Es parlava en tot moment d’hores però en cap moment es va parlar de quantia monetària. Voldríem saber exactament quina és la quantia respecte l’any anterior que sigui tant significativa

La Sra. Alcaldessa Imma Ferret: La quantia d’hores que va destinar la brigada per la neteja estava quantificada, en tot cas us ho podem fer arribar perquè ara no disposo d’aquesta documentació. D’altres anys s‘ha anat fent si més no, es pot calcular.

El Sr. Raimon Gatell del grup PSC: Durant aquest any és anar comptant les hores i eren al voltant de 100 hores. I hem posat el cost de la pintura.

El Sr. Jordi Salguero del grup PA-CUP: Més que res era per saber la diferència amb l’any anterior, perquè a la informació deia la quantitat d’hores d’aquest any però no dels anteriors

La Sra. Alcaldessa Imma Ferret: Comparació amb el 2016...

El Sr. Raimon Gatell del grup PSC: Vam començar aquest any a comptar-les, no tenim comparativa.

El Sr. Jordi Salguero del grup PA-CUP: Creiem que tenim un pressupost, vosaltres dèieu que estava estancat en el tema d’ingressos, però realment ha crescut. Entenc que poder no és un creixement molt gran, però és creixement. Nosaltres volíem deixar palès que el funcionament de l’ajuntament, està funcionant, però la idea de l’ajuntament com a ens públic no ha de ser obtenir un superàvit constant per tenir aquests diners a un banc perquè al final aquests diners per llei no els pots ni tocar, és absurd, i només serveixen per especular amb els bancs, per invertir en armes i en el seu moment vam fer la proposta de moure aquests diners a la banca ètica, perquè ja que els tenim allà i no els podem moure, que els tinguéssim a la banca ètica. Entenem que amb els diners que mou habitualment l’ajuntament, es pot tindre a una banca que doni més facilitats però la quantia important de diners, ja que no serveixen a la població, al menys que no la perjudiquin, i l’estan perjudicant de manera indirecta potenciant empreses armamentístiques, i tot tipus d’especulacions en el totxo que els mateixos perjudicats són el poble i creiem que era important tenir aquest criteri present per intentar encarar la gestió de l’ajuntament no com una empresa privada que buscava el benefici que entenc no es busca però moltes vegades està sortint, però aprofitar que tens aquesta ocasió per poder fer, per exemple, baixar taxes de caire més regressiu, és a dir, les propostes que nosaltres vam fer en el passat ple d’ordenances, que intentàvem revertir o fer uns trams més progressius en les taxes mitjançant diferents subvencions, criem que seria una proposta que va lligada, ja ho vam dir en el seu moment, amb els pressupostos. Nosaltres volíem fer incís amb això de que aquestes subvencions podrien ser propostes pel pressupost i intentar mantenir aquesta idea que seria fer la gestió per la població mantenint els beneficis que pot aportar a la població. Això com a principi general.

La Sra. Alcaldessa Imma Ferret: PSC

El Sr. J. Oriol Torrents del grup PSC: Com ja s’ha comentat aquests pressupostos que portem avui potser és un dels punts més importants del tema de l’ajuntament de tot l’any. El tema del pressupost és una eina de cara a treballar molt important. Aquests pressupostos han estat elaborats a partir del pla de mandat, de l’acció de govern i l’equip de govern, és la seva eina de treball del dia a dia. Aquests pressupostos impliquen una aplicació estricta i rigorosa sobre l’estabilitat pressupostària, la regla de la despesa i el deute i aquests aspectes han sigut tinguts en compte, per això potser en algun tema ens hem hagut de contenir una miqueta. També comentar ràpidament que si per una part tots estem d’acord, no volem augmentar les taxes de preus públics, conseqüentment tot i que puguin pujar els ingressos, no pugen tant com per poder tenir una facilitat a l’hora d’utilitzar-los. Com ja també s’ha comentat el tema dels pressupostos participatius, aquest any comencem amb aquesta nova proposta que de cara a l’any vinent com ja us vaig avançar, proposaríem fer una reunió amb tots els grups per explicar quines bases podem aprovar i com els tirem endavant. Tot i afegir que per nosaltres aquests pressupostos són participatius que s’han fet a partir de reunions de diferents regidors i l’alcaldessa amb barris, entitats esportives, culturals, escolars, etc. que ens hem reunit amb AMPES i clubs per poder fer aquests pressupostos. Aquí hi ha les seves propostes. També com a portaveu us vaig oferir la possibilitat de participar en l’elaboració, fer alguna aportació, i només un dels tres grups ha volgut fer arribar alguna proposta. Dit això, entrant sobre els comentaris que heu anat fent, Joan, hem repassat les partides que ens has comentat i el tema del nucli en aquest cas de Sardinyola, mirem-ho, estudiem-ho amb una mica de carinyo, però també has de reconèixer que el nombre de població és el que és, que potser en els dos últims anys no s’ha fet cap millora o inversió important però que no fa massa es va fer un parc amb jocs infantils a una part, a l’altra part s’han arranjat una mica les places, que no ho deixem en l’oblit sinó que volem seguir-hi treballant. També és curiós que aquest pressupost és per l’any 2018, que és preelectoral. Normalment hauria de ser el pressupost on la partida d’inversions hauria de ser més important, perquè de cara a poder això que se’ns acusa, de ser un pressupost electoralista, potser si la partida més important fos aquesta seria acceptable, entenible, però vaja, tot són maneres de fer. Pel que comentava el regidor d’ERC, entenc que cadascú fa, que comptablement el pressupost ha de quadrar, són números, la anàlisis social cadascú pot fer el que cregui oportú. Aquest pressupost està treballat amb equitat social, està basat en la despesa social i potser si que és el més important de la comarca, al menys per mi si que ho és, no sé si per la gent de Vilafranca o altre pobles ho és, suposo que per cada municipi el seu deu ser el més important. Comentava el tema de les despeses, que és un municipi amb molts ingressos degut al parc industrial, bé, potser també hi ha algo de bona gestió, en ser contenciosos, amb tenir una despesa regulada. Crec que això també és important. El fet també que hagi baixat l’atur, també és important, per més que baixi fins que no s’arribi a un nivell de desocupació del 4 o 5% tampoc no ens donarem per satisfets però el cert és que respecte l’any passat ha baixat gairebé dos punts i està, com vostè comentava, a nivell de Gelida, per exemple. També comentaven altres temes de la pobresa energètica, que el govern de Madrid que fa i què fem nosaltres, també ens podríem preguntar aquí què fa el govern de la Generalitat en aquests temes. I sobre el comentari que feies sobre si és un municipi ric amb població pobre, prefereixo pensar que és un municipi amb un nivell de serveis i d’equipaments de molta qualitat i amb un municipi amb gent treballadora i humil. Potser són maneres diferents de veure les coses. El fet de que baixi la partida per exemple que comentava d’alimentació social, potser fet aquest comentari, està malament que baixi, no, està bé que baixi la partida perquè s’ha passat d’atendre a unes 75 famílies a atendre unes 35. Això vol dir que la recuperació econòmica a poc a poc es va notant. Per tant, és positiu que baixi aquesta partida. Amb el tema dels autònoms, també es va fer en el seu moment unes partides per fomentar l’ocupació, l’autoocupació. El tema, també ha comentat vostè, de l’aparcament de l’estació. El fet que es tracti diferent a diferents entitats, suposo que cadascú veu que la seva entitat sempre és la més maltractada i que les altres tenen més beneficis. En tot cas només comentar que el tema de les barbacoes a la sala Alguer seran per ús de tots els veïns que demanin la sala, com en fan ús diferents entitats del municipi, esportives, els diables, etc. I bé, no vull anar partida per partida, però s’estan ficant mesures amb el tema de reduir la despesa telefònica, amb la integració urbanística als diferents barris, etc. En tot cas són maneres diferents de veure-ho, d’afrontar uns pressupostos i cadascú pot tenir la seva i nosaltres presentem aquests pressupostos. Pel que comentava en Jordi, primer que res agrair que hàgiu trobat aquests 4 o 5 punts positius en el tema dels pressupostos participatius, crec que hem de treballar-ho, ens hem de ficar d’acord en veure quines bases aprovem, on fiquem el topall, què volem que entri... també comentàveu el tema de les beques i serveis socials. Val a dir que el tema de serveis socials s’ha arribat a aquesta proposta de millores econòmiques a les parides arrel de la taula educativa, sabeu que es va crear una taula educativa en la que es van detectant diferents mancances i problemes referents a aquest tema i arrel d’això ha sigut quan s’ha treballat. Com ha comentat l’alcaldessa, amb el tema d’inversions sostenibles, s’ha d’anar veient a partir que puguem anar aplicant el superàvit a veure quines partides podem anar traient. El tema de les motocicletes noves que comentàveu, les dues que tenim tenen 10 anys. Si veieu hi ha una despesa de reparacions de maquinaria i vehicles. Pensem que en 10 anys, amb el tracte que se li donen, han arribat al nivell màxim de vida i abans que petin i ens quedem sense tenim la previsió de comprar aquestes dues motos que no seran d’aquest mateix tipus sinó de ciclomotor. Pel que comentàveu de la ratio per habitant del tema de la policia. Crec que no es pot aplicar el mateix criteri de ratio per habitant a cada municipi. Cada municipi té una idiosincràsia diferent, Vilafranca és tot un nucli, nosaltres tenim diferents nuclis i crec que a cada lloc s’ha d’aplicar uns criteris diferents i pensem que anem incrementant però que encara no tenim consolidada ni tancada. Pel nombre d’habitants que tenim i pels serveis que estem donant, pel munt de coses que es fan i que col·labora la policia, creiem que hem d’arribar a uns 20 o 21, ja ho he comentat altres vegades. Tot i que ara s’incrementi, hauríem arribat als 19 però ara fa poc un agent va ser reclamat perquè estava en comissió de serveis i ara tornem a estar en 17. La policia col·labora amb moltes coses, ho sabeu. Quan es fa el carnaval hem de posar a treballar a molts agents, quan es fa la biciletada per la festa major, etc. També crec que sou conscients que a tres quarts de tres hi ha una sortida de l’institut i hi ha tres entrades a tres escoles. Si tenim treballant només dos o tres agents és molt difícil arribar a cobrir aquest servei, per exemple. Pel que comentaves del segell de municipi segur, us ho agraeixo, però és una acreditació que s’ha d’anar renovant dia a dia, perquè a vegades pots portar un nivell de feina i amb poca cosa se’n pot anar per terra. Ja per anar acabant, amb el tema que comentaves d’altres contractacions, cada regidor elabora aquesta igual que hi ha una partida que tampoc no heu comentat com és el tema de despeses diverses, no? Què entra en aquestes partides? Cada regidor us pot fer una mica d’explicació del que entra. El tema de les pintades. No crec que es tracti tant, potser en parlem a precs i preguntes, no és si han sigut 100 o 50h, hi ha hagut un increment important i s’haurà de sumar les hores de les pintades d’aquest cap de setmana al poble de la Ràpita. Amb tel tema que comentaves del superàvit en cap moment hi ha hagut cap plantejament de que això ha de funcionar com una empresa privada i que s’han de treure beneficis, perquè sinó d’entrada a la llar d’infants no es cobraria el que s’està cobrant per escolaritzar els nens. El problema és que el superàvit ara no ens el deixen aplicar. Per tant, hem d’anar treballant amb lo que anem generant i recaptant. Podem aplicar-lo a partir del tema que ja comentàveu, quan és sostenible. Estem molt d’acord en que no ha de ser el tracte d’una empresa privada sinó que els diners han de revertir en el benestar i la millora. I bé, no vull afegir més. Qualsevol aclariment estem a la vostra disposició per aclarir i posar-hi llum, per explicar qualsevol partida del que necessiteu i com deia el pressupost és per nosaltres una eina molt important, juntament amb el que vam aprovar d’ordenances i taxes, són els dos plens amb el que aquests punts són els més importants de cara a treballar per l’any vinent.

La Sra. Alcaldessa Imma Ferret: CUP

El Sr. Jordi Salguero del grup PA-CUP: Nosaltres voldríem fer uns aclariments sobre lo que hem comentat. Volem fer un aclariment important. Creiem que no tot s’hi val a dir que és pressupost participatiu. Hem de diferenciar entre aportar propostes i participar del pressupost. És diferent. En la participació no sol respon a l’aportació de propostes. Crec que això és important perquè hi ha projectes de participació ciutadana com Porto Alegre que engloba molt més. Crec que hem de diferenciar una mica aquests termes perquè lo que estem fent és aportar propostes, no un pressupost participatiu. Que amb la partida que s’està desenvolupant entenc que anirà en aquest caire però creiem que és una distinció important, perquè desenvolupar un pressupost participatiu va molt més enllà de decidir les inversions, vol dir qüestionar-se quants agents de policia necessitem, vol dir qüestionar-se quines taxes hem d’augmentar o no i per quina quantia, quines serien més importants. Engloba moltes més coses que no pas lo que de vegades s’intenta fer veure. Discrepem amb el número de policies però és una decisió política. Respecte de lo que comentaves de l’increment de pintades, tornes a repetir que hi ha un increment però no sabem els números de l’any anterior, per tant és lo que demanàvem, saber l’increment exactament. També volem comentar que les nostres propostes, nosaltres anem fent propostes ple rere ple amb mocions o amb projectes que anem proposant. No creiem que una reunió concreta per decidir una aportació, no pressupost participatiu, creiem que sigui el desencadenant que sigui un pressupost participatiu. Són aportacions que anem fent durant tot l’any, que algunes es recullen i d’altres no, algunes com les subvencions que comentava del ple anterior i només deixar clar això. També volíem recalcar que és cert que lo que deia el company d’ERC i és que no hem trobat cap partida destinada a una protecció mediambiental o una millora del medi ambient. Entenem que hi ha moltes problemàtiques, sobre tot amb les lleres dels rius. Perdona que l’expliqui ara en el moment de la decisió però me l’havia deixat abans. Per altres motius, dir que nosaltres ens abstindrem, ja hem fet les nostres propostes i valoracions, entenem que hi ha coses que s’han millorat i és una bona idea, però també tenim discrepàncies.

La Sra. Alcaldessa Imma Ferret: PSC

El Sr. J. Oriol Torrents del grup PSC: Bé, potser no hem entès el sentit de la meva intervenció. En tot cas el que volia fer era agrair-vos perquè penso que el posicionament davant del pressupost és el correcte. Un pressupost està clar que l’elabora l’equip de govern i la resta de grups poden fer alguna aportació, no fer-la... això m’agrada, no m’agrada... però penso que el fet de com l’afronteu és el correcte. Crec que heu fet durant aquesta legislatura diferents propostes que s’han tingut en compte i s’han aplicat. Ara citaria una que ahir em va cridar l’atenció que era l’aparcament de motos al mercat, per exemple. Crec que en aquest aspecte hem anat treballant, escoltant les vostres propostes també en el ple passat a les ordenances vam recollir aportacions vostres per tant crec que és el camí correcte amb el que hem d’anar treballant. A vegades les paraules tenen diferents interpretacions. Pressupost participatiu, aquest ho és. I no només per la partida on la gent podrà aportar i dir, sinó perquè els hem elaborat amb d’altres entitats i gent que ens ha fet arribar propostes. Cadascú li pot donar el valor, la intensitat i el sentiment que vulgui, però per nosaltres ho són. No vull... o sigui.. acabar més enllà de fer aquest comentari, que heu destacat aspectes positius d’aquest pressupost i això és de cara a la nostra feina, us ho agraïm i és valorable. No vull entendre les vostres paraules que esteu suggerint la possibilitat d’entrar a l’equip de govern, és la manera com... les coses com millor es canvien és des de dintre. Només és una...

La Sra. Alcaldessa Imma Ferret: Gràcies per totes les aportacions, en qualsevol cas és aquesta la proposta de pressupost general per l’exercici del 2018. Aquest pressupost que inicialment està previst amb una dotació de 8.945.674,13€ del qual totes aquestes aportacions que es puguin fer i com sempre he dit, aquesta és la previsió, però el pressupost no és un expedient tancat que un cop s’ha votat en aquest plenari és així com ha de ser tot l’any, ni molt menys, és una eina viva que ens ha de poder permetre fer funcionar el municipi perquè com recordava el regidor d’hisenda, l’ajuntament no és només un prestador de serveis sinó un element que ha de propiciar la convivència i la cohesió social entre tots els veïns i veïnes.

La Sra. Alcaldessa Imma Ferret: CiU

El Sr. Joan B. Rubio del grup CiU: Farem una generositat, creiem que s’ha fet un bon treball durant aquest pressupost l’any passat, va ser la primera vegada l’any passat que vaig votar a favor d’uns pressupostos, crec que s’ha fet un bon treball, els números estan aquí, la gent no té queixes i per tant veient dintre de lo justet del comentari, faré vot de generositat i votaré a favor

La Sra. Alcaldessa Imma Ferret: ERC

El Sr. Josep Arasa del grup ERC: No volem entrar en el govern perquè ens cal una alternativa que sigui capaç de proposar un nou projecte i creiem que el vostre ja s’ha esgotat en el seu transcurs de 38 anys, votarem que no per diferents raons. La primera, perquè no s’amplien suficientment les partides socials per poder fer front a situacions de desigualtat i emergència social especialment les d’habitatge. Segon, perquè no responen a un projecte global de les diferents entitats de població que composen el municipi. Per nosaltres aquests són uns pressupostos pedaç. Tercer, perquè creiem que cal ampliar i canviar les prioritats d’inversió i que això a més a més és possible, que ens cal més aportació per les persones en ajudes directes. I el quart motiu per dir que no és que en aquests pressupostos no hi ha una política urbanística clara ni planificada, que ens és clau, per construir un nou model de municipi. És evident que celebrem que hagin fet cas a ERC i la CUP i per primer cop una partida del pressupost s’elabori amb la participació de gent del municipi, però la seva proposta permetin-me dir que és escassa o ridícula. Olèrdola, que té la meitat d’habitants, per participació democràtic dels pressupostos, destina la mateixa quantitat: 40.000€. En sisè lloc votarem que no perquè estan incomplint acords prèviament presos en altres plens. I setè perquè ERC volem un canvi en les maneres de gestionar, més transparent i oberta, i que aposti per generar grans acords de municipi per tirar endavant els reptes que ara tenim com a país i com a municipi.

La Sra. Alcaldessa Imma Ferret: CUP

El Sr. Jordi Salguero del grup CUP: Nosaltres, primer de tot agrair la invitació al govern però nosaltres però en tot moment ho plantejàvem no com una decisió del nostre grup de participar sinó d’ampliar més sobiranies, de fer a la gent més partícipativa, no al nostre grup en concret. Era ampliar horitzons i opinions d’altres aspectes, no personals nostres. Per últim, ja hem dit que faríem una abstenció. Valorem les polítiques socials correctes però tenim moltes discrepàncies i crec que dins del mateix govern seria molt difícil.

La Sra. Alcaldessa Imma Ferret: PSC

El Sr. J. Oriol Torrents del grup PSC: Nosaltres votarem a favor. Són els nostres pressupostos, està clar, elaborats amb aportacions que ens han fet entitats, grups, etc. En tot cas agrair el vot a favor del grup de CiU i l’abstenció de la CUP, com ja he comentat hi ha diferents maneres d’afrontar els pressupostos i la política municipal i és des de la predisposició a tirar endavant i no l’enfrontament.

**Votació**

**La proposta d’acord és aprovada** **per MAJORIA ABSOLUTA** amb 9 vots a favor (8 regidors del grup PSC, 1 del grup CIU) dos vots en contra d’ERC i 2 abstencions del grup PA-CUP dels 13 regidors que constitueixen el ple municipal.

**4.- ADHESIÓ AL MANIFEST UNITARI DIA INTERNACIONAL PER L'ELIMINACIÓ DE LA VIOLÈNCIA ENVERS LES DONES.**

Avui, en el Dia internacional per a l’eliminació de la violència envers les dones, tornarem a denunciar i recordar allò que hauria de ser una obvietat. I ho farem les vegades que calgui. No és una queixa. No és un caprici. Estem reivindicant els nostres drets fonamentals.

La violència masclista no és un problema de les dones. És un problema de tothom, tots i totes. I no són casos aïllats ni inevitables. Les dades són alarmants i només com a societat podem eradicar-la. No és fàcil. Hem heretat una tradició on les dones aguanten amb silenci, patiment i sentiment de culpa les agressions. Perquè encara vivim en una cultura masclista que ha normalitzat les conductes delictives contra les dones.

Ja n’hi ha prou. Cal construir una societat que no toleri la violència masclista. Perquè ara l’estem tolerant. I no és un desig ni un somni: és una necessitat urgent.

N’estem tipes. Estem tipes de tanta violència sexual. A la pròpia llar, al carrer, a la feina. On sigui i quan sigui. Exercida per la parella, per l’exparella, per familiars, per companys, per coneguts o per desconeguts. Estem tipes de ser notícia, de convertir les dones assassinades en xifres, de ser víctimes, que ens matin, que ens insultin, que ens grapegin, que ens violin, que ens vexin, que ens utilitzin. I tot, només pel fet d’haver nascut dones.

Estem tan tipes, que avui ens dirigim a vosaltres. Qui contribueix a perpetuar la violència masclista. Qui us amagueu o passeu desapercebuts però sabem que hi sou. Avui us assenyalarem.

-Als violadors: sí, vosaltres, els homes que ens heu forçat, que heu utilitzat la vostra força física, l’amenaça o la coerció per sotmetre’ns, que no heu volgut escoltar un no, els que us penseu que arriba un moment que ja és massa tard per dir que no. Encara que siguis marit, company, amic o acabat de conèixer. No és no, sempre. I quan sentis no, ni ens toquis. Només un sí és un sí. I aquest sí pot ser que no en qualsevol moment o en una altra ocasió. Quan utilitzeu les drogues, l’alcohol i les substàncies químiques per anul·lar la capacitat de decisió de les dones és masclisme disfressat l’estratègia de submissió. Mai, en cap cas, la pèrdua de consciència és sinònim de consentiment.

-Als abusadors: els que utilitzeu una suposada autoritat, a la feina, a casa, a la família, per sotmetre’ns, per agredir-nos, per fer-nos por, per fer-nos mal, per fer-nos xantatge, per coaccionar-nos, per utilitzar-nos en el vostre benefici i pels vostres interessos. Cap càrrec, cap responsabilitat, cap autoritat és més important que la nostra llibertat. No teniu cap poder sobre el nostre cos.

-Als assetjadors: els que ens molesteu pel carrer, a les festes majors, al transport públic, a la feina o a casa. Els que us refregueu contra els nostres cossos al metro. Els que exhibiu els vostres genitals a l’autobús. Els que ens perseguiu. Els que ens envieu missatges amenaçadors per mòbil o per correu electrònic. Els que controleu els nostres telèfons. Els que ens assetgeu a través de les xarxes socials. Els que espereu en un pàrquing, en un ascensor, en un portal o ens perseguiu dient-nos allò que per a vosaltres són inofensives “floretes”. Els que ens insulteu quan no acceptem les vostres propostes. Deixeu-nos en pau. Si us diem que no, no insistiu. No és timidesa. És que les dones som lliures per decidir amb qui volem estar i, sobretot, amb qui no volem estar.

-Als maltractadors: la violència és la vostra manera il·legítima d’exercir el poder. Els que aprofiteu la intimitat o privacitat per colpejar, per matar, per vexar, per agredir sexualment, per espantar. O per matar i maltractar els nostres infants. Això us empobreix com a homes i és un delicte que ha de ser perseguit per la justícia. Sou criminals. Les dones no som propietat de ningú.

-Als i les que calleu però sabeu què passa: qui els hi rieu les gràcies als assetjadors, qui heu consentit que es maltractés o es violés una dona, qui heu mirat cap a l’altra banda, qui no heu recriminat un abús de poder... Ja n’hi ha prou. Parleu. Assenyaleu. No sigueu còmplices. Sigueu íntegres o també us convertireu en culpables. Esteneu la mà a qui ho necessita de veritat. No tolereu la violència contra cap dona. No sou agents passius, teniu molt a dir, per aturar-los a ells i per a acompanyar-les a elles.

-Presentadors i presentadores de televisió que feu espectacle de la violència masclista. Amb la vostra feina mal feta contribuïu a perpetuar la cultura de la violència. Ja n’hi ha prou de veure maltractadors i violadors per televisió que es fan les víctimes i justifiquen el seu comportament. Prou de convertir víctimes en titelles al servei de l’audiència. Prou d’estigmatitzar dones maltractades, de perseguir-les pel carrer, de buscar on s’amaguen. Prou de vulnerar el seu dret a la intimitat i destruir la seva privacitat i la dels seus fills i les seves filles. No confongueu l’audiència: l’amor no és possessió. L’enamorament no és propietat. La violència contra les dones no és un espectacle. Fer-ho va contra l’ètica periodística, contra la responsabilitat professional, contra els drets de les persones i els infants.

-Periodistes i mitjans de comunicació que quan informeu de la violència contra les dones dieu que les dones es moren. Les dones no es moren. A les dones les maten. Les assassinen. A veure si ho enteneu d’una vegada. Assenyaleu el masclisme com a causa d’aquesta violència.

-Periodistes que quan maten una dona o els seus infants pregunteu al veïnat com era l’assassí. Ens és igual saber si saludava o si era bon veí. Prou d’explicar si l’assassí era gelós. Els assassins no es justifiquen ni tenen cap aparença especial.

-Professionals de l’audiovisual que perpetueu els tòpics que atempten contra les dones: no les convertiu més en objectes. Que el seu físic no determini la seva feina, no consentiu l’entreteniment que vexa les dones o que banalitza la violència de masclista. Pareu de tolerar missatges masclistes que normalitzen relacions de parella 3 tòxiques, que perpetuen tòpics sobre la realitat femenina que són falsos, caducs i nocius.

-Professionals de la publicitat i empreses anunciants que us recreeu en l’estètica del patiment de les dones. No convertiu la violència contra les dones en bellesa i argument de venda. Prou d’imatges de dones sotmeses als homes, humiliades, mig mortes, per vendre perfums o rellotges o el que sigui. Prou de sexualitzar les criatures. Pareu de dipositar una càrrega eròtica sobre la infància. Les nenes i els nens no són productes al vostre servei.

-Empresaris de l’oci nocturn que utilitzeu les dones com a reclam dels vostres negocis: No sigueu còmplices de la violència masclista. Pareu de posar-ho fàcil als abusadors que poden trobar, en els vostres locals, la coartada perfecta. Ajudeu a combatre l’assetjament. No eludiu un problema molt greu que sabeu perfectament que també s’esdevé en el vostre àmbit.

-Professionals de la judicatura, l’advocacia, la medecina forense, i cossos policials que infravaloreu les denúncies de les dones: el vostre àmbit és essencial per eradicar la violència masclista. Documenteu-vos de les estadístiques i sigueu sensibles a la realitat social. Si menysteniu els testimonis de les dones agredides i el risc que suposa conviure amb un agressor, poseu en joc les seves vides. I recordeu: els fills i les filles també són víctimes de la violència masclista. No permeteu que la justícia sigui utilitzada pels maltractadors com una estratègia per continuar coaccionant les víctimes.

I finalment, a totes les dones:

Ningú pot privar-nos dels nostres drets. Tenim dret a viure sense violències masclistes. Tenim dret a ser lliures. I no us sentiu culpables per ser-ho. Si us sentiu sota amenaça, si viviu amb por, per poca que sigui, demaneu ajuda. La nostra manera de pensar, de vestir, de divertir-nos, de gaudir de la vida, mai ha de ser un argument per acusar-nos o fer-nos sentir malament. No som responsables de les agressions que rebem. Les nostres opinions, desitjos o reivindicacions són tan legítimes com les d’un home. Ningú pot dir-nos com hem de viure o què hem de fer. Només nosaltres podem decidir com volem viure i la dona que volem ser.

**Intervencions**

La Sra. Alcaldessa Imma Ferret: Com ja sabeu, el passat 25 de novembre es commemora el dia internacional per l’eliminació de la violència vers les dones i des d’aquest municipi s’han estat fent moltes activitats al respecte per tal de conscienciar a la ciutadania de prendre-hi part i d’intentar minimitzar o eliminar aquesta xacra social que malauradament encara és molt present en la nostra societat. En tot cas faríem lectura ara del manifest unitari al que es proposa adherir-nos com també han fet altres entitats de la comarca.

La Sra. Alcaldessa Imma Ferret: CiU

El Sr. Joan B. Rubio del grup CiU: Cap comentari

La Sra. Alcaldessa Imma Ferret: ERC

El Sr. Josep Arasa del grup ERC: Res a dir, votarem que sí

La Sra. Alcaldessa Imma Ferret: CUP

La Sra. Amanda Gallego del grup PA-CUP: Nosaltres volíem comentar una miqueta sobre el tema. La violència masclista és la principal causa de mort entre les dones d’entre 14 i 44 anys. L’any passat, al 2016, als Països Catalans hi va haver 33 dones assassinades i en aquest 2017, fins divendres, en portem 24. D’elles, dos són nenes d’un any i de dos. La majoria de dones assassinades són d’edats compreses entre els 20 i 40 anys en aquest any. També volíem comentar que una forma de violència que no és individual i no s’exerceix en l’àmbit domèstic o privat, sinó que es manté constant tant en l’espai públic i privat, a conseqüència de la situació de discriminació provinent del sistema capitalista patriarcal. El manteniment de la violència contra les dones és una eina de disciplina sobre les dones, per tal que assumim de manera gratuïta les tasques de la llar i els múltiples serveis que la política neoliberal de retallades està expulsant de l’àmbit públic. No són fets aïllats sinó que cada cas de violència masclista té fils conductors i similars basats en el manteniment del poder, la submissió i l’opressió de la dona enfront de l’home. No acabarem amb l’assassinat sistemàtic de les dones fins que no s’abordin les profundes desigualtats existents entre homes i dones. En aquell moment és evident que segurament el que són els assassinats s’acabarien o com a mínim disminuirien al mínim. L’àmbit institucional no està exempt de ser esfera perpetuadora d’aquesta violència. Mentre els governs autonòmics s’omplen la boca condemnant els assassinats masclistes, als Països Catalans els òrgans judicials ens deneguen el 40% de les sol·licituds d’ordre de protecció. Això ajuda a que moltes d’elles hagin fet una ordre d’allunyament, una denuncia, i tot això hagi quedat en res i evidentment moltes d’elles acaben assassinades. Si sumem la marca d’inversió en els recursos necessaris per formar tot el personal amb perspectiva de gènere així com per realitzar protocols, campanyes de prevenció i conscienciació, s’acaba victimitzant a les supervivents. És hora d’exigir a les administracions que prenguin iniciatives, que no siguin paper mullat. Perquè sense canvis polítics reals, n’estan sent absolutament responsables i còmplices. I des dels municipis hem d’apostar per ser part activa i combatre el sistema patriarcal, impulsant campanyes de sensibilització contra la violència sexual als municipis; aprovant plans de seguretat municipal interseccional i de gènere construint espais perquè les víctimes tinguin veu pròpia i participin del teixit comunitari; desenvolupant plans urbanístics que permetin el desenvolupament de les dones en l’espai públic, concretament fent municipis feministes; treballar contra la feminització de la pobresa per dotar-nos de sobirania i empoderament; prendre consciència del paper clau que tenen els CAP, que són principals en el moment que comença ha haver-hi sobre tot violència de gènere física i psíquica que moltes vegades és psicològica i també el CAP hi té un paper clau; interpel·lar els estaments més alts per al compliment de polítiques de gènere. Són múltiples en els nostres espais d’actuació i en el nostre compromís que ha de ser ferm. I no només s’han de fer actes la setmana del dia 25 de novembre o la del 8 de març sinó que ha de ser el dia a dia, que les dones ho som sempre. I també una altra cosa que m’agradaria comentar és que ara actualment estem vivint el tema dels periodistes de la manera com s’ha posat a la pantalla el cas del judici que està havent per la noia violada l’any passat als San Fermines, i sembla com si la que s’hagués de justificar perquè la van violar sigui ella. Això és violència de gènere pur i dur. Sempre som les dones qui ens hem de justificar del que fem, del com ho fem, i hem de rebatre-ho. Per tant hem de tenir molt clar que la violència de gènere és evident que és masclista, perquè són els homes qui tenen el problema, no les dones qui el tenim. Són ells qui tenen el problema i la societat actual on hauria de canviar en alguns aspectes i sobre tot en el tema de les nenes, que la publicitat, la roba i la manera que se les va incidint, cada vegada més feminitzades i valorant menys lo que és l’autoestima i quedant-se només amb el físic.

La Sra. Alcaldessa Imma Ferret: PSC

La Sra. Esther Marmaneu del grup PSC: La violència no és només matar l’altre. Hi ha violència quan utilitzem una paraula denigrant, quan utilitzem gests per menysprear l’altra persona, quan obeïm perquè hi ha por. La violència és molt més subtil, molt més profunda. Cita de cita de Jiddu krishnamurti per recordar- nos que la violència es molt més que una agressió física ,esta present cada dia d'una forma o altra per part de la societat en la que vivim. Ser permissius en aquest aspecte promou el sexisme, de la mateixa manera que ignorar la violència masclista no només no ajuda en la lluita sinó, que a més a més, no ens deixa prendre consciència de la gravetat de la situació. No hem de tolerar cap agressió a la dignitat i la llibertat d'una dona pel fet de ser dona, hem de ser els primers en donar exemple per rectificar i eradicar qualsevol tipus de desqualificació d'aquest caire. Ara llegiré uns fragments d’uns acord. Aquests fragments que acabo de llegar són d’una moció que es va aprovar el passat 26 de setembre del 2016 en aquest plenari i hi ha dos acord que m’agradaria recordar:

Primer: Que com Ajuntament es vetlli per l’ús d’un llenguatge no sexista, en tots i cadascun dels seus serveis municipals.

Segon: Que com a Ens Local censurem qualsevol manifestació sexista, ja bé sigui en actes públics, com amb reunions i treball intern.

He començat llegint aquests fragments de la moció presentada pel PSC i aprovada en plenari el passat 26/09/2016. Després d’escoltar el manifest que ha llegit contra la violència masclista l’alcaldessa i l’aportació de la companya de la CUP, poca cosa queda a dir, per no dir que ja està tot dit al respecte. Aquest any el manifest és ben contundent. M’agradaria fer-vos partícips d’una conversa que vaig tenir amb les tècniques de l’ajuntament en acabar un acte contra la violència masclista la setmana apassada a la Ràpita. Quants homes veiem aquí? Perquè li costa tant al gènere masculí sensibilitzar-se amb aquesta causa? Com és el que als actes contra les violències masclistes falten els homes lluitant colze a colze amb nosaltres? Podria seguir fent-nos preguntes per reflexionar però entre totes no vam saber trobar una resposta coherent. Són accions que no els interessen? Però com no els poden interessar si tots tenen mare, filles o germanes? O bé a la seva vida hi ha una dona que els hi fa costat i comparteix amb ells moments importants. Curiós, com el patriarcat des de ben petits els ha fet creure i inculcat que ells estan a dalt i nosaltres a baix, com reflexa els monòlegs de “No solo duelen los golpes” de Pamela Palenciano i que us convido a tots a buscar i veure’ls amb calma. La nostra feina, la nostra lluita com a dones, però sobre tot com a societat evolucionada, amb una educació basada en la igualtat de gènere i oportunitats, no ha fet més que començar. No podem defallir i sé que a vegades cansa, quan veus que et dediques a picar pedra contra el patriarcat i com comentava abans la companya de la CUP, surt un judici que posa un exemple, com una noia de 18 anys violada repetidament i en grup per aquells 5 individus, la manada es fan anomenar, on resulta que la que ha de seguir demostrant la seva innocència és ella. Sé que cansa quan no deixen de sortir a les noticies dones assassinades per les seves parelles. Sé que cansa quan dia a dia hem d’escoltar judicis sobre el nostre aspecte físic. Sé que cansa quan dia a dia a casa, a la feina, a la societat, hem de demostrar més que els homes pel simple fet d’haver nascut dona. Sé que cansa, i molt. Però entre tots i tots plegats, com una única societat, hem de lluitar i enderrocar aquest sistema patriarcal, educant els nostres infants en la igualtat i el respecte. Vull acabar dient que com a polítics compromesos amb la lluita contra el patriarcat i la violència sexista vers les dones, treballem a diari des de totes les regidories de manera transversal i continuada, per sensibilitzar i fer visible la realitat i per damunt de tot, canviar-la. Ara fa un any, com he comentat abans, vam aprovar per unanimitat en aquest mateix plenari contra les expressions i agressions sexistes que es va fer arribar a tot el teixit associatiu del municipi, per treballar conjuntament i fer-los partícips de la lluita. Val a dir en aquest aspecte que la comissió de festes dels Monjos aquest any ja va impulsar dintre de la festa major 2017 la seva pròpia campanya i que estan treballant juntament amb altres associacions feministes i amb l’ajuntament i la policia local per fer un protocol d’actuació contra aquestes actuacions. Aquesta mateixa setmana passada, des de joventut, es va presentar la campanya “tant mal educat, el patriarcat perjudica greument a la salut” del Consell Comarcal de l’Alt Penedès a la qual estem adherits i la nostra tècnica, la Teresa Rovira de joventut, forma part del grup motor que l’impulsa. Tot això té molt sentit quan es treballa com a un únic front de lluita, però de vegades hi ha qui s’oblida d’aquesta igualtat i es torna a posicionar per sobre nostre. I això també ho hem patit en aquest plenari i així consta en algunes de les actes, les faltes constants de respecte i la denigració de les dones que en formem part. És per això que aquesta reflexió va seguida de dues peticions. Una va dirigida a vosaltres, dones i companyes, de la corporació. Us demano que no tolerem ni una agressió més, cap a ninguna de nosaltres, i en cas de patir-la, que l’assenyalem i la denunciem. I l’altra petició va cap a vosaltres, homes i companys. Us demanem implicació, respecte, empatia i ajut en aquesta lluita dels nostres drets. I també com comentava la companya, no és un problema que tenim com a dones i no se’ns pot fer responsables ni demanar-nos que lluitem contra uns actes que no perpetuem nosaltres sinó que els patim. És un problema social dels homes que fan ús d’una superioritat i una violència que no correspon en cap cas ni és justificable. Vivim en una societat malalta de patriarcat que el que necessita és que tots totes com una unitat lluitem colze a colze i enderroquem el patriarcat per sempre més. No deixarem mai de lluitar pels nostres drets com a dones. Som la veu de totes aquelles dones a qui el patriarcat ha aconseguit callar i matar a cops.

La Sra. Alcaldessa Imma Ferret: La regidora de benestar també volia fer una aportació

La Sra. M. Filomena Martínez del grup PSC: Ja ha dit molt, la regidora Esther, sobre tot el treball que s’està fent dia a dia, des de tots els serveis. Serveis de Juventut, sobre tot, que es treballa molt i també als instituts, que es treballa molt. També des de la regidoria d’igualtat, amb la Pili Mollano, colze a colze com diu el logo que tenim, estan treballant sobre tot en joventut, que és el que crec que hem d’anar enfortint, però m’agradaria dir que vam ser pioners en anar curant ferides. Ens arriben dones ferides i vam crear el SAPU, que és un servei d’urgència que des de fa uns anys està funcionant. I des de no fa gaire ja han rebut el suport i reconeixement de Diputació, van crear també un servei que donava cabuda als infants d’aquestes famílies que pateixen maltractaments. Ja està tot dir, però com gota malaia, anirem treballant i treballant i el que calgui per eradicar el màxim possible, comencem pel nostre municipi i anem escampant. I sobre tot el reconeixement que hem tingut per part de Diputació de la feina que estem fent.

La Sra. Alcaldessa Imma Ferret: Reivindiquem que aquests drets de les dones són drets humans, manifestem el nostre rebuig a la violència masclista i fem públic el nostre ferm compromís de treballar fins eradicar-la definitivament. Aquest és el compromís de l’equip de govern i ens agradaria que fos de tots els regidors i regidores de la corporació, així com de tots els veïns i veïnes i de tota la població, perquè no és un problema de les dones, és un problema de la societat que hem de resoldre entre tots.

**Votació**

La Sra. Alcaldessa Imma Ferret: CiU

El Sr. Joan B. Rubio del grup CiU: A favor

La Sra. Alcaldessa Imma Ferret: ERC

La Sra. Montserrat Montfort del ERC: Nosaltres votarem que sí.

La Sra. Alcaldessa Imma Ferret: CUP

La Sra. Amanda Gallego del grup PA-CUP: Nosaltres votem que si i ens agradaria poder-la encapçalar

La Sra. Alcaldessa Imma Ferret: És un manifest unitari, sí.

La Sra. Alcaldessa Imma Ferret: PSC

El Sr. J. Oriol Torrents del grup PSC: A favor

**La proposta d’acord és aprovada** **per UNANIMITAT** amb 13 vots a favor (8 regidors del grup PSC, 2 del grup PA-CUP, 2 del grup ERC i 1 del grup CIU) dels 13 regidors que constitueixen el ple municipal.

**5.- CONEIXEMENT APROVACIÓ CONVENI DE COOPERACIÓ PER A LA PRESTACIÓ DEL SERVEI DE TAXI A LA COMARCA DE L'ALT PENEDÈS. (EXP. X2017000880)**

**Text de l’acord:**

Per acord de la Junta de Govern Local de data 30 d’octubre de 2017 s’ha acordat:

L’article 2 b) de la Llei 19/2003, de 4 de juliol, del taxi identifica els serveis urbans de taxi com “els serveis que transcorren íntegrament pel sòl urbà i urbanitzable i els dedicats exclusivament a comunicar sòls urbans i urbanitzables d’un mateix terme municipal”.

L’article 22.1 de la mateixa Llei 19/2003, descriu l’inici dels serveis interurbans de taxi com: “Els serveis interurbans de taxi, amb caràcter general, s’han d’iniciar en el terme del municipi per al qual s’ha expedit la llicència del vehicle o en el del municipi on s’ha expedit l’autorització de transport interurbà, en el cas que aquesta autorització hagi estat expedida sense la prèvia llicència municipal. A aquest efecte, s’ha d’entendre, en principi, que l’origen o l’inici del transport té lloc on són recollits els passatgers”,

L’article 23 de la Llei sobre Coordinació municipal, estableix “El departament competent en matèria de transports per establir àrees territorials de prestació conjunta o altres fórmules de coordinació intermunicipal en les zones on hi ha interacció o influència adequada dels servies transcendeixi els interessos de cada un dels municipis compresos en l’àrea, de conformitat amb les condicions que es determinin per reglament. En el procediment establert de les dites àrees és preceptiva la participació dels ens locals que la integrin i del Consell Català del Taxi”.

En aquest sentit l’objecte de l’impuls de l’Àrea de gestió compartida del servei de taxi és ampliar aquesta zona d’actuació pels serveis interurbans de forma coordinada a tots els municipis de l’Alt Penedès que s’hi adhereixin, per obtenir els beneficis següents:

* En primer lloc facilitar de forma legal l’accés al servei de taxi als ciutadans de municipis que no disposen de llicència/es de taxi.
* En segon lloc, els professionals amb llicències en municipis amb poca població que pugui encotxar no només clients ubicats en els terme municipal on se li ha tramitat i donat llicència, sinó en tots els demés municipis adherits que no disposin servei o bé que en un moment puntual no hi hagi disponibilitat del servei en el propi municipi i poder donar servei legalment a estacions de transport de passatgers (p. Ex. Tren o autobús) o bé a centres de molta afluència de persones com l’hospital comarcal.
* En tercer lloc organitzar i coordinar el sector del taxi a l’Alt Penedès per a actuar de forma conjunta en la millora del servei als ciutadans i vehicular d’una manera més potent les possibles millores en forma de demandes a les autoritats competents.

Atès que el Ple del Consell Comarcal en data 14 de setembre de 2017 va aprovar el conveni de cooperació interadministrativa per a la prestació conjunta del servei de taxi a l’Alt Penedès, que té per objecte definir les actuacions de les parts a la prestació conjunta en la comarca de l’Alt Penedès.

Tenint en compte que la competència correspon a la Junta de Govern Local per delegació efectuada per l’alcaldessa d’aquest ajuntament, mitjançant el Decret d’alcaldia, de 13 de juny de 2015 (BOP del 10/07/2015).

La Junta de Govern Local acorda:

PRIMER.- Aprovar el conveni de cooperació interadministrativa per a la prestació conjunta del servei de taxi a l’Alt Penedès.

SEGON.-Facultar l’Alcaldessa per a la formalització del Conveni de Col·laboració proposat, acceptant les seves clàusules.

TERCER.- Notificar aquests acords al Consell Comarcal de l’Alt Penedès.

**“CONVENI DE COOPERACIÓ INTERADMINISTRATIVA PER A LA PRESTACIÓ CONJUNTA DEL SERVEI DEL TAXI A LA COMARCA DE L’ALT PENEDÈS.**

**EXPOSICIÓ DE MOTIUS**

*L’article 23 de la Llei 19/2003, de 4 de juliol, del taxi* permet establir àrees territorials de prestació conjunta o altres fórmules de coordinació intermunicipal en les zones on hi ha interacció recíproca de manera que l’ordenació adequada dels serveis transcendeixi de cada un dels municipis.

De conformitat amb l'exposat anteriorment, els ajuntaments d’Avinyonet del Penedès, les Cabanyes, Castellet i la Gornal, Castellví de la Marca, Font-rubí, Gelida, La Granada, Mediona, Olesa de Bonesvalls, Olèrdola, Pacs del Penedès, El Pla del Penedès, Pontons, Puigdàlber, Sant Cugat Sesgarrigues, Sant Llorenç d'Hortons, Sant Martí Sarroca, Sant Pere de Riudebitlles, Sant Quintí de Mediona, Sant Sadurní d'Anoia, Santa Fe del Penedès, Santa Margarida i els Monjos, Subirats, Torrelavit, Torrelles de Foix, Vilafranca del Penedès i Vilobí del Penedès, amb el recolzament del Consell Comarcal de l’Alt Penedès, consideren necessària la prestació conjunta del servei de taxi en l'àmbit dels seus termes municipals, de tal manera que els taxis de tots aquests municipis puguin actuar conjuntament en qualsevol dels seus termes municipals.

En conseqüència, les parts, mitjançant aquest instrument, estableixen un marc de col·laboració en el qual es concreten les actuacions a desenvolupar per a la prestació conjunta del servei de taxi en l’àmbit territorial dels municipis de l’Alt Penedès.

**El present conveni consta de 6 Títols, 4 annexes i 1 plànol:**

El Títol Primer regula l'objecte, la prestació, l’àmbit d’aplicació i l’Administració Competent.

El Títol Segon regula la zona.

El Títol Tercer regula les tarifes i l’actualització de les mateixes.

El Títol Quart regula les llicències, procediments i normes i el nombre de llicències i registre.

El Títol Cinquè regula la prestació del servei i les condicions.

El Títol Sisè regula la inspecció i el règim sancionador.

Annex 1 - Tarifa interurbana

Annex 2 - Llicències-procediments i normes

Annex 3 - Prestació del servei-procediment i normes

Annex 4 - Inspecció i règim sancionador

**TÍTOL PRIMER.- NORMES GENERALS**

**Article 1.- Objecte**

Aquest conveni té per objecte definir les actuacions de les parts per a la prestació conjunta en la comarca de l’Alt Penedès.

D’aquesta manera s’oferirà un millor servei als ciutadans dels termes municipals que configuren aquesta àrea.

**Article 2.- Prestació conjunta**

El Ajuntaments que signen aquest document es comprometen a permetre la prestació del servei de taxi als titulars de llicències de taxi de qualsevol d’aquests municipis en les condicions especificades.

**Article 3.- Àmbit d'aplicació**

Aquesta Ordenança serà aplicable a l'Àrea de prestació conjunta del servei de taxi a la Comarca de l’Alt Penedès, que comprèn els municipis de:

|  |  |  |  |
| --- | --- | --- | --- |
| **Municipi** | **Població(2016)** | **Superfície (km2)** | **Núm. llicències Taxi** |
| Avinyonet del Penedès | 1.665 | 29,1 |  |
| les Cabanyes | 943 | 1,1 |  |
| Castellet i la Gornal | 2.193 | 47,5 | 1 |
| Castellví de la Marca | 1.545 | 28,4 | 2 |
| Font-rubí | 1.363 | 37,4 |  |
| Gelida | 7.238 | 26,7 | 2 |
| La Granada | 2.091 | 6,5 | 1 |
| Mediona | 2.282 | 47,5 | 1 |
| Olesa de Bonesvalls | 1.723 | 30,8 | 1 |
| Olèrdola | 3.529 | 30,1 | 3 |
| Pacs del Penedès | 894 | 6,3 | 1 |
| El Pla del Penedès | 1.253 | 9,6 | 1 |
| Pontons | 453 | 25,9 | 1 |
| Puigdàlber | 512 | 0,4 |  |
| Sant Cugat Sesgarrigues | 973 | 6,2 | 1 |
| Sant Llorenç d'Hortons | 2.562 | 19,7 | 1 |
| Sant Martí Sarroca | 3.099 | 35,3 | 1 |
| Sant Pere de Riudebitlles | 2.369 | 5,4 | 2 |
| Sant Quintí de Mediona | 2.121 | 13,8 |  |
| Sant Sadurní d'Anoia | 12.654 | 19,0 | 6 |
| Santa Fe del Penedès | 374 | 3,4 |  |
| Santa Margarida i els Monjos | 7.360 | 17,2 | 1 |
| Subirats | 2.997 | 55,9 | 2 |
| Torrelavit | 1.413 | 23,6 |  |
| Torrelles de Foix | 2.201 | 36,7 | 1 |
| Vilafranca del Penedès | 39.365 | 19,6 | 24 |
| Vilobí del Penedès | 1.103 | 9,3 |  |
|  |  |  |  |
| **TOTAL** | **106.275** | **592,4** | **53** |
| **RATI habitants/llicències** | **2.005,2** |  |  |
| **RATI km2/llicències** | **11,2** |  |  |

**Article 4.- Durada de Conveni**

Aquest Conveni serà vigent i produirà efectes des 1 de gener de 2018, amb un límit temporal màxim de quatre anys des de la seva formalització, i sens perjudici que, un cop exhaurida la seva vigència, les parts acordin la continuïtat d’aquestes actuacions mitjançant la signatura d’un nou conveni.

**Article 5.- Comissió de Seguiment**

Es crearà una Comissió formada per representants polítics i tècnics de tots els Municipis i del Consell Comarcal.

Les reunions seran amb caràcter ordinari un cop l’any.

Aquesta comissió convidarà a les sessions als representants del taxistes i/o Associacions Professionals de Taxistes.

Es convidarà, si escau, un representant del Departament de Transports de la Generalitat, competent en la matèria.

La funció principal d’aquesta comissió serà valorar la funcionalitat i l’efectivitat del servei a partir de la formalització d’aquest conveni. Elaborarà i elevarà a l’òrgan competent de cada Ajuntament, Consell Comarcal i Generalitat de Catalunya, els acords i gestions que puguin sorgir.

La Comissió també decidirà sobre els períodes de renovació del conveni.

La Comissió podrà decidir la modificació parcial o total del present conveni, així com l’extinció, amb l’acord de totes les parts implicades.

**TÍTOL SEGON.- ZONIFICACIÓ**

**Article 6.- Zona única de prestació del servei del taxi**

Els Ajuntaments d’Avinyonet del Penedès, les Cabanyes, Castellet i la Gornal, Castellví de la Marca, Font-rubí, Gelida, La Granada, Mediona, Olesa de Bonesvalls, Olèrdola, Pacs del Penedès, El Pla del Penedès, Pontons, Puigdàlber, Sant Cugat Sesgarrigues, Sant Llorenç d'Hortons, Sant Martí Sarroca, Sant Pere de Riudebitlles, Sant Quintí de Mediona, Sant Sadurní d'Anoia, Santa Fe del Penedès, Santa Margarida i els Monjos, Subirats, Torrelavit, Torrelles de Foix, Vilafranca del Penedès i Vilobí del Penedès es comprometen a realitzar una zona única de prestació del servei del taxi on tots els taxis de la comarca puguin tenir origen i destinació en qualsevol dels seus termes municipals.

Tots els taxis amb llicència d’un municipi de l’Alt Penedès, podran encotxar i desencotxar a tots els municipis de la comarca.

**TÍTOL TERCER.-TARIFES**

**Article 7.- Tarifes**

Tarifa Interurbana.

La tarifa interurbana és la que defineix la Generalitat de Catalunya: *ORDRE EMO/364/2014, de 16 de desembre, per la qual s'estableixen les tarifes aplicables als serveis interurbans de taxi.*

*(veure annex 1 – Tarifa interurbana)*

**Article 8.- Actualització de les tarifes**

La tarifa interurbana s’actualitzarà a iniciativa de la Generalitat de Catalunya.

**TÍTOL QUART.- LLICÈNCIES** **PROCEDIMENTS I NORMES I EL NOMBRE DE LLICÈNCIES I REGISTRE**

**Article 9.- Llicències**

La prestació del servei de taxi a la Comarca de l’Alt Penedès està subjecte a la prèvia obtenció de la corresponent llicència municipal i la corresponent autorització per a la prestació de serveis interurbans.

La competència per a atorgar la llicència correspon a cadascun dels municipis de l’àrea, que actuaran de manera conjunta i coordinada.

La competència per a atorgar l’autorització i títol habilitant per a poder realitzar el transport interurbà correspon a la Generalitat de Catalunya.

**Article 10.- Llicències - Procediments i normes**

Els procediments i normes de les llicències en matèria de tipologia, titularitat, vigència i suspensió, transmissió, extinció, registre, taxes, autoritzacions, procediment i exigència són els especificats a *la Llei 19/2003, de 4 de juliol, del taxi* de l’article 5 fins a l’article 17.

*(veure annex 2-llicències-procediments i normes)*

**Article 11.- Nombre de llicències i registre**

Tal com indica *l’Article 6 de* *la Llei 19/2003, de 4 de juliol, del taxi* són les entitats locals les que determinen el nombre de llicències amb el corresponent informe favorable de la Generalitat de Catalunya. Actualment hi ha 53 llicències de Taxi a l’àmbit de l’Alt Penedès i amb aquest document es pretén mantenir el mateix nombre de llicències.

Tal com indica *l’Article 12 de* *la Llei 19/2003, de 4 de juliol, del taxi* els òrgans competents per a atorgar les llicències de taxi han de tenir un registre de llicències en què es facin constar les dades identificadores de la persona titular, el vehicle, les infraccions comeses i tota altra dada que es consideri procedent.

La Comissió de Seguiment portarà de manera conjunta per tots els municipis de la nova Àrea de prestació conjunta del servei de taxi a la Comarca de l’Alt Penedès un llistat que s’anirà actualitzant amb les dades aportades per cada Municipi.

Aquest llistat es podrà consultar de manera telemàtica per tots els ens municipals i físicament estarà al Consell Comarcal de l’Alt Penedès.

**TÍTOL CINQUÈ.- PRESTACIÓ DEL SERVEI**

**Article 12.- Prestació del servei – procediments i normes**

Els procediments i normes de la prestació del servei en matèria de conductors, vehicles, contractació, drets i deures dels usuaris, foment de l’ús de la llengua catalana, procediments de reclamació, formació, foment de la cooperació i incorporació de noves tecnologies són els especificats a *la Llei 19/2003, de 4 de juliol, del taxi* de l’article 18 fins a l’article 21 i de l’article 24 fins a l’article 30.

*(veure annex 3-Prestació del servei-procediment i normes)*

**Article 13.- Altres condicions**

Tal com indica *l’Article 24 de* *la Llei 19/2003, de 4 de juliol, del taxi* són les entitats locals les que han de regular els aspectes següents:

*a) Les condicions d'estacionament, dels torns a les parades i de la circulació dels vehicles per les vies públiques.*

*b) La normativa relativa a l'explotació de les llicències de taxi pel que fa als torns, els dies de descans i les vacances.*

*c) Les condicions exigibles als vehicles, de conformitat amb el que estableix l'article 20, i la identificació d'aquests mitjançant uns distintius o uns colors determinats.*

*d) Les normes bàsiques relatives a la indumentària i a l'equipament dels conductors.*

*e) Les condicions específiques relatives a la publicitat exterior i interior del vehicle, en el marc de la normativa reguladora d'aquestes activitats.*

*f) Qualsevol qüestió de caràcter anàleg a les que determinen les lletres a, b, c, d i e, relacionada amb l'exercici de l'activitat en les condicions establertes per aquesta Llei.*

**Article 14.- Característiques dels vehicles**

Les llicències i les autoritzacions per al servei de taxi s’han d’atorgar per a vehicles amb una capacitat màxima de cinc places, inclosa la de la persona que condueix.

Es pot autoritzar que el vehicle tingui una capacitat de fins a nou places, inclosa la de la persona que condueix, excepcionalment i atenent circumstàncies relacionades amb les prestacions i les característiques del vehicle, l’accessibilitat que té per a persones de mobilitat reduïda i les característiques de la zona geogràfica i del servei mateix.

Els vehicles per als quals s'obtenen les llicències i les autoritzacions poden ésser substituïts per altres vehicles, amb l'autorització prèvia de l'ens que els ha concedit, sempre que el vehicle substitut sigui més nou que el vehicle que es pretén substituir, d'acord amb el que s'estableixi per reglament, i que es compleixin tots els requisits i totes les característiques que poden ésser exigits per a prestar els serveis. La persona titular de la llicència, en el cas d'avaria o inutilització del vehicle per un període de temps determinat, amb la comunicació prèvia a l'ens que l'ha concedida, pot disposar d'un vehicle de característiques similars, que compleixi les condicions establertes per reglament, adscrit temporalment a la prestació del servei.

Els vehicles no tindran mai caràcter esportiu i a excepció dels vehicles adaptats i vehicles amb capacitat superior a 7 places es donarà preferència als de tres volums.

Els vehicles comptaran amb 4 portes per a l'accés d'ocupants i, en tot cas, la disposició d'aquestes assegurarà l'accés i la sortida de les places posteriors per tots dos costats i de manera independent de les places davanteres. Excepcionalment els vehicles adaptats per a persones amb mobilitat reduïda podran admetre un porta posterior i/o lateral perquè els usuaris accedeixin amb cadires de rodes, incloent la possibilitat d'homologar conforme a la normativa vigent altres vehicles amb la finalitat de que tinguin capacitat per ocupar el taxi dos clients en cadires de rodes. D'igual forma els vehicles amb capacitat superior a 7 places podran comptar amb una porta lateral corredissa per a l'accés dels usuaris a les places posteriors.

S'exigeix a tots els vehicles estiguin equipats amb aire condicionat o climatitzador.

Els vehicles podran portar instal·lada una mampara de seguretat per protegir al conductor. L’Administració competent podrà determinar, d'entre les marques i models homologats, les que s'autoritzen per al servei d'acord amb criteris que reforcin la seguretat i la seva funcionalitat. Tot i això s’estableixen els estàndards mínims següents:

Serà necessari que la distància en horitzontal entre la vora davantera del seient posterior i la mampara sigui igual o superior a 30 cm. S'admetrà que aquesta distància es redueixi fins a 20 cm sempre que la distància entre el respatller de les places posteriors i la mampara no sigui inferior a 68 cm.

Sempre haurà de quedar lliure un espai inferior no menor de 15 cm d'altura per a la calefacció i refrigeració de la part posterior del vehicle, sempre que, aquest no disposi de sortides d'aire calent i fred pròpies per a aquest recinte.

El fabricant assumirà la responsabilitat relativa a la seguretat d'aquest element enfront d'atracaments o similars, no quedant això garantit per la simple autorització de l’Administració, entenent-se que l’autorització es refereix exclusivament al fet d'instal·lar l'element dins del vehicle.

**Article 15.- Vehicles adaptats**

Les característiques dels vehicles adaptats estaran d'acord amb la normativa vigent sobre aquest tema tenint en compte, a més, els següents requisits:

Accés al taxi d'una persona en cadira de rodes, en condicions de comoditat i higiene suficients.

Viatge en el taxi d'una persona en cadira de rodes, en condicions adequades de seguretat , incloent ancoratge de cadira i cinturons de seguretat conforme a la normativa vigent, i plena interacció amb l'habitacle interior del vehicle

Els taxis adaptats donaran servei preferent a les persones amb mobilitat reduïda, però en cap cas tindran aquest ús exclusiu.

**Article 16.- Distintius**

Els vehicles destinats a la prestació d'aquest servei seran de color fosc. Sobre aquesta base caldrà l'aplicació de la identitat corporativa del Municipi al qual pertany i el distintiu de la Comarca de l’Alt Penedès. Els vehicles no portaran cap altre distintiu exceptuant als quals es faci referència en aquest article. Els vehicles actuals (amb llicència concedida abans de l’aprovació del present conveni) que no siguin de color fosc podran seguir prestant el servei amb normalitat fins a la renovació del vehicle, però hauran d’adaptar els distintius perquè siguin visibles.

Es farà constar de manera visible a l'usuari, tant a l'interior com en l'exterior del vehicle, el número de llicència. Així mateix, i en un lloc visible de l'interior del vehicle, es farà constar en una placa el nombre de places.

Els Municipis i el Consell Comarcal mitjançant la Comissió de Seguiment determinaran el lloc i les característiques dels distintius d'aplicació de la identitat corporativa de l'organització que hagin de portar tots els taxis.

Els vehicles adaptats portaran un distintiu addicional.

Els vehicles portaran el distintiu d’eficiència de la DGT.

**Article 17.- Publicitat**

Els vehicles destinats a la prestació d'aquest servei podran portar publicitat tant a l'interior com a l'exterior. L’Administració competent determinarà l'aplicació, regulació i característiques d'aquesta publicitat.

La publicitat als vehicles destinats a la prestació d'aquest servei haurà de respectar la normativa vigent sobre publicitat i seguretat vial, conservar l'estètica del vehicle, minimitzar el seu impacte en el paisatge urbà i no implicar pèrdua de visibilitat ni generar perill.

**Article 18.- Documentació**

Els vehicles que prestin el servei de taxi portaran sempre, a l'interior del vehicle, a la disposició dels usuaris que vulguin reclamar-los, així com dels inspectors encarregats de la vigilància del servei, els següents documents:

Referents al vehicle:

La llicència expedida per l’Ajuntament.

L’autorització i títol habilitant per a poder realitzar el transport interurbà expedides per la Generalitat de Catalunya.

Referents al conductor:

Certificat corresponent expedit pel departament de la Generalitat que acrediti la possessió del permís de conducció, obtingut de conformitat amb el que estableix la normativa aplicable.

Fotografia del conductor autoritzat (titular de la llicència o assalariat) que en aquest moment presti el servei.

Número de la llicència a la qual està adscrit el vehicle.

Matrícula del vehicle.

Tipus de conductor (titular o assalariat) i, si escau, règim del contracte (a temps complet, a temps parcial, etc.).

La pòlissa i justificant d’assegurança obligatòria.

Assegurança de responsabilitat civil.

Referents al servei:

Els fulls de reclamacions.

Un talonari, de rebuts i factures. El talonari haurà de ser autoritzat per l’Administració. En els rebuts o factures que s'estenguin haurà de constar, obligatòriament, el número de llicència.

**Article 19.- Sistema Tarifari**

Els taxis de l'Àrea de prestació conjunta del servei de taxi a la Comarca de l’Alt Penedès comptaran amb un sistema tarifari integrat, com a mínim, pels següents elements:

* Taxímetre i, si escau, element suporti per a la seva fixació al quadre de comandament.  
  (Opcional, però obligatori als vehicles que prestin els serveis de taxi dels municipis de més de cinc mil habitants - art. 32 de la *Llei 19/2003, de 4 de juliol, del taxi*.)

Aquells vehicles que no disposin de taxímetre, hauran de disposar de full de tarifes dels recorreguts entre destinacions.

* Lectora per al pagament amb targeta, que permeti als usuaris pagar amb targeta de crèdit i dèbit.
* Impressora de factures.
* Mòdul lluminós indicador de tarifa múltiple.
* Mànegues de connexió.
* Precintes.

El conjunt taxímetre-impressora de factures-mòdul lluminós funcionarà com un tot, de manera que la seva instal·lació haurà d'assegurar que el no funcionament correcte d'un qualsevol d'aquests elements bloquejarà automàticament el funcionament de la resta.

Serà obligatori en cada servei prestat la impressió de la factura del taxímetre i el seu lliurament al client.

El taxímetre estarà situat sobre el terç superior central de quadre de comandament de manera que a tot moment resulti visible per al viatger la lectura del preu del transport il·luminant-se tan aviat es produeixi la “baixada de bandera”. Per a assegurar l'horitzontalitat d'aquest element podrà ser necessari un element suport auxiliar.

En el cas que la configuració dels elements funcionals de sèrie propis del vehicle es trobessin situats a la zona superior del quadre de comandament (indicadors, aire condicionat, GPS,…), i que de l'aplicació del paràgraf anterior resultés una situació del taxímetre molt propera al parabrisa que disminuís ostensiblement la visibilitat en la conducció es podrà, de manera alternativa, col·locar el taxímetre a la zona central del quadre de comandament, sempre que no hi hagi elements intermedis que dificultin la lectura del taxímetre per la seva pròpia ubicació o per la seva utilització.

El taxímetre disposarà d'un dispositiu de transmissió de dades capaç de realitzar-se a qualsevol moment i sense necessitat de desprecintar.

Mòdul lluminós: anirà situat en l'exterior del vehicle sobre el sostre, i serà fàcilment llegible. El mòdul lluminós de tarifa múltiple incorporarà la llegenda TAXI i haurà de poder representar caràcters alfanumèrics. A més, el mòdul lluminós de tarifa múltiple incorporarà una llum verda que permeti veure clarament als usuaris, tant en els recorreguts com en els estacionaments, l'estat de “lliure” o “ocupat” del vehicle. D'aquesta manera els usuaris coneixeran a tot moment l'estat del taxi observant el mòdul lluminós i la llum verda:

* Llum verda apagada i mòdul apagat sense cap caràcter alfanumèric encès: taxi fora de servei.
* Llum verda encesa: taxi lliure.
* Llum verda apagada i mòdul encès amb algun caràcter alfanumèric encès: taxi ocupat en l'estat que representi el caràcter alfanumèric:
* Caràcter alfanumèric “T” o “t” indica que el taxi està ocupat i que va a la recerca d'un client que ha concertat el servei a través de contractació telefònica o un altre sistema tecnològic similar.
* Caràcter alfanumèric “1” indicarà que el taxi està ocupat i prestant el seu servei amb un client en el seu interior aplicant la tarifa URBANA.
* Caràcter alfanumèric “2” indica que el taxi està ocupat i prestant el seu servei amb un client en el seu interior aplicant la tarifa INTERURBANA.
* Caràcter alfanumèric “P” indica, que el taxi ha finalitzant el servei i està tramitant el pagament o abonament del servei prestat.”

**Article 20.- Antiguitat i renovació dels vehicles**

L'antiguitat dels vehicles adscrits a les llicències, a comptar des de la seva primera matriculació, com a recomanació, no hauria de superar els vuit anys.

La renovació del vehicle podrà ser imposada per l’Administració quan la falta d'idoneïtat del mateix el faci inadequat per al servei d'interès general que presta.

**Article 21.- Parades**

Les parades seran d’ús exclusiu dels vehicles amb llicència del Municipi on estiguin situades. Podran ser utilitzades pels vehicles dels altres municipis únicament per a descarregar.

Les parades hauran d'estar degudament ateses segons es determini.

Els vehicles taxi es situaran a les parades d'acord amb el seu ordre d'arribada, i atendran a la demanda dels usuaris segons l'ordre en què estiguin disposats, tret que els taxistes presents acordin una altra cosa o que per raons d'adaptació del vehicle per a persones amb minusvalidesa hagi d'accedir-se a un altre vehicle.

Mentre el vehicle romangui en la parada en hores de treball, el seu conductor no podrà absentar-se, excepte casos de força major. En cas contrari l'absentat perdrà el seu torn, havent-se de posar en l'últim lloc.

**Article 22.- Concertació del servei en via pública**

La concertació del servei de taxi podrà ser realitzada mitjançant l'execució per l'interessat d'un senyal a un taxi lliure en servei que pugui ser percebuda pel conductor, moment en el qual s'entendrà contractat el servei i es detindrà el taxi a un costat, sempre que no afecti, de forma evident, els principis de seguretat vial, fluïdesa del tràfic o perjudici al vehicle.

Mentre el vehicle estigui prestant servei, tant de dia com de nit, funcionarà un dispositiu exterior al vehicle que de forma inequívoca indicarà la disponibilitat del taxi, aquest dispositiu consistirà en una llum verda i un mòdul lluminós que determinarà clarament la disponibilitat del vehicle.

Els taxis dels municipis adherits al conveni que portin visible el logotip de l’Àrea de taxis de l’Alt Penedès, podran encotxar el passatger a qualsevol lloc d’un altre municipi pertanyent a l’Àrea (incloses les estacions de passatgers), sempre respectant la distància de 25 metres de la parada de taxi habilitada pel municipi, si n’hi ha.

Excepte el cas de persones discapacitades, cap taxi podrà ser llogat a una distància inferior a 25 metres d'una parada on existeixin vehicles lliures o altres usuaris en espera.

**Article 23.- Concertació del servei a través d'emissores o altres sistemes**

El servei de taxi podrà concertar-se per l'usuari a través de telèfon o altres sistemes tecnològics als quals podran estar adscrits els vehicles.

La concertació dels serveis a través d'emissores o altres sistemes podrà ser de dos tipus:

* Els serveis de taxi demanats pels usuaris per a la seva realització immediata.
* Els serveis de taxi sol·licitats pels usuaris per a la seva realització a un altre moment.

En defensa de la qualitat del servei, quan es tracti de serveis de taxi concertats per l'usuari per a la seva realització immediata, l'emissora de radio o altres sistemes tecnològics aplicaran criteris d'assignació de serveis de tal manera que minimitzin els temps d'espera per a l'usuari.

Mentre el vehicle estigui prestant servei, tant de dia com de nit, funcionarà un dispositiu exterior al vehicle que de forma inequívoca indicarà la disponibilitat del taxi, aquest dispositiu consistirà en una llum verda i un mòdul lluminós que determinarà clarament la disponibilitat del vehicle. Quan el taxi li sigui assignat un servei a través d'emissora el taxi haurà de passar a situació d'ocupat i indicar en el mòdul lluminós la “T” o “t” que indicarà contractació telefònica o contractació per altres sistemes.

**Article 24.- Selecció de vehicles pels usuaris**

Com a norma general, els usuaris que accedeixin al servei de taxi en una parada hauran d'accedir al taxi que estigui estacionat en primera posició, excepte acord de tots els taxistes presents o que per raons d'adaptació del vehicle per a persones amb mobilitat reduïda hagi d'accedir-se a un altre vehicle.

En tot cas tindran prioritat com a usuaris per triar vehicle els qui tinguin mobilitat reduïda. Així, en el cas de produir-se la coincidència de diversos usuaris en una parada, les persones amb mobilitat reduïda tindran preferència en els vehicles adaptats que hi hagi a la parada o que arribin a aquesta parada, independentment de la posició que ocupin aquests usuaris amb mobilitat reduïda.

**Article 25.- Contractació del servei**

Règim general. Els serveis de taxi s'hauran de realitzar mitjançant la contractació global de la capacitat total del vehicle.

Amb caràcter regular o a la demanda, per plaça amb pagament individual. Quan en una determinada zona de baixa densitat de població existeixi una falta o insuficiència de mitjans de transport públic col·lectiu l’Administració podrà autoritzar la contractació de serveis urbans de taxi per plaça amb pagament individual, amb caràcter regular o a la demanda.

**Article 26.- Organització del servei**

Els titulars de llicències de taxi han de garantir un servei adequat de mobilitat d'aquesta classe als usuaris de la Comarca de l’Alt Penedès on presten servei tots els dies de l'any sense excepció i a totes les hores del dia.

Per la seva especial rellevància haurà d'estar sempre suficientment cobertes:

* Les zones hospitalàries.
* Les parades d'estació de tren.
* Les estacions d'autobusos.
* Les principals parades dels municipis

Les Associacions Professionals de Taxistes promouran que sigui atès el servei en la forma indicada en aquest article i que el nombre de taxis fora de servei per avaria, descans, vacances, malaltia i un altre motiu no causi molèsties o incomoditats als usuaris.

Les Associacions Professionals de Taxistes garantiran a tot moment la suficient i correcta prestació del servei a les persones amb mobilitat reduïda atenent de manera especial aquells serveis que els siguin reclamats. L’Administració es coordinarà amb les Associacions de Discapacitats Físics per a la millor organització del servei a aquest col·lectiu ciutadà.

L’Administració es reserva la facultat d'establir els nivells mínims necessaris per garantir un servei adequat de mobilitat, i d'imposar una determinada forma d'explotació temporal i espacial del servei en el cas d'apreciar-se manques o deficiències en la prestació organitzada pels propis titulars i les seves Associacions professionals.

L’Administració adoptarà les mesures oportunes per garantir un servei mínim de vehicles adaptats perquè estiguin organitzats i puguin prestar els seus serveis les 24 hores, donant atenció prioritària als usuaris amb mobilitat reduïda.

**Article 27.- Inici del servei, engegada del taxímetre i procediments de pagament del servei**

En el cas d'accedir a un taxi mitjançant la seva detenció en via pública, el taxímetre s'engegarà al moment en què l'usuari hagi accedit al vehicle i hagi indicat la seva destinació, i s’aturarà el taxímetre en el moment en el qual el taxi arribi a la destinació indicada.

En els casos de concertació telefònica del servei, o per un altre procediment similar, el taxímetre s'engegarà en el moment en què el taxista hagi arribat al lloc concertat per iniciar el servei i s'hagi detingut. El taxímetre es detindrà al moment en el qual el taxi arribi a la destinació indicada.

En cap cas el taxista podrà circular sense transportar a cap usuari amb el taxímetre encès i facturant.

En cas d'accident o avaria, així com quan el conductor del vehicle estigués retingut per agents de l'autoritat, per ser amonestat o denunciat, es posarà l'aparell taxímetre en temps mort. Si el servei no es pogués realitzar, per impossibilitat material, bé per desig de l'usuari, aquest abonarà:

* L'import del que marqui el taxímetre cas que l'usuari no sol·licités un nou taxi.
* L'import del que marqui el taxímetre descomptant la baixada de bandera cas que l'usuari sol·licités un nou vehicle. En aquest cas, el conductor posarà a la seva disposició un nou taxi i la nova tarifa començarà a explicar des del moment que l'usuari accedeixi al nou vehicle.

La càrrega de carburant no podrà realitzar-se durant la prestació del servei, excepte autorització expressa del viatger.

Els procediments per al pagament del servei prestat seran:

* En efectiu, acceptant bitllets de fins a 50 €.
* Mitjançant pagament amb targeta en aquells vehicles que ho disposin fins a la seva extensió a tota la flota.

Els procediments per al lliurament a l'usuari del servei del rebut corresponent seran:

* Mitjançant impressora de factures en aquells vehicles que ho disposin fins a la seva extensió a tota la flota.
* I transitòriament mentre hi hagi vehicles que no disposin d'impressora de factures, mitjançant talonari de rebut i factures autoritzat.

Aquells vehicles que no disposin de taxímetre, hauran de disposar de full de tarifes dels recorreguts entre destinacions. El full de tarifes interurbanes es configurarà conforme les tarifes publicades en diari oficial i actualitzades. El full definitiu de tarifes entre els municipis que integren l’Àrea territorial de coordinació del servei de taxi de l’Alt Penedès caldrà que es verifiqui i l’aprovi periòdicament per la Comissió de seguiment una vegada constituïda.

**Article 28.- Temps d'espera**

Quan el viatger abandonés transitòriament el vehicle, el conductor que hagi d'esperar el seu retorn podrà demanar l'import del recorregut efectuat. Si l’espera és de més de mitja hora en zona urbana, i d’una hora en interurbana, el conductor podrà considerar-se desvinculat del servei, tret que s'hagués acordat una altra cosa.

El conductor tindrà dret a no esperar més de 10 minuts a partir del moment que arribi al punt acordat en un servei de concertació telefònica o un altre mitjà similar.

**Article 29.- Sistemes de comunicació per a la concertació del servei de taxi**

Totes les emissores de radio i els sistemes de comunicació que s'utilitzin per a la concertació del servei de taxi requeriran la prèvia autorització de l’Administració. Aquesta autorització i el seu manteniment en el temps estaran condicionats a la garantia de lliure associació dels titulars de llicències. Es consideraran contràries a aquesta garantia de lliure associació la imposició de quotes o drets d'associació desproporcionats, arbitraris i/o injustificats, la discriminació en els drets i deures dels associats en raó de la seva antiguitat en l'associació o de qualsevol una altra característica subjectiva i, en definitiva, tota pràctica o disposició contrària a l'accés i a la participació en condicions d'equitat de qualsevol titular de llicència. L’Administració podrà requerir a qualsevol moment, tant d'ofici com a instàncies de part, la informació i documentació que consideri pertinent a fi de verificar el manteniment de la garantia de lliure associació.

L’Administració podrà en tot moment promoure les actuacions que consideri necessàries per facilitar la contractació dels serveis per part dels usuaris a través de qualsevol sistema tecnològic, inclosa la telefonia.

Les emissores de radio hauran de portar un registre relatiu als serveis que prestin i a l'atenció als usuaris, especialment al nombre i característiques dels serveis contractats, als serveis demandats que no han pogut ser atesos i a les queixes i reclamacions dels usuaris. Aquest registre haurà de ser mantingut un mínim de 3 mesos.

La concertació dels serveis podrà ser de dos tipus:

* Els serveis de taxi demanats pels usuaris per a la seva realització immediata.
* Els serveis de taxi sol·licitats pels usuaris per a la seva realització a un altre moment. En aquest cas, el Registre recollirà, a més, el dia, hora i lloc en què s'ha de fer el servei.

**TÍTOL SISÈ.- INSPECCIÓ I RÈGIM SANCIONADOR**

**Article 30.- Inspecció i règim sancionador**

Els procediments i normes referents a la inspecció i al règim sancionador són els especificats a *la Llei 19/2003, de 4 de juliol, del taxi* de l’article 36 fins a l’article 47.

*(veure annex 4 – Inspecció i règim sancionador)*

**Article 31.- Protecció de dades de caràcter personal**

Les parts signants estan obligades al compliment del que estableix la Llei Orgànica 15/1999, de 13 de desembre, de Protecció de Dades de Caràcter Personal (arts. 11.5 i 21), i en aquest sentit, es podran tractar les dades personals facilitades per a la realització de les activitats objecte del present conveni en els termes que en ell s’estableixen i d'acord amb les instruccions facilitades pels responsables del seu seguiment.

Així mateix, es comprometen a no aplicar ni utilitzar les esmentades dades personals per a una finalitat diferent que no sigui la prestació del servei objecte del conveni i a establir les mesures de seguretat de naturalesa tècnica i organitzativa necessàries per garantir la seguretat de les dades personals i evitar la seva alteració, tractament o accés no autoritzat d'acord amb el que estableix el Reial Decret 1720/2007, de 21 de desembre, pel qual s’aprova el Reglament de Mesures de Seguretat de Fitxers que contenen dades personals, en el nivell que li correspongui.

**Article 32.- Causes de resolució. Extinció del Conveni**

Seran causes de resolució del present conveni:

1. El transcurs del període de vigència.
2. La impossibilitat sobrevinguda, material o legal, de fer front a les obligacions que se’n deriven.
3. L’incompliment acreditat de les obligacions que del mateix se’n deriven, d’aquest conveni.
4. La resolució de comú acord, formalitzada per escrit, entre les parts signatàries.
5. La renúncia formal d’alguna de les parts que caldrà que ho notifiqui al departament competent.

**Article 33.- Jurisdicció competent**

Les qüestions litigioses que puguin sorgir en la interpretació i compliment del present Conveni seran resoltes per acord de les parts i a falta d’acord, aquestes es podran sotmetre a la jurisdicció contenciosa administrativa.

***ANNEXES AL CONVENI***

***Annex 1 – Tarifa interurbana***

*(extracte de la ORDRE EMO/364/2014, de 16 de desembre, per la qual s'estableixen les tarifes aplicables als serveis interurbans de taxi.)*

*Article 1*

*1.1 Els serveis interurbans de taxi amb un recorregut íntegrament comprès dins el territori de Catalunya s’han d’efectuar d’acord amb les tarifes següents, inclosos els impostos:*

*a) Tarifa 6. Serveis que es desenvolupin els dilluns, dimarts, dimecres, dijous i divendres laborables en el període comprès entre les 8 i les 20 hores.*

*Preu per quilòmetre recorregut o fracció: 0,68 euros.*

*Preu per hora d’espera: 18,69 euros.*

*Preu per fracció cada 15 minuts: 4,67 euros.*

*Mínim de percepció: 6,05 euros.*

*b) Tarifa 7. Serveis que es desenvolupin en dissabtes i festius, i els dilluns, dimarts, dimecres, dijous i divendres laborables en el període comprès entre les 20 i les 8 hores*

*Preu per quilòmetre recorregut o fracció: 0,75 euros.*

*Preu per hora d’espera: 20,68 euros.*

*Preu per fracció cada 15 minuts: 5,17 euros.*

*Mínim de percepció: 6,70 euros.*

*Els mínims de percepció no són acumulables en recorreguts als quals s’hagi aplicat la tarifa ordinària per quilòmetre recorregut.*

*1.2 S’aplicarà un suplement de 3,10 euros en els serveis que comportin l’entrada o la sortida d’un aeroport.*

*1.3 S’aplicarà un suplement de 3,10 euros en els serveis que comportin el transport de més de quatre passatgers amb vehicles de fins a nou places de capacitat inclòs el conductor (incloent-hi tots els passatgers).*

*1.4 S’aplicarà el suplement establert a l’àmbit urbà respectiu en concepte d’avís telefònic o mitjançant radioemissora.*

*1.5 Les tarifes esmentades no són aplicables a l’activitat de lloguer de vehicles amb conductor que preveu la legislació vigent.*

*Article 2*

*2.1 Els vehicles que disposin de comptador taxímetre han d’incorporar en el mòdul corresponent les tarifes i els suplements que fixa l’article 1, d’acord amb els paràmetres següents:*

*a) Tarifa 6*

*Valor del salt: 0,05 euros.*

*Metres per salt: 36,76.*

*Segons per salt: 9,63.*

*Franquícia o baixada de bandera: 6,05 euros.*

*Metres primer salt: 3.299,15.*

*Segons primer salt: 864,28.*

*b) Tarifa 7*

*Valor del salt: 0,05 euros.*

*Metres per salt: 33,33.*

*Segons per salt: 8,70.*

*Franquícia o baixada de bandera: 6,70 euros.*

*Metres primer salt: 2.749,29.*

*Segons primer salt: 717,64.*

*2.2 Amb la finalitat d’homogeneïtzar situacions i facilitar les tasques d’inspecció i control, el mòdul de tarifa del taxímetre a utilitzar per incorporar les tarifes interurbanes es correspondrà amb l’immediatament superior als utilitzats o que es puguin utilitzar en un futur per a la incorporació de les tarifes urbanes. En el supòsit que hi hagi una única tarifa urbana, el mòdul de tarifa serà el 6 o el 7, segons si es tracta de les tarifes indicades als apartats a) i b) de l’article 1.1 d’aquesta Ordre.*

*2.3 En els aparells taxímetres que disposin d’un teclat seqüencial, caldrà polsar-lo les vegades necessàries per a la incorporació de la tarifa interurbana.*

*2.4 L’aplicació de la tarifa interurbana en els termes que preveu aquest article s’ha de dur a terme de conformitat amb l’aprovació del model de l’aparell taxímetre.*

*Article 3*

*3.1 Els serveis s’han de contractar en règim de lloguer per cotxe complet i els recorreguts són en circuit tancat fins al punt de partida pel recorregut més curt, si no s’acorda expressament el contrari.*

*3.2 En conseqüència, l’accés a la tarifa interurbana en el taxímetre s’haurà de realitzar des del moment de l’inici de la prestació del servei interurbà, sense que es pugui passar de tarifa interurbana a urbana i viceversa, sens perjudici del que s’estableix a l’apartat 3.3 d’aquest article.*

*3.3 En els supòsits en què el servei s’hagi concertat telefònicament o mitjançant radiotaxi, amb recollida al domicili dels usuaris i desconeixement de la destinació final d’aquests, o quan es tracti d’un servei mixt urbà i interurbà en el qual inicialment no es coneix la destinació final dels passatgers, s’ha d’aplicar en l’inici del servei la tarifa urbana per passar, posteriorment, en el moment que correspongui, al mòdul de la tarifa interurbana, sense que en cap cas es pugui tornar a la tarifa urbana inicial.*

*Article 4*

*Els vehicles afectats per aquesta Ordre han d’anar proveïts d’un imprès, segons el model que es publica a l’annex d’aquesta disposició, on s’indiquin les tarifes aprovades, que ha d’estar exposat en un lloc visible a l’interior del vehicle.*

*Article 5*

*Anirà a càrrec de l’usuari el pagament del peatge a què estigui sotmès l’ús d’una via. En el cas del viatge de tornada del taxista al seu punt d’origen, només serà exigible el pagament del peatge si no hi ha un itinerari alternatiu per una via no sotmesa a peatge de quilometratge similar al del viatge d’anada.*

*Article 6*

*6.1 L’usuari té dret al transport gratuït del seu equipatge.*

*6.2 L’admissió de l’equipatge resta supeditada, en tot cas, a la condició que el seu volum global permeti introduir-lo en el maleter o col·locar-lo a la baca del vehicle sense contravenir a les normes i els reglaments de trànsit i de circulació. En cas que no s’ocupi el nombre total de places del vehicle, es poden fer servir els seients buits per transportar l’equipatge, sempre que la forma, les dimensions i la naturalesa de l’equipatge facilitin que sigui transportat dins el vehicle.*

*Article 7*

*7.1 Quan es contracti el servei cal fixar-ne els recorreguts i les places.*

*7.2 Així mateix, s’ha de facilitar als usuaris un rebut en el qual han de constar el preu del servei, el seu origen i l’hora d’inici, l’hora de finalització, els quilòmetres recorreguts i els suplements tarifaris a aplicar, si s’escau.*

*...*

*Extracte de les condicions aplicables*

*1. Aquestes tarifes són obligatòries i d’aplicació des del punt d’inici de la prestació dels serveis interurbans de taxi que es prestin amb vehicles proveïts d’autoritzacions de transport de la classe VT.*

*2. Els serveis s’han de contractar en règim de lloguer per cotxe complet i els recorreguts són en circuit tancat fins al punt de partida pel recorregut més curt, si no s’acorda expressament el contrari.*

*3. Anirà a càrrec de l’usuari el pagament del peatge a què estigui sotmès l’ús d’una via. En el cas del viatge de tornada del taxista al seu punt d’origen, només serà exigible el pagament del peatge si no hi ha un itinerari alternatiu per una via no sotmesa a peatge de quilometratge similar al del viatge d’anada.*

*4. L’usuari té dret al transport gratuït del seu equipatge fins als límits establerts i en les condicions que fixa l’Ordre TES/364/2014, de 16 de desembre.*

*5. Els usuaris han de comunicar al Servei Territorial de Transports competent les irregularitats i les infraccions observades i aquestes es podran consignar en el llibre de reclamacions del vehicle.*

***Annex 2 - llicències-procediments i normes***

*(extracte de la Llei 19/2003 de 4 de juliol del taxi)*

*Capítol II*

*Títols habilitants per a la prestació dels serveis de taxi*

*Secció Primera*

*Llicències per a prestar els serveis urbans de taxi*

*Article 5*

*Règim d'atorgament de les llicències de taxi*

*1. L'atorgament de les llicències de taxi es regeix per aquesta Llei i per les normes que la desenvolupin. Els serveis urbans es regulen, a més, en allò que hi sigui aplicable, per les ordenances que aprovi l'ens local competent.*

*2. Les llicències de creació nova per a prestar el servei urbà de taxi han d'ésser atorgades per les entitats locals, de conformitat amb els procediments establerts per la normativa de règim local, mitjançant un concurs, en el qual s'ha de valorar d'una manera preferent, entre altres, la dedicació prèvia a la professió en règim de treballador o treballadora assalariat en els períodes que s'estableixin per reglament. Als efectes de les disposicions d'aquest apartat, en cap cas no es pot considerar llicència de creació nova la que prové de la transmissió d'una llicència.*

*3. La llicència de taxi ha de fer referència a un vehicle determinat, que ha d'ésser identificat mitjançant la matrícula, sens perjudici que es pugui establir per reglament que hi constin altres dades que es considerin necessàries i imprescindibles per a facilitar-ne la identificació.*

*Article 6*

*Determinació del nombre de llicències*

*1. Els ajuntaments i les entitats locals atorguen les llicències de taxi atenent sempre la necessitat i la conveniència del servei al públic, i la caracterització de l'oferta i la demanda en llur àmbit territorial, per tal de garantir la rendibilitat suficient de l'explotació del servei. A aquests efectes, la relació entre el nombre de llicències atorgades i el nombre d'habitants és l'establerta per les normes específiques de caràcter local o les de cada municipi en el moment que entri en vigor aquesta Llei.*

*2. Sens perjudici del que disposa l'apartat 1, per a determinar o modificar el nombre de llicències de taxi s'han de tenir en compte els factors següents:*

*a) La demanda de servei de taxi en l'àmbit territorial corresponent.*

*b) El grau de l'oferta de serveis de taxi en el municipi corresponent.*

*c) Les activitats comercials, industrials, turístiques o d'altra mena que es duen a terme en cada municipi i que poden generar una demanda específica del servei de taxi.*

*d) Les infraestructures de servei públic de l'àmbit territorial corresponent vinculades a la sanitat, l'ensenyament, els serveis socials, els espais de lleure i les activitat lúdiques i esportives, els transports o altres factors que tinguin incidència en la demanda de serveis de taxi.*

*e) El grau de cobertura, mitjançant els serveis de transport públic, de les necessitats de mobilitat de la població.*

*f) Qualsevol altra circumstància anàloga a les especificades per les lletres a, b, c, d i e que puguin establir les normes de desenvolupament d'aquesta Llei.*

*3. L'increment del nombre de llicencies vigent en un municipi o àmbit territorial en relació amb els paràmetres establerts per l'apartat 2, ha d'ésser justificat degudament per l'Ajuntament o l'entitat local corresponent en un estudi previ, que s'ha d'ajustar, si escau, als criteris de ponderació dels factors a què fa referència l'apartat 2, d'acord amb el que determini, amb caràcter general, el Consell Català del Taxi. El departament competent en matèria de transports ha d'emetre un informe sobre l'increment proposat.*

*Article 7*

*Llicències estacionals*

*1. Els ajuntaments o els ens locals competents, d'una manera excepcional, poden atorgar llicències de taxi amb una validesa temporal limitada a un període determinat de l'any, en el cas que en restin degudament justificades i acreditades la necessitat i la conveniència pel que fa a la concurrència dels factors següents:*

*a) Una demanda específica generada per activitats estacionals. A aquests efectes, s'ha de tenir en compte la qualificació de municipi turístic, d'acord amb la normativa aplicable a aquesta matèria.*

*b) La insuficiència manifesta de l'oferta de serveis de taxi per a donar resposta a les necessitats detectades.*

*2. Les persones que ja són titulars de llicència de taxi en una entitat local tenen preferència per a l'atorgament de les llicències estacionals en aquesta entitat local.*

*3. Les llicències estacionals no s'han de tenir en compte als efectes del que estableix l'article 8.2.*

*Article 8*

*Titularitat de les llicències de taxi*

*1. L'atorgament de les llicències de taxi resta sotmès al compliment de les condicions següents:*

*a) Ésser una persona física o jurídica, en forma de societat mercantil, societat laboral o cooperativa de treball associat.*

*b) Acreditar la titularitat del vehicle en règim de propietat, lloguer, arrendament financer, rènting o un altre règim admès per la normativa vigent.*

*c) Acreditar el compliment de les obligacions de caràcter fiscal, laboral i social, incloses les relatives a les condicions del centre de treball, establertes per la legislació vigent.*

*d) Acreditar, en el cas de les persones físiques, que es posseeix el certificat exigible per a conduir el vehicle, d'acord amb el que estableix l'article 19.*

*e) Acreditar, en el cas de les persones jurídiques, que els conductors que hi presten els serveis de conducció tenen el certificat que estableix l'article 19.*

*f) Tenir coberta la responsabilitat civil pels danys que es puguin ocasionar en el transcurs del servei, en els termes establerts per la normativa vigent.*

*2. Les persones físiques i jurídiques poden ésser titulars de més d'una llicència de taxi, fins a un màxim de cinquanta. El nombre total de llicències de les persones titulars de més d'una no pot superar mai el 15% del total vigent en un mateix municipi o una mateixa entitat local competent per a atorgar-les.*

*Article 9*

*Vigència i suspensió de les llicències*

*1. Les llicències per a prestar els serveis urbans de taxi s'atorguen per un període de validesa indefinit. L'òrgan competent pot comprovar, en tot moment, el compliment dels requisits exigits per a atorgar les llicències, amb la sol·licitud prèvia a les persones titulars de la documentació acreditativa que estimi pertinent.*

*2. Les persones titulars de les llicències de taxi poden sol·licitar suspendre'n provisionalment la vigència fins a un període màxim de quatre anys, en el cas que hagin de deixar de prestar l'activitat temporalment, per alguna causa justificada. Aquesta suspensió provisional els ha d'ésser autoritzada o denegada pels ens que concedeixen les llicències mitjançant una resolució motivada, en el termini de dos mesos. Transcorregut aquest termini sense que s'hagi dictat i notificat cap resolució expressa, s'entén que la suspensió sol·licitada ha estat atorgada. Excepcionalment, si la causa de la suspensió temporal de la llicència és l'accés a un càrrec de representació política o sindical, o l'exercici de funcions sindicals, la situació de suspensió de la llicència s'estén durant tot el temps que la persona que n'és titular exerceixi el càrrec que la justifica, i un mes més a partir de la data en què cessa el càrrec, termini dins el qual ha de comunicar a l'òrgan competent la voluntat de reintegrar-se al servei i recuperar la vigència plena de la llicència.*

*Article 10*

*Transmissió de les llicències*

*1. Les llicències per a prestar els serveis urbans de taxi es poden transmetre amb l'autorització prèvia de l'ens que les ha concedides, que només en pot denegar la transmissió en el termini d'un mes d'ençà de la data de la sol·licitud, si l'adquirent no compleix les condicions necessàries per a l'atorgament inicial de la llicència. S'entén que la transmissió de la llicència de taxi és autoritzada en el cas de manca de resposta expressa de l'ens que l'ha de concedir, un cop transcorregut el dit termini.*

*2. Per tal que es pugui fer efectiva la transmissió de la llicència de taxi, l'adquirent nou ha d'acreditar que compleix tots els requisits per a prestar els serveis de taxi exigits per aquesta Llei i les normes que la desenvolupin, i que no té pendent de pagament cap sanció pecuniària imposada per resolució ferma en via administrativa per alguna de les infraccions tipificades per aquesta Llei relacionada amb la prestació de serveis amb la llicència objecte de la transmissió.*

*3. La transmissió de llicència de taxi no es pot autoritzar, en el cas de les persones jurídiques, si comporta que es vulnerin les disposicions de l'article 8.2. La persona que ha transmès una llicència de taxi no pot ésser titular d'una altra llicència en el període de temps que es determini per reglament.*

*Article 11*

*Extinció de les llicències de taxi*

*1. Les llicències per a prestar els serveis urbans de taxi s'extingeixen per alguna de les causes següents:*

*a) La renúncia de qui en té la titularitat, mitjançant escrit adreçat a l'òrgan que va concedir la llicència.*

*b) La resolució per incompliment del titular de les condicions essencials de la llicència o per l'obtenció, la gestió o l'explotació de la llicència en qualsevol forma no prevista en aquesta Llei i el seu desenvolupament reglamentari.*

*c) La revocació, per raons d'oportunitat, amb dret a la indemnització econòmica corresponent, que s'ha de calcular d'acord amb els paràmetres objectius que en determinen el valor real.*

*d) La caducitat, en el cas de les llicències estacionals.*

*2. El procediment per a extingir una llicència de taxi per les causes a què fa referència l'apartat 1 ha d'ésser determinat per les normes de desenvolupament d'aquesta Llei i ha d'establir sempre l'audiència a la persona interessada.*

*3. L'extinció de la llicència de taxi dóna lloc a la cancel·lació de l'autorització de transport interurbà, excepte en els supòsits en què l'òrgan competent en la matèria, per causes justificades, decideixi mantenir-la.*

*Article 12*

*Registre de llicències*

*1. Els òrgans competents per a atorgar les llicències de taxi han de tenir un registre de llicències en què es facin constar les dades identificadores de la persona titular, el vehicle al qual és adscrita la llicència, les infraccions comeses i tota altra dada que es consideri procedent, d'acord amb el que s'estableixi per reglament.*

*2. El tractament i la cessió de dades contingudes en els registres s'han d'ajustar a la normativa específica relativa als fitxers administratius i al tractament de dades personals.*

*Article 13*

*Taxes*

*Les actuacions administratives dels òrgans competents relacionades amb l'atorgament, la modificació o la transmissió de les llicències i les autoritzacions per a prestar els serveis de taxi els poden donar lloc, en els termes que estableix la legislació vigent, a la percepció d'una taxa administrativa l'import estimat de la qual no pot excedir, en conjunt, del cost real o previsible del servei.*

*Secció Segona*

*Autorització per a la prestació de serveis interurbans de taxi*

*Article 14*

*Condicions de les autoritzacions*

*Les condicions relatives a l'atorgament, la modificació i l'extinció de les autoritzacions per a prestar els serveis interurbans de taxi són les establertes per la normativa vigent en matèria de transport de viatgers per carretera.*

*Article 15*

*Determinació del nombre d'autoritzacions*

*El departament competent en matèria de transports, sens perjudici del que estableix l'article 6, ha de valorar les circumstàncies de l'oferta i la demanda que concorren en l'àmbit territorial corresponent, per a determinar si és procedent atorgar les autoritzacions noves que siguin sol·licitades. Ha de tenir en compte, especialment, els serveis públics regulars de viatgers per carretera, les vies de comunicació, els serveis públics o altres instal·lacions -aeroports, ports i hospitals, entre altres-, que, tot i que poden quedar fora dels límits dels termes municipals, poden tenir-hi incidència; la població flotant, i la consideració turística, administrativa o universitària del municipi, en els termes que poden ésser objectivats, d'acord amb el que es determini per reglament.*

*Secció Tercera*

*Procediment coordinat d'atorgament dels títols habilitants*

*Article 16*

*Exigència de llicència*

*L'obtenció de la llicència per a prestar els serveis urbans de taxi s'exigeix, amb caràcter general, abans d'atorgar l'autorització de transport interurbà, sens perjudici que les disposicions que desenvolupin aquesta Llei puguin establir-hi excepcions.*

*Article 17*

*Normes per a l'atorgament dels títols habilitants*

*1. El procediment per a atorgar els títols habilitants, amb la finalitat de coordinar les actuacions de les administracions competents en la matèria, és el següent:*

*a) Presentar a l'ens local competent per a atorgar les llicències la sol·licitud corresponent, acompanyada dels documents que acrediten que es compleixen les condicions establertes per l'article 8.1.*

*b) L'ens local competent per a atorgar la llicència ha de sol·licitar un informe a l'administració competent per a atorgar l'autorització de transport interurbà. Aquest informe, que s'ha d'emetre en el termini de dos mesos, és vinculant per a l'administració que l'ha emès.*

*c) L'ens local competent, un cop rebut l'informe, ha de dictar una resolució pel que fa a l'atorgament de la llicència dels serveis urbans de taxi.*

*d) La persona interessada ha de sol·licitar l'autorització de transport interurbà, un cop obtinguda la llicència per a prestar els serveis urbans de taxi, de conformitat amb el que estableixen les normes aplicables. L'òrgan competent li ha d'atorgar o denegar l'autorització en funció del sentit de l'informe emès, d'acord amb el que estableix la lletra b.*

*2. S'estableix el termini de sis mesos per a atorgar la llicència de taxi. Un cop transcorregut aquest termini sense que s'hagi adoptat cap resolució, s'entén que aquesta ha estat denegada.*

*3. Les disposicions d'aquest article s'entenen sens perjudici que les administracions competents puguin acordar la refosa en un sol títol habilitant de les llicències locals i de les autoritzacions interurbanes, amb la definició del procediment interadministratiu corresponent.*

***Annex 3-Prestació del servei-procediment i normes***

*(extracte de la Llei 19/2003 de 4 de juliol del taxi)*

*Capítol III*

*Prestació del servei*

*Article 18*

*Exercici de l'activitat*

*1. Els titulars de llicències poden prestar el servei personalment o mitjançant la contractació de conductors assalariats. En aquest darrer cas, les persones contractades han de tenir el certificat habilitant per a exercir la professió. En el cas que es tracti d'un conductor o conductora en període de pràctiques, ha de portar la documentació acreditativa de la seva situació. Queda expressament prohibit tot tipus de contractació de conductors que no tinguin el certificat corresponent.*

*2. Els ens competents en la matèria han de fixar les condicions necessàries per a garantir que el règim d'explotació de les llicències és el que requereixen els serveis per a atendre adequadament les necessitats dels usuaris, en les condicions establertes per aquesta Llei.*

*Article 19*

*Conductors*

*1. El conductor o conductora, sigui treballador autònom o assalariat, per a prestar el servei de taxi ha d'obtenir prèviament el certificat corresponent, expedit pel departament de la Generalitat competent en matèria de transports, que n'acrediti la possessió del permís de conducció, obtingut de conformitat amb el que estableix la normativa aplicable, i d'acord amb els coneixements teòrics i pràctics necessaris per a atendre adequadament el públic i per a prestar el servei en condicions apropiades, inclòs el coneixement suficient de les llengües oficials a Catalunya. Cal determinar per reglament el procediment per a verificar aquests coneixements i obtenir-ne el certificat, com també cal fer-ho per a homologar els centres dedicats a aquestes matèries, amb l'informe favorable previ del Consell Català del Taxi.*

*2. Sens perjudici de la formació bàsica comuna per a dur a terme la prestació del servei de taxi a Catalunya, les entitats locals en poden exigir una altra de complementària, relacionada amb les condicions i les característiques particulars del servei a cada municipi o àmbit territorial específic. Les entitats locals poden assumir, per delegació de l'Administració de la Generalitat, la competència per a expedir els certificats habilitants establerts per l'apartat 1, i per a acreditar-ne els requisits d'obtenció.*

*3. Un cop verificats els coneixements tècnics i pràctics necessaris per a oferir l'atenció adequada al públic i prestar correctament el servei, l'obtenció definitiva del certificat habilitant pot quedar condicionada a l'acompliment previ d'un període de pràctiques no superior a sis mesos. Els conductors que presten el servei en règim de pràctiques resten exempts, durant aquest període, d'haver de disposar de l'acreditació definitiva del certificat, en comptes de la qual han de portar la documentació que n'acrediti la situació. Aquest període de pràctiques es pot fer en règim de conductor o conductora assalariat, amb els mateixos drets i deures que la resta de conductors assalariats.*

*Article 20*

*Vehicles*

*1. Els vehicles a què fan referència les llicències i les autoritzacions han de complir els requisits que determinin les normes de desenvolupament d'aquesta Llei quant a les condicions genèriques de seguretat, capacitat, confort i prestacions adequades al servei a què estan adscrits, sens perjudici del que pugui determinar el departament competent en matèria de transports pel que fa a les condicions exigibles als vehicles.*

*2. Les llicències i les autoritzacions per al servei de taxi s'han d'atorgar per a vehicles amb una capacitat màxima de cinc places, inclosa la de la persona que condueix.*

*3. Es pot autoritzar que el vehicle tingui una capacitat de fins a nou places, inclosa la de la persona que condueix, excepcionalment i atenent circumstàncies relacionades amb les prestacions i les característiques del vehicle, l'accessibilitat que té per a persones de mobilitat reduïda i les característiques de la zona geogràfica i del servei mateix.*

*4. Els vehicles per als quals s'obtenen les llicències i les autoritzacions poden ésser substituïts per altres vehicles, amb l'autorització prèvia de l'ens que els ha concedit, sempre que el vehicle substitut sigui més nou que el vehicle que es pretén substituir, d'acord amb el que s'estableixi per reglament, i que es compleixin tots els requisits i totes les característiques que poden ésser exigits per a prestar els serveis. La persona titular de la llicència, en el cas d'avaria o inutilització del vehicle per un període de temps determinat, amb la comunicació prèvia a l'ens que l'ha concedida, pot disposar d'un vehicle de característiques similars, que compleixi les condicions establertes per reglament, adscrit temporalment a la prestació del servei.*

*Article 21*

*Contractació del servei*

*1. Els serveis de taxi s'han de dur a terme, com a norma general, mitjançant la contractació global de la capacitat total del vehicle. Això no obstant, els ens competents poden determinar les condicions en les quals es pot fer la contractació dels dits serveis per plaça, amb pagament individual, amb l'informe previ del Consell Català del Taxi, quan sigui motivat per la manca de mitjans de transport públic col·lectiu.*

*2. Els vehicles que duen a terme serveis contractats per plaça, amb pagament individual, han de portar el distintiu identificador que determini el departament competent en matèria de transports.*

*...*

*Article 24*

*Altres condicions de prestació dels serveis*

*1. Les entitats locals competents per a atorgar les llicències de taxi han de regular, mitjançant la norma reglamentària pertinent, els aspectes següents:*

*a) Les condicions d'estacionament, dels torns a les parades i de la circulació dels vehicles per les vies públiques.*

*b) La normativa relativa a l'explotació de les llicències de taxi pel que fa als torns, els dies de descans i les vacances.*

*c) Les condicions exigibles als vehicles, de conformitat amb el que estableix l'article 20, i la identificació d'aquests mitjançant uns distintius o uns colors determinats.*

*d) Les normes bàsiques relatives a la indumentària i a l'equipament dels conductors.*

*e) Les condicions específiques relatives a la publicitat exterior i interior del vehicle, en el marc de la normativa reguladora d'aquestes activitats.*

*f) Qualsevol qüestió de caràcter anàleg a les que determinen les lletres a, b, c, d i e, relacionada amb l'exercici de l'activitat en les condicions establertes per aquesta Llei.*

*2. Els ens locals han de fomentar l'establiment, l'equipament i el condicionament de les parades del servei de taxi, amb la finalitat d'optimar els recursos disponibles, i han d'elaborar un plànol de parades de taxi i actualitzar-lo periòdicament, amb l'informe previ de les associacions representatives del sector del taxi.*

*3. Les administracions competents pel que fa als serveis de taxi han de promoure la incorporació progressiva de mesures o mitjans que incrementin la seguretat dels conductors i dels usuaris en la prestació del servei.*

*4. Les administracions competents han de vetllar per la implantació de les mesures específiques d'ús de les infraestructures i de les vies públiques que poden afavorir la circulació i l'estacionament dels vehicles que presten els serveis de taxi.*

*5. En el marc de la normativa sanitària i per als desplaçaments d'usuaris de la sanitat pública que no requereixin complir condicions específiques relacionades amb les prestacions, l'equipament del vehicle o la qualificació del personal, és admissible servir-se de recursos propis del servei de taxi.*

*Article 25*

*Drets i deures dels usuaris*

*1. Les normes de desenvolupament d'aquesta Llei pel que fa a les condicions de prestació dels serveis de taxi han d'incloure la determinació dels drets i els deures dels usuaris. Han d'establir sempre que l'accés al servei ha d'ésser en condicions d'igualtat, no-discriminació, qualitat i seguretat.*

*2. Les persones que presten el servei de taxi poden negar-se a prestar-lo en el cas que el servei sigui sol·licitat per a finalitats il·lícites o que hi concorrin circumstàncies de risc per a la seguretat o la integritat física dels usuaris, del conductor o conductora mateix o d'altres persones, o de risc de danys en el vehicle.*

*3. Els usuaris del servei de taxi tenen els drets següents:*

*a) Conèixer el número de llicència i les tarifes aplicables als serveis, documents que han d'ésser col·locats en un lloc visible del vehicle.*

*b) Transportar equipatges, d'acord amb les condicions establertes per les normes de desenvolupament d'aquesta Llei. En aquest sentit, el conductor o conductora ha d'agafar l'equipatge dels usuaris i col·locar-lo en l'espai del vehicle destinat a aquest efecte.*

*c) Obtenir un rebut o una factura en què constin el preu, l'origen i la destinació del servei i les dades de la llicència corresponent, i que acrediti que s'ha satisfet la tarifa del servei.*

*d) Triar el recorregut que considerin més adequat per a la prestació del servei. Si els usuaris no opten per cap recorregut concret, el servei sempre s'ha de dur a terme seguint l'itinerari previsiblement més curt, tenint en compte tant la distància a recórrer com el temps estimat de durada del servei.*

*e) Veure respectada la normativa aplicable en matèria de substàncies que poden generar dependència, pel que fa a la prohibició de fumar en els vehicles.*

*f) Rebre el servei amb vehicles que tinguin les condicions adequades, en l'interior i en l'exterior, quant a la higiene i l'estat de conservació.*

*g) Sol·licitar que s'apagui el receptor de ràdio o altres aparells de reproducció de so instal·lats a l'interior dels vehicles o que se n'abaixi el volum.*

*h) Accedir als vehicles en condicions de comoditat i seguretat. En aquest sentit, els conductors que presten el servei han d'ajudar a pujar al vehicle i baixar-ne les persones amb mobilitat reduïda i les persones que vagin amb infants, i a carregar els aparells que els usuaris puguin necessitar per a desplaçar-se, com ara cadires de rodes o cotxets de criatura, en l'espai del vehicle destinat a aquest efecte.*

*i) Sol·licitar que, si és fosc, s'encengui el llum interior del vehicle, tant per a accedir-hi o baixar-ne com en el moment de pagar el servei.*

*j) Pujar al vehicle i baixar-ne en llocs on restin prou garantides la seguretat de les persones, la circulació correcta i la integritat del vehicle.*

*k) Rebre el canvi del pagament del preu del servei fins a l'import que determinin les normes de desenvolupament d'aquesta Llei.*

*l) Triar, a les parades de taxi, el vehicle amb el qual es desitja rebre el servei, llevat que, per motius d'organització o de fluïdesa del servei, hi hagi un sistema de torns relacionat amb l'espera prèvia dels vehicles. En tots els casos, el dret de triar s'ha de justificar per circumstàncies objectives, com l'aire condicionat en el vehicle, l'estat de conservació i la neteja correctes d'aquest o el sistema de pagament del servei.*

*m) Poder portar gratuïtament gossos pigall i altres gossos d'assistència, en el cas de persones amb mobilitat reduïda.*

*n) Ésser atesos amb la disposició personal i l'atenció correctes del conductor o conductora en la prestació del servei.*

*o) Formular les reclamacions que estimin convenients en relació amb la prestació del servei, en la forma que determinin les normes que desenvolupin aquesta Llei.*

*p) Obrir o tancar les finestres del vehicle o que el sistema d'aire condicionat resti obert o tancat.*

*3. Són deures dels usuaris del servei de taxi:*

*a) Pagar el preu dels serveis segons el règim de tarifes establert.*

*b) Tenir un comportament correcte durant el servei, sense interferir en la conducció del vehicle i sense que pugui ésser considerat molest o ofensiu o que pugui implicar perill, tant per al mateix vehicle que presta el servei com per a la resta de vehicles o els usuaris de la via pública.*

*c) No manipular, destruir ni deteriorar cap element del vehicle durant el servei.*

*d) Respectar les instruccions del conductor o conductora per a una millor prestació del servei, sempre que no resulti vulnerat cap dels drets reconeguts als usuaris per l'apartat 2.*

*4. L'incompliment dels deures establerts per l'apartat 3 comporta, si escau, la responsabilitat civil o penal dels usuaris.*

*5. Les administracions competents en la matèria han de garantir l'accés de tots els usuaris als serveis de taxi, i amb aquesta finalitat han de promoure la incorporació de vehicles adaptats per a l'ús de persones amb mobilitat reduïda, d'acord amb la normativa vigent en aquesta matèria.*

*Article 26*

*Foment de l'ús de la llengua catalana*

*1. Les administracions competents en la matèria han de fomentar l'ús de la llengua catalana en les comunicacions amb els professionals del taxi i en les comunicacions entre ells mateixos i amb els usuaris.*

*2. Els usuaris del servei de taxi tenen el dret d'expressar-se en llengua catalana en les comunicacions amb els conductors, en els termes que estableix la normativa aplicable en matèria lingüística.*

*Article 27*

*Procediments de reclamació*

*Les administracions competents en la matèria han d'establir procediments simplificats de formalització i resolució de les controvèrsies de contingut econòmic i de les reclamacions dels usuaris, amb una consideració especial pel que fa als procediments de naturalesa arbitral ja establerts. S'han de regular per reglament l'objecte i els procediments de reclamació i l'òrgan competent per a fer-ne la tramitació i dictar resolució.*

*Article 28*

*Formació*

*Les administracions competents en la matèria, sens perjudici del que estableix l'article 19 pel que fa al certificat habilitant per a conduir els vehicles, han de fomentar les mesures i els instruments necessaris per a garantir la formació continuada dels professionals del sector del taxi, especialment en els aspectes vinculats a la seguretat viària, l'atenció als usuaris, el coneixement d'altres llengües i altres aspectes que contribueixin a millorar aquest servei.*

*Article 29*

*Foment de la cooperació*

*Les administracions competents en la matèria han d'incentivar, mitjançant les fórmules més adequades, la constitució i el funcionament d'agrupacions de persones físiques titulars de llicències de taxi, en la forma jurídica que sigui més idònia, per a cooperar en la millora del procés de contractació i prestació del servei o en altres aspectes vinculats amb la gestió d'aquest. S'han de determinar per reglament les condicions específiques de la contractació i el règim jurídic del servei de cooperatives, emissores de radiotaxi i d'altres entitats prestadores de serveis o comercialitzadores de l'oferta.*

*Article 30*

*Incorporació de noves tecnologies*

*1. Les administracions competents en la matèria han de promoure, amb la col·laboració de les associacions més representatives del sector, la implantació progressiva de les innovacions tecnològiques més indicades per tal de millorar les condicions de prestació i seguretat dels serveis de taxi, tant pel que fa als mitjans de contractació i pagament com als sistemes de posicionament dels vehicles, entre altres.*

*2. Les administracions competent en la matèria han d'incentivar, mitjançant les fórmules més adequades, les inversions en noves tecnologies i l'adquisició dels equipaments corresponents, als efectes de les disposicions de l'apartat 1.*

***Annex 4 – Inspecció i règim sancionador***

*(extracte de la Llei 19/2003 de 4 de juliol del taxi)*

*Article 36*

*Inspecció*

*1. La vigilància i la inspecció dels serveis urbans de taxi corresponen als òrgans que determinin expressament els ens competents per a atorgar les llicències. La vigilància i la inspecció dels serveis de taxi interurbà corresponen als òrgans del departament competent en matèria de transports, sens perjudici de les competències d'altres administracions en matèria d'inspecció.*

*2. Els inspectors, en exercici de llurs funcions, tenen el caràcter i la potestat d'autoritat.*

*3. Els inspectors, per a complir amb eficàcia llurs funcions, poden sol·licitar el suport necessari de la policia local que pertoqui, dels Mossos d'Esquadra i d'altres forces i cossos de seguretat, i també dels serveis d'inspecció d'altres administracions.*

*4. La funció inspectora pot ésser exercida d'ofici o com a conseqüència d'una denúncia formulada per una entitat, un organisme o una persona física o jurídica interessada.*

*5. Les persones físiques o jurídiques que duen a terme les activitats de servei de taxi han de facilitar al personal dels serveis d'inspecció, en exercici de les funcions que els corresponen, les tasques d'inspecció de llurs vehicles i instal·lacions, i d'examen de la documentació vinculada amb l'exercici de l'activitat, sempre que calgui per a verificar el compliment de les obligacions establertes per aquesta Llei i la normativa que la desenvolupi.*

*6. Les actes esteses pels serveis d'inspecció han de reflectir amb claredat les circumstàncies dels fets o les activitats que poden ésser constitutius d'infracció, les dades personals del presumpte infractor o infractora i de la persona inspeccionada, la conformitat o disconformitat motivada de les persones interessades, i les disposicions que, si escau, es consideri que s'han infringit.*

*7. Els fets constatats en les actes esteses pel personal de la inspecció tenen valor probatori i gaudeixen de presumpció de veracitat, sens perjudici de les proves que puguin aportar les persones interessades en defensa dels drets o els interessos respectius.*

*8. El personal dels serveis d’inspecció ha de posar en coneixement dels òrgans competents els fets que detectin en l’exercici de la seva funció que puguin ésser constitutius d’infraccions de la normativa reguladora d’altres sectors, especialment pel que fa als àmbits social i laboral, fiscal i de seguretat viària.*

*Article 37*

*Subjectes infractors*

*1. Són subjectes infractors:*

*a) La persona física o jurídica titular de la llicència o l’autorització, en el cas de les infraccions comeses en els serveis de taxi emparats per la llicència o l’autorització preceptiva.*

*b) La persona que té atribuïda la facultat d’ús del vehicle, a títol de propietat, de lloguer, d’arrendament financer, rènting o qualsevol altra forma admesa per la normativa vigent, i el conductor del vehicle, en el cas de les infraccions comeses en els serveis de taxi efectuats sense la llicència o l’autorització pertinent, tret que acreditin que no eren responsables de la prestació del servei.*

*c) En el cas de les infraccions consistents en l’oferta de serveis de taxi sense disposar de la llicència o autorització preceptiva per a realitzar-los, o, de la comunicació prèvia o títol habilitant per a dur a terme la mediació en la seva contractació, les persones que comercialitzin o ofereixin aquests serveis de taxi.*

*A aquests efectes, es considera que duu a terme la mediació qui intervé en la contractació i comercialització de serveis de taxi, el qual, en nom propi o per compte d’una tercera persona, mitjançant un preu o una retribució, ofereix aquests serveis de transport, mitjançant el contacte directe amb possibles usuaris, amb la finalitat de facilitar la contractació, independentment dels canals de comercialització que utilitzi.*

*Es considera que s’ofereixen els serveis regulats en aquest apartat, des del moment en què es fan les actuacions prèvies de gestió, informació, oferta o organització de càrregues o serveis, necessàries per a dur a terme la contractació de transports.*

*d) La persona física o jurídica que empri la llicència o l’autorització d’altri i la persona a nom de la qual s’hagi expedit la llicència o l’autorització, llevat que aquesta darrera demostri que no hi ha donat el consentiment, en el cas de les infraccions comeses en serveis de taxi a l’empara de llicències o autoritzacions expedides a nom d’altres persones.*

*e) La persona física o jurídica a qui va destinat el precepte infringit o a qui les normes corresponents atribueixin específicament la responsabilitat, i, en general, per terceres persones a l’activitat de les quals no fan referència les lletres a, b, c i d que duguin a terme activitats regulades per aquesta llei.*

*2. La responsabilitat administrativa s’exigeix a les persones físiques o jurídiques a què es refereix l’apartat 1, independentment que les accions o omissions de què derivi aquesta responsabilitat hagin estat materialment fetes per elles o pel personal de llur empresa, sens perjudici que puguin iniciar les accions que a llur judici siguin procedents contra les persones a què siguin materialment imputables les infraccions.*

*3. La responsabilitat administrativa per les infraccions establertes per aquesta llei s’ha d’exigir sens perjudici de la que pugui correspondre per infracció de la legislació penal, de trànsit, laboral o altres que siguin aplicables.*

*Article 38*

*Infraccions*

*1. Són infraccions administratives les accions i les omissions que contravinguin les obligacions establertes per aquesta Llei a títol de dol, culpa o simple negligència.*

*2. Les infraccions de les normes reguladores dels serveis de taxi es classifiquen en molt greus, greus i lleus.*

*3. Les normes de desenvolupament d'aquesta Llei poden concretar les infraccions que aquesta estableix i fer les especificacions que, sense alterar la naturalesa de les dites infraccions ni crear-ne de noves, contribueixin a identificar millor les conductes sancionables.*

*Article 39*

*Infraccions molt greus*

*Són infraccions molt greus:*

*a) Prestar el servei de taxi sense la llicència o l'autorització preceptiva.*

*b) Negar-se a l'actuació dels serveis d'inspecció, o obstruir-la, de manera que s'impedeixi l'exercici de les funciones que legalment o reglamentàriament tenen atribuïdes aquests serveis.*

*c) Emprar llicències o autoritzacions expedides a nom d'altres persones.*

*d) Incomplir les obligacions de prestació continuada del servei imposades per l'administració competent en la matèria, d'acord amb l'article 24.1.b.*

*e) No dur aparell taxímetre en el cas que aquest sigui exigible, o manipular-lo o fer-lo funcionar d'una manera inadequada, quan aquest fet sigui imputable a l'actuació de la persona titular de la llicència o l'autorització, o al personal que en depengui.*

*f) Prestar els serveis de taxi mitjançant persones altres que la titular de la llicència o les que aquesta autoritzi o contracti o persones que no tinguin el certificat habilitant pertinent.*

*g) Prestar serveis de taxi en condicions que puguin posar en perill greu i directe la seguretat de les persones.*

*h) L’oferta de serveis de transport de taxi sense disposar de la llicència o autorització preceptiva per a realitzar-los, tant si es fa de manera individual a un únic destinatari com si es fa pública per a coneixement general per qualsevol mitjà.*

*i) La realització de l’activitat de mediació en la contractació de serveis de taxi, inclosa l’oferta dels serveis, sense haver dut a terme la comunicació pertinent o sense disposar del títol habilitant corresponent.*

*j) La contractació com portador o la facturació de serveis de transport de taxi sense el títol habilitant preceptiu.*

*Article 40*

*Infraccions greus*

*Són infraccions greus:*

*a) Prestar serveis de taxi amb vehicles altres que els adscrits a les llicències o les autoritzacions, en el cas que aquesta infracció no tingui la consideració de molt greu, de conformitat amb l'article 39.a.*

*b) Incomplir les condicions essencials de la llicència o l'autorització, o les condicions de prestació del servei de taxi, en els termes que es determinin per reglament, i que no estiguin tipificats expressament per cap altre apartat d'aquest article ni siguin qualificats d'infracció molt greu, d'acord amb l'article 39.*

*c) Incomplir el règim de tarifes.*

*d) No atendre una sol·licitud de servei de taxi si està de servei o abandonar el servei abans que finalitzi, llevat que hi concorrin causes que ho justifiquin.*

*e) Falsejar la documentació obligatòria de control.*

*f) No portar el document preceptiu de formulació de reclamacions dels usuaris; negar-ne o obstaculitzar-ne el lliurament, i ocultar les reclamacions o les queixes que hi són consignades, o tenir una demora injustificada en fer-ne la comunicació o el trasllat a l'administració corresponent, d'acord amb el que es determini per reglament.*

*g) Negar-se a l'actuació dels serveis d'inspecció, o obstruir-la, llevat que es donin les circumstàncies a què fa referència l'article 39.b.*

*h) Incomplir els serveis obligatoris que puguin ésser establerts.*

*i) Incomplir el règim horari i de descansos establert.*

*j) Prestar els serveis de taxi amb aparells de taxímetre que no s'ajusten a la revisió metrològica vigent o a la dels precintes corresponents, si aquest fet comporta un incompliment en l'aplicació de les tarifes.*

*k) La instal·lació en el vehicle d'instruments, accessoris o equipaments no autoritzats que puguin afectar la correcta prestació del servei de taxi.*

*l) Qualsevol infracció especificada per l'article 39, en el cas que per la naturalesa, l'ocasió o la circumstància dels fets sigui qualificable de molt greu. En aquest supòsit, cal justificar les circumstàncies atenuants de la infracció i motivar la resolució corresponent.*

*Article 41*

*Infraccions lleus*

*Són infraccions lleus:*

*a) Prestar els serveis de taxi sense portar la documentació formal que acredita la possibilitat legal de prestar-los o que és exigible per a acreditar correctament la classe de transport que es presta, excepte en el cas que la dita infracció hagi d'ésser qualificada de molt greu, d'acord amb el que disposa l'article 39.a.*

*b) No portar en un lloc visible del vehicle els distintius que siguin exigibles, portar-los en unes condicions que en dificultin la percepció o fer-ne un ús inadequat.*

*c) No tenir els quadres de tarifes preceptius i la resta de documentació que s'hagi d'exhibir obligatòriament perquè els usuaris en tinguin coneixement, en els termes que es determinin per reglament.*

*d) No complir les normes generals de policia en instal·lacions fixes i vehicles, llevat que l'incompliment sigui qualificat d'infracció greu o molt greu, d'acord amb els articles 39 i 40.*

*e) No respectar els drets dels usuaris establerts per aquesta Llei o les normes que la desenvolupin, si aquest incompliment no pot ésser qualificat de greu o molt greu, d'acord amb el que estableixen els articles 39 i 40.*

*f) Retenir objectes abandonats al vehicle sense donar-ne compte a l'autoritat competent dins el termini establert per reglament.*

*g) No proporcionar als usuaris el canvi de moneda en els termes que es determinin per reglament.*

*h) No lliurar el rebut o la factura del servei prestat als usuaris, si aquests el sol·liciten, o lliurar-los un rebut o una factura que no compleix els requisits establerts per la normativa aplicable.*

*i) Incomplir les prescripcions que es puguin establir relatives a l'exhibició de publicitat en els vehicles.*

*j) Qualsevol de les infraccions a què fa referència l'article 40, llevat que la naturalesa, l'ocasió o les circumstàncies dels fets aconsellin no qualificar-les de greus.*

*Article 42*

*Sancions*

*1. Les infraccions lleus se sancionen amb un advertiment o una multa de fins a 250 euros, o amb totes dues sancions alhora; les greus, amb una multa de fins a 1.250 euros, i les molt greus, amb una multa de fins a 6.000 euros.*

*2. Les sancions s'han de graduar tenint en compte el dany o el perjudici causat, la intencionalitat i la reincidència. Es considera una circumstància atenuant haver esmenat la infracció a requeriment de l'Administració.*

*3. Les infraccions a què fan referència les lletres a, e i g de l'article 39 poden implicar el precintament del vehicle, sens perjudici de la sanció pecuniària que correspongui.*

*4. La quantia de les sancions pecuniàries es pot reduir fins a un 50% si, a petició de la persona sancionada, se substitueix el percentatge reduït per altres mesures que tendeixin a corregir la conducta infractora, d'acord amb el que es determini per reglament.*

*5. L'incompliment d'una gravetat manifesta o reiterat de les condicions essencials de les llicències pel que fa als termes, al nombre d'infraccions i al període temporal que es determinin per reglament, sens perjudici de les sancions que siguin aplicables d'acord amb aquesta Llei, pot comportar la revocació de la llicència, amb la tramitació prèvia de l'expedient corresponent, en el qual es requereix sempre l'audiència a la persona que n'és titular.*

*6. Als efectes d'aquesta Llei, i com a circumstància agreujant de la responsabilitat derivada de la comissió de qualsevol tipus d'infracció, és reincidència el fet d'haver estat objecte de més de dues sancions, pel mateix tipus d'infracció, en el termini d'un any, mitjançant resolució ferma en via administrativa.*

*Article 43*

*Òrgans competents*

*La competència per a imposar les sancions establertes per aquesta Llei respecte a la prestació de serveis urbans de taxi correspon als òrgans de l'ens competent per a l'atorgament de les llicències de taxi que la tinguin atribuïda, d'acord amb la normativa aplicable. La competència per a imposar les sancions corresponents a la prestació dels serveis interurbans de taxi correspon al director o directora general competent en matèria de transports, en el cas d'infraccions molt greus, i a les persones titulars dels òrgans territorials d'aquesta mateixa direcció general, en el cas de les infraccions greus i lleus.*

*Article 44*

*Mesures provisionals prèvies a l'inici del procediment*

*Abans d'iniciar el procediment administratiu, l'òrgan competent, d'ofici o a instància de part, en els casos d'urgència, per a protegir provisionalment els interessos de les persones implicades, pot adoptar les mesures adequades a aquest efecte. Aquestes mesures han d'ésser confirmades, modificades o aixecades per l'acord d'iniciació del procediment sancionador, que s'ha de produir dins els quinze dies següents a l'adopció de l'acord, el qual pot ésser objecte del recurs que sigui procedent.*

*Article 44 bis*

*Mesura provisional d’immobilització del vehicle*

*1. Els agents de la inspecció del transport i els cossos de seguretat encarregats de la seva vigilància han d’ordenar la immobilització immediata del vehicle en el cas que es detectin conductes que constitueixin infraccions molt greus, d’acord amb el que estableix l’article 39.*

*Als efectes del que estableix aquest apartat, els membres de la inspecció de transport o els agents encarregats de la vigilància del transport han de retenir la documentació del vehicle, inclosa, si s’escau, la corresponent llicència o autorització per a la prestació del servei, fins que s’esmenin les causes que han donat lloc a la immobilització.*

*És responsabilitat del denunciat, en qualsevol cas, la custòdia del vehicle, de les seves pertinences i les despeses que aquesta immobilització pugui ocasionar, i també cercar els mitjans alternatius necessaris per a fer arribar els viatgers a llur destinació. En cas que no ho faci, aquests mitjans podran ésser establerts per l’Administració; les despeses que generi l’adopció d’aquestes mesures van, en qualsevol cas, per compte del denunciat, i no es pot aixecar la immobilització fins que aquest no les aboni.*

*2. La immobilització s’ha de fer en un lloc que reuneixi les condicions de seguretat suficients i que garanteixi l’efectivitat de la mesura adoptada. Això no obstant, quan la immobilització del vehicle pugui comportar un perill per a la seguretat, el denunciat resta obligat a traslladar el vehicle fins al lloc que designi l’autoritat actuant. En cas que no ho faci, aquesta mesura pot ésser adoptada per la força actuant. Les despeses que puguin originar les operacions esmentades van, en qualsevol cas, a càrrec del denunciat, que les ha d’abonar com a requisit previ a la devolució del vehicle.*

*3. En el supòsit que la immobilització del vehicle porti causa d’una infracció molt greu que consisteixi en la prestació d’un servei de taxi sense disposar de l’autorització, la llicència o l’habilitació administrativa preceptiva, independentment que les persones responsables tinguin la residència en territori espanyol, s’ha de procedir de la manera establerta per aquest article i, a més, s’han d’aplicar les condicions addicionals següents:*

*a) Els agents de la inspecció del transport i els cossos de seguretat encarregats de la seva vigilància han de formular la denúncia corresponent i fixar provisionalment la quantia de la sanció.*

*b) L’import de la sanció ha d’ésser abonat en el moment de la denúncia en concepte de dipòsit i s’ha de lliurar al denunciat el rebut de dipòsit de la quantitat corresponent. En el cas que es faci el dipòsit, aquest s’ha de constituir en metàl·lic, en euros, o mitjançant targeta de crèdit.*

*La quantitat ha d’ésser lliurada de resultes de l’acord que en definitiva adopti l’autoritat competent, a la qual s’ha de remetre aquesta quantitat amb la denúncia.*

*c) Si es deixa sense efecte la denúncia o es redueix l’import de la multa, s’ha de posar a disposició de l’interessat o del seu representant la quantitat que escaigui en cada cas.*

*d) En cap cas no es pot tornar la documentació del vehicle o deixar sense efecte la mesura cautelar d’immobilització del vehicle si no s’ha fet efectiu l’import provisional, en concepte de dipòsit, de la sanció.*

*Article 45*

*Procediment sancionador*

*1. El procediment per a imposar les sancions determinades per aquesta Llei s'ha d'ajustar al que estableixen les normes i els principis del procediment administratiu sancionador establerts per la legislació sobre el procediment administratiu comú i per la normativa catalana sobre el procediment sancionador.*

*2. En l'acord d'iniciació de l'expedient sancionador, l'òrgan competent per a dictar-ne la resolució ha de confirmar, modificar o aixecar les mesures que s'haguessin adoptat, de conformitat amb l'article 44, o bé, pot adoptar, a proposta de l'instructor o instructora de l'expedient i mitjançant resolució motivada, les mesures provisionals que consideri adequades per a assegurar l'eficàcia de la resolució que pugui recaure, per a preservar els interessos generals o per a evitar que la infracció es continuï cometent.*

*3. El termini dins el qual s'ha de notificar la resolució del procediment sancionador es d'un any d'ençà de la data de notificació de l'acord d'inici d'aquest procediment. Un cop transcorregut aquest termini, s'ha d'acordar la caducitat de l'expedient i l'arxivament de totes les actuacions.*

*4. L'execució de les sancions imposades en aplicació d'aquesta Llei i de la normativa que en faci el desenvolupament es regeix per la legislació vigent sobre el règim jurídic de les administracions públiques i el procediment administratiu comú i per la normativa sobre recaptació de tributs.*

*5. El pagament de les sancions pecuniàries imposades per resolució ferma en via administrativa és un requisit necessari per a obtenir l'autorització administrativa per a la transmissió dels vehicles amb els quals s'hagi comès la infracció, i també per a la transmissió de les llicències que hi fan referència.*

*6. Les infraccions molt greus prescriuen al cap de tres anys, les infraccions greus prescriuen al cap de dos anys i les infraccions lleus prescriuen al cap d'un any. Aquests mateixos terminis són aplicables a la prescripció de les sancions. El còmput dels terminis es regeix per la legislació sobre el procediment administratiu comú.*

*Article 46*

*Pagament de les sancions*

*1. L’import de la sanció inicialment proposat es redueix en un 30% en el cas que l’interessat decideixi voluntàriament fer efectiva la sanció abans dels trenta dies següents a la notificació de l’expedient sancionador.*

*2. El pagament de l’import de la sanció abans que no es dicti la resolució sancionadora implica la conformitat amb els fets denunciats, la renúncia a formular al·legacions per part de l’interessat i la finalització del procediment, havent, no obstant això, de dictar resolució expressa. Encara que el procediment sancionador es doni per acabat d’aquesta manera, l’interessat pot interposar recursos idèntics als que haurien correspost en el cas que el procediment hagués acabat de manera ordinària.*

*3. En la imposició i execució de sancions per infraccions comeses per persones que no acreditin llur residència en territori espanyol són aplicables les regles que s’estableixen a continuació, juntament amb les quals, si s’escau, s’assenyalen reglamentàriament de manera expressa:*

*a) El vehicle utilitzat en la realització del transport objecte de la denúncia resta immobilitzat fins que l’empresa denunciada dipositi l’import de la sanció.*

*b) El dipòsit que, si s’escau, faci el denunciat ha d’ésser en metàl·lic, en euros, o mitjançant targeta de crèdit.*

*c) Si l’intent de fer qualsevol notificació al denunciat en el curs de l’expedient sancionador resulta infructuós, aquesta s’ha de remetre al departament ministerial competent en matèria de transport del país de residència del denunciat, perquè li’n doni trasllat. D’aquesta manera es considera feta definitivament la notificació.*

*Article 47*

*Dipòsit del vehicle*

*Si l’Administració s’ha de fer càrrec de la custòdia d’un vehicle immobilitzat per qualsevol de les causes establertes per aquesta llei, pot acordar, quan el seu valor residual resulti clarament insuficient per a, si escau, fer front a les responsabilitats econòmiques derivades de la sanció corresponent, el trasllat del vehicle a un centre autoritzat de tractament de vehicles per a la destrucció i descontaminació posteriors si, un cop finalitzat el procediment incoat i essent ferma la sanció administrativa corresponent, el titular del vehicle no ha esmenat la causa que va donar lloc a la immobilització.”*

Per tot això, es dona coneixement al Ple del conveni aprovat degut a que es considera d’interès general pel municipi.

La Sra. Alcaldessa Imma Ferret: A la junta del passat dia 30 d’octubre es va prendre l’acord d’adherir-nos al conveni de cooperació de prestació de servei de taxi a la comarca de l’alt Penedès, un conveni que havia aprovat el consell comarcal el passat 14 de setembre d’aquest any i que era una cooperació interadministrativa per la prestació conjunta d’aquest servei de taxi a l’alt Penedès. En aquest sentit, té com a objectiu l’impuls de l’àrea de gestió compartida del servei de taxi i que es pugui ampliar aquesta zona d’actuació pel serveis interurbans de forma coordinada a tots els municipis de l’alt Penedès que s’hi vulguin adherir, del qual es podrien obtenir en primer lloc facilitar, de forma legal, l’accés al taxi dels ciutadans del municipi que no disposen de llicència de taxi. En segon lloc, els professionals amb llicències a municipis amb poca població, que puguin encotxar no només clients ubicats en el terme municipal on se li ha tramitat i donat la llicència sinó en tots els municipis adherits. En tercer lloc, organitzar i coordinar aquest sector del taxi a l’alt Penedès per poder donar de forma conjunta una millora del servei a la ciutadania. En tot cas, si hi ha alguna qüestió a aclarir, el regidor de governació ens ho pot explicar

El Sr. J. Oriol del grup PSC: Aquest conveni que es proposa amb el Consell Comarcal es va ja parlar, que va sortir l’altre dia. Un dels neguits que el va provocar va ser el neguit d’algun taxista entre els quals hi ha el del nostre municipi, en el fet de que llicències d’altres municipis venien a encotxar aquí i ell es queixava que no tenia feina. Amb aquest conveni el que es fa és regular i fer com una zona única per tots els municipis que s’hi adhereixin, que esperem siguin els 27 de la comarca de l’Alt Penedès amb la qual cosa tots els taxis podran encotxar lliurement en qualsevol municipi. Esperem també que això sigui només aquest primer pas, que el segon hauria de ser un servei centralitzat, que es faci la demanda del servei del taxi i es faci portant des d’un lloc únic, perquè sinó ens trobarem que haurem fet una solució parcial. Entenem que és positiu, el nostre grup proposem que ens hi adherim, amb la qual cosa el servei de taxis del nostre municipi quedarà, pensem, definitivament reglat. Perquè també ens trobàvem que per les nits o en un horari concret, el taxista del municipi pel motiu que sigui no podia dispensar i s’havia d’avisar un taxi de fora amb el problema que podia comportar al no tenir la llicència per poder treballar aquí.

La Sra. Alcaldessa Imma Ferret: CiU

El Sr. Joan B. Rubio del CiU: Tenim una llicència o dues?

La Sra. Alcaldessa Imma Ferret: Una

El Sr. Joan B. Rubio del CiU: Però ens tocarien dues?

La Sra. Alcaldessa Imma Ferret: No

El Sr. J. Oriol del grup PSC: Però podríem ofertar les que creiéssim oportunes, però el que hi ha és algun veí del nostre municipi que té llicència de taxi en un altre municipi. Això també és així. Però nosaltres podríem decidir, crec, treure una altra llicència. Com podeu veure aquí hi ha municipis més petits que nosaltres que tenen dos o tres. És una voluntat de més competència o menys.

La Sra. Alcaldessa Imma Ferret: ERC

El Sr. Josep Arasa del grup ERC: Qualsevol reorganització, i més d’un servei tant primari quan no tenim transport públic, sempre és positiva. És un conveni que ens queda curt, ens queda petit. Ens queda petit amb organització. No estem impulsant a través d’aquest conveni un sistema cooperatiu entre tots els petits empresaris. Ens queda curt en el servei de comunicació, no tenim un telèfon únic on trucar perquè ens enviïn un servei. I ens queda curt a nivell de tarifes. Evidentment, lamentem que es quedi curt també en el marc territorial en el qual estem treballant. En aquests moments en que Vilanova està prenent cada vegada més importància comarcal i sobre tot dintre la vegueria ens hagués agradat que aquest conveni s’agafés des de tot l’àmbit Penedès.

La Sra. Alcaldessa Imma Ferret: Com bé dieu, aquest conveni ve a ser un primer pas per poder endreçar tot el servei de taxi a la comarca. Si no recordo malament, som de les primeres comarques on s’endreça aquest servei, més enllà de l’àrea metropolitana. I això respon al neguit per part dels propis professionals i també de com prestar el servei a la comarca. Entenem que aquest conveni és voler endreçar però per aconseguir això, poder disposar d’un telèfon únic on poder remetre algú quan necessita un taxi i que a la llarga pugui ser endreçat per comarques o per més supracomarcalment o en aquest àmbit més gran com pugui ser la vegueria Penedès. En aquest sentit entenem que és un primer pas i esperem que això vagi caminant per aconseguir totes aquestes millores cap al sector que són també reclamades.

La Sra. Alcaldessa Imma Ferret: CUP

El Sr. Jordi Salguero del grup PA-CUP: Només un aclariment. El nostre grup, al Consell Comarcal, quan es va portar aquesta moció, vam recalcar el fet que hi ha un aspecte i és que es demana que quan hi hagi renovació de vehicles, aquests puguin tindre, siguin d’un color determinat, que em sembla era d’un color fosc. En el nostre cas és blanc. No sé si a la proposta que se us ha passat es recull, però partia en les propostes d’acords. En tot cas, sempre feia esment a la renovació dels vehicles, no deia que estiguessin obligats a fer-ho. Nosaltres vam fer incidència en que a més a més d’això s’hauria d’apostar per vehicles, com el que tenim a Monjos, vehicles no contaminants i crec que és important tornar-ho a reflectir.

El Sr. J. Oriol del grup PSC: A l’article 20, que parla d’antiguitat i renovació dels vehicles... no especifica

La Sra. Alcaldessa Imma Ferret: Especifica que no hauria de superar els 8 anys... però no especifica gran cosa en aquest sentit. És el mateix conveni que va aprovar el Consell Comarcal. No sé si es van fer aportacions en el plenari del consell i no s’han recollit. En qualsevol cas podrien ser aspectes a afegir per tenir una imatge corporativa més unitària i tendir cap a millorar l’eficiència energètica fent ús d’aquests vehicles més eficients. Es pot fer la consulta no fos cas que ens haguessin tramès algun conveni diferent del que realment es va aprovar al consell, però és el que ens van enviar un cop aprovat al consell comarcal. Podem fer-ne la consulta. Suposo que el Jordi ho diu perquè és membre. En qualsevol cas ho comentarem.

**6.- CONEIXEMENT APROVACIÓ CONVENI DE COL.LABORACIÓ ENTRE L’AJUNTAMENT DE SANTA** **MARGARIDA I ELS MONJOS I L’ASSOCIACIÓ DE BROCANTERS I ARTESANS DEL PENEDÈS I EL GARRAF. (EXP. X2017001627).**

**Text de l’acord:**

Per acord de la Junta de Govern Local de data 20 de novembre de 2017 s’ha acordat:

L’Ajuntament de Santa Margarida i els Monjos gestiona, des de fa prop de 25 anys, un mercat setmanal no sedentari a la via pública tots els diumenges de l’any. Un cop arrelat i consolidat entre la població i municipis de les rodalies, l’Ajuntament es va planteja oferir un valor afegit als continguts comercials del mercat, dotant-lo d’uns elements artesanals i artístics que complementessin l’oferta i, alhora, constituïssin un element de difusió i promoció d’aquests tipus de producte elaborats de forma artesanal per petits artesans, artistes o col·leccionistes per així conservar les seves arrels i els seus elements diferenciadors.

Per aquest motiu des de l’Ajuntament de Santa Margarida i els Monjos ens volem establir un acord de col·laboració amb l'Associació de Brocanters i Artesans del Penedès i el Garraf per tal que els seus associats puguin assistir periòdicament al nostre mercat setmanal amb l’exposició i venda dels seus productes, amb les característiques i condicions que es regulen en el present conveni.

Vist l’esborrany del conveni de col·laboració entre l’Ajuntament de Santa Margarida i els Monjos i l’Associació de Brocanters i Artesans del Penedès i Garraf, el qual té com objecte establir el compromís de les parts, dintre dels seus respectius àmbits competencials, de col·laborar amb la promoció i dinamització de Santa Margarida i els Monjos i la de mantenir viu un mercat de petits artesans, brocanters i pintors de forma periòdica.

Tenint en compte que la competència correspon a la Junta de Govern Local per delegació efectuada per l’alcaldessa d’aquest ajuntament, mitjançant el Decret d’alcaldia, de 13 de juny de 2015.

La Junta de Govern Local acorda:

**Primer.-** Aprovar l’esborrany del conveni de col·laboració entre l’Ajuntament de Santa Margarida i els Monjos i l’Associació de Brocanters i Artesans del Penedès i Garraf, el qual té com objecte establir el compromís de les parts, dintre dels seus respectius àmbits competencials, de col·laborar amb la promoció i dinamització de Santa Margarida i els Monjos i la de mantenir viu un mercat de petits artesans, brocanters i pintors de forma periòdica.

**Segon.-** Donar coneixement al Ple municipal en la propera sessió plenària que es celebri.

**Tercer.-** Facultar la Sra. Alcaldessa, Imma Ferret Raventós, perquè en nom i representació de l’Ajuntament subscrigui els documents necessaris per a poder fer efectius els acords resultants del conveni anterior.

**CONVENI DE COL.LABORACIO ENTRE L’AJUNTAMENT DE SANTA MARGARIDA I ELS MONJOS I L’ASSOCIACIÓ DE BROCANTERS I ARTESANS DEL PENEDÈS I EL GARRAF**

Santa Margarida i els Monjos, a .....................

**PREAMBUL**

L’Ajuntament de Santa Margarida i els Monjos gestiona, des de fa prop de 25 anys, un mercat setmanal no sedentari a la via pública tots els diumenges de l’any. Un cop arrelat i consolidat entre la població i municipis de les rodalies, l’Ajuntament es va planteja oferir un valor afegit als continguts comercials del mercat, dotant-lo d’uns elements artesanals i artístics que complementessin l’oferta i, alhora, constituïssin un element de difusió i promoció d’aquests tipus de producte elaborats de forma artesanal per petits artesans, artistes o col·leccionistes per així conservar les seves arrels i els seus elements diferenciadors.

Per aquest motiu des de l’Ajuntament de Santa Margarida i els Monjos ens volem establir un acord de col·laboració amb l'Associació de Brocanters i Artesans del Penedès i el Garraf per tal que els seus associats puguin assistir periòdicament al nostre mercat setmanal amb l’exposició i venda dels seus productes, amb les característiques i condicions que es regulen en el present conveni.

Per tot això,

**ES REUNEIXEN**

D'una banda, el senyor Jaime Peñafiel Gil, amb DNI 35100592Q actuant com a president de Associació de Brocanters i Artesans del Penedès i el Garraf, CIF-35100592Q , amb domicili Avd. Santa Oliva 15 de Santa Oliva C.P. 43710 Tarragona.

I de l'altra, la senyora Imma Ferret Raventós, amb DNI 77114467K, com alcaldessa-presidenta de l’Ajuntament de Santa Margarida i els Monjos.

**MANIFESTEN:**

1).-Que la voluntat d'aquest conveni es concreta amb el compromís de les parts, dintre dels seus respectius àmbits competencials, de col·laborar amb la promoció i dinamització de Santa Margarida i els Monjos i la de mantenir viu un mercat de petits artesans, brocanters i pintors de forma periòdica.

2).-Que les parts signants tenen la voluntat que aquest conveni tingui una durada anual, expressant la voluntat de renovar-lo cada any en funció de les línies d'actuació que es presentin.

Per això,

**ACORDEN:**

PRIMER: L'Ajuntament de Santa Margarida i els Monjos, es compromet a vetllar pels interessos de tots els participants en aquest Mercat, fent que es compleixin tots els punts marcats en aquest conveni.

SEGON: El Mercat es portarà a terme cada primer diumenge de cada mes i els mesos de cinc diumenges també es farà el quart diumenge. L'horari serà de les 9 fins a les 14 hores aproximadament. La localització del mercat se circumscriu inicialment al Raval de Sant Martí i la Plaça Pau Casals. Tant la data com la ubicació es podrà variar en funció de les circumstàncies i prèvia consulta als interessats.

TERCER: Els participants que concorrin al mercat hauran de reunir els requisits marcats per Associació de Brocanters i Artesans del Penedès i el Garraf, sent aquesta qui autoritzarà la seva inclusió, amb el vist i plau de l’Ajuntament i sempre seguint la normativa vigent i les ordenances que l'Ajuntament de Santa Margarida i els Monjos estableix per a l'ocupació de la via pública amb parades de mercat.

QUART: L'Associació percebrà dels paradistes la taxa d'acord amb les tarifes establertes per les corresponents Ordenances Fiscals aprovades anualment per l'Ajuntament de Santa Margarida i els Monjos. L' Associació de Brocanters i Artesans del Penedès i el Garraf farà efectius aquest cobraments, mitjançant transferència bancaria, a l’Ajuntament de Santa Margarida i els Monjos en quatre quotes trimestrals abonables dins dels últims 15 dies per trimestre vençut, havent presentat prèviament la liquidació detallada a l’Ajuntament i obtingut el seu vist i plau. En la liquidació caldrà indicar el nom del paradista, els metres que ocupa la seva parada i l'import que li pertoca.

CINQUÈ: L’Ajuntament de Santa Margarida i els Monjos es comprometre a fer tota la publicitat, propaganda i publicacions necessàries perquè aquest Mercat arribi al màxim públic desitjat.

SISÈ: Els representants de Associació de Brocanters i Artesans del Penedès i el Garraf es comprometen a complir l’Ordenança municipal del Mercat Ambulant de Santa Margarida i els Monjos, i a notificar a l’Ajuntament qualsevol anomalia que es detecti i, tenint en compte que:

1. No s'autoritza la venda de productes alimentaris que no compleixen els requisits a que es refereix la normativa comercial i sanitària vigent en cada moment.
2. Cada persona haurà de respectar el seu lloc d'adjudicació.
3. El mobiliari haurà de ser propietat de cada paradista i haurà de seguir la mateixa línia en cada col·lectiu. Hauran de tenir les superfícies llises i els materials hauran de ser resistents, impermeables i de fàcil neteja. Els embolcalls hauran de ser nous.
4. Un cop finalitzat el mercat, tots els participants hauran de deixar l'espai que hagin ocupat completament net. Les deixalles es dipositaran d'acord a la normativa de residus als contenidors mes propers.
5. Tots els participants hauran de portar sempre el carnet acreditatiu de ser membres de l' Associació de Brocanter
6. Els productes de venda han ser de fabricació purament artesanal, o de brocanteria.

I en prova de conformitat amb el que s'ha manifestat i acordat, els representants de les parts signen aquest conveni en el lloc i la data esmentats a l'inici.

Per l’Ajuntament de Santa Margarida Per l’Associació de Brocanters i

i els Monjos i Artesans del Penedès i el Garraf

Per tot això, es dona coneixement al Ple del conveni aprovat degut a que es considera d’interès general pel municipi.

La Sra. Alcaldessa Imma Ferret: També a la junta de govern del passat 20 de novembre es va prendre l’acord d’aprovar el conveni de col·laboració entre l’ajuntament i l’associació de brocanters i artesans del Penedès i Garraf, associació que ara presta el servei de mercat d’artesania i brocanters que es fa un cop al mes. Si el regidor ens ho vol explicar...

El Sr. Francisco Garcia del grup PSC: El ayuntamiento en su día firmó un convenio con la asociación de artesanos y brocanters del Penedés para la realización de un mercado artesanal de carácter mensual con la idea de dar continuidad al mercado semanal hasta la avenida Catalunya y así dinamizar el eje comercial. Actualmente esta asociación ha pasado a ser la asociación de artesanos y brocanters del Penedés y el Garraf. Por ello, para actualizar este convenio e incluir alguna actualización puntual como es que en el mes que hay 5 domingos, el cuarto también se pueda realizar dicho mercado, aparte del que se realiza cada primer domingo de mes, pues se propone al pleno para sí lo tiene bien así, aprobarlo.

|  |
| --- |
| **7.- DONACIÓ DE COMPTE INFORME TRIMESTRAL DE MOROSITAT, SEGONS LA LLEI 15/2010, DE 5 DE JULIOL (TERCER TRIMESTRE 2017) (EXP. X2017001662)** |

**Text de l’acord:**

Vist que la Llei 3/2004, de 29 de desembre, per la qual s’estableixen mesures de lluita contra la morositat en les operacions comercials, va incorporar al dret intern la Directiva 2000/35/CE, del Parlament Europeu i del Consell , de 29 de juny de 2000, per la qual s’estableixen mesures de lluita contra la morositat en les operacions comercials.

Vist que posteriorment la Llei 15/2010, de 5 de juliol, de modificació de la Llei 3/2004, en el seu article 4 estableix que els tresorers o, en el seu defecte, els Interventors de les Corporacions Locals elaboraran trimestralment un informe sobre el compliment dels terminis previstos en aquesta Llei per al pagament de les obligacions de cada Entitat Local, que inclourà necessàriament el número i quantia global de les obligacions pendents en les que s’estigui incomplint el termini.

Vist que aquest informe, sense perjudici de la seva presentació i debat en el Ple de la Corporació Local s’haurà de remetre als òrgans competents del Ministeri d’Economia i Hisenda i als de la Comunitat Autònoma corresponent que tinguin atribuïda la tutela financera.

Vist que l’art. 5 de la Llei 15/2010 preveu que en l’informe trimestral s’incorpori, si s’escau, la relació de factures o documents justificatius respecte als quals hagin transcorregut més de tres mesos des de la l’anotació al registre de factures i no s’hagin tramitat els corresponents expedients de reconeixement de l’obligació o s’hagi justificat per l’òrgan gestor l’absència de la tramitació dels mateixos.

D’acord amb l’esmentat es dóna compte al Ple del resum dels informes trimestrals, corresponent al tercer trimestre de l’exercici 2017 d’acord amb la informació detallada que consta l’expedient administratiu:







La Sra. Alcaldessa Imma Ferret: Sr. Interventor

Sr. Interventor: Bàsicament és donar compte, com el punt vuitè, dels resultats respecte al segon trimestre. La ràtio és bastant similar. Si aquest trimestre estem pagant a setze dies i escaig, l’anterior eren disset. Per tant, s’ha millorat una mica i aquest és l’índex més significatiu, perquè és el que mesura quan es triga en pagar una factura des que entra al registre de factures fins que s’ordena la transferència. Pel criteri del PDP, és bastant similar, ha baixat una mica. La mesura més significativa és la de morositat. La conclusió és que ens mantenim en ràtios molt similars de pagament, que no només compleix amb el que és preceptiu legalment sinó que en comparació amb altres entitats, està força bé.

La Sra. Alcaldessa Imma Ferret: Vull agrair una vegada més als serveis econòmics de l’ajuntament la gran feina que fan, perquè comptablement es portin al dia els pagaments i això segurament els proveïdors ho agraeixen i és una feina de comptabilitat molt gran.

**8.- DONACIÓ DE COMPTE DEL PERIODE MIG DE PAGAMENT SEGONS RD 635/2014 TERCER TRIMESTRE 2017. (EXP. X2017001663)**

**Text de l’acord:**

Vist que la Llei 3/2004, de 29 de desembre, per la qual s’estableixen mesures de lluita contra la morositat en les operacions comercials, va incorporar al dret intern la Directiva 2000/35/CE, del Parlament Europeu i del Consell , de 29 de juny de 2000, per la qual s’estableixen mesures de lluita contra la morositat en les operacions comercials.

La Llei Orgànica 2/2012, de 27 de abril, introdueix el concepte de període mitjà de pagament, PMP, com expressió del temps de pagament o endarreriment en el pagament del deute comercial, de manera que totes les Administracions Públiques, en un nou exercici de transparència, hauran de fer públic el seu període mitjà de pagament que s’ha de calcular d’ acord amb una metodologia comú.

Vist el RD 635/2014 pel que es desenvolupa la metodologia de càlcul del període mitjà de pagament a proveïdors de les Administracions Públiques.

Segons el RD 635/2014, el PMP mesura el que l’ Ajuntament està pagant (en termes econòmics), altrament segons la normativa de morositat ( Llei 15/2010): el PMP mesura com l’ Ajuntament està gestionant les seves factures (en termes comptables).

Segons el RD 635/2014, el PMP mesura el termini des de que es registra una factura fins que es paga, independentment dels dies que se tarda en reconèixer l‘obligació, i pot ser negatiu:

Si és (-) o < 30, SÍ que compleix amb el PMP establert com màxim pel RD 635/2014  (pot ser “negatiu” perquè als dies transcorreguts entre la data de registre i el pagament , ha de “restar-se” 30 dies, que són els que abans –segons la normativa de morositat- podien transcórrer des del reconeixement de l’ obligació fins el pagament).  El màxim, ha de ser 30 dies. (En termes econòmics, pot ser “negatiu”).

Segons la normativa de morositat , Llei 15/2010, hi ha un període màxim de 30 dies des de la data de registre fins el reconeixement de l’ obligació i altres 30 dies des de la data de reconeixement fins el pagament , per la qual cosa el període màxim de pagament era de 60 dies. Mai pot ser negatiu. (En termes comptables, sempre ha de ser “positiu”)

La magnitud de l’ import de pagaments dins el trimestre pot no coincidir ja que en el PMP segons RD 635/2014 les factures pagades parcialment es tenen com no pagades en la seva totalitat i les factures pagades mitjançant compensació no es comptabilitzen en l’import de pagaments realitzats.

La Llei Orgànica 9/2013, de 20 de desembre, de control del deute comercial en el sector públic estableix l’obligació de les Administracions Públiques i les seves entitats i organismes vinculats o dependents de publicar en el seu portal web el seu període mig de pagament a proveïdors.

D’acord amb l’esmentat es dóna compte al Ple del resum dels informes trimestrals segons RD 635/2014, corresponent al segon trimestre de l’exercici 2017 d’acord amb la informació detallada que consta l’expedient administratiu:

|  |  |  |  |  |  |  |
| --- | --- | --- | --- | --- | --- | --- |
| Dades Pagament a Tercers (PMP) | | |  |  |  | |
| Tercer trimestre de 2017 | |  |  |  |  | |
|  |  |  |  |  |  | |
| Entitat | Ratio operacions pagades | Import pagaments realitzats | Ratio operacions pendents | Import pagaments pendents | PMP |
|  |  |  |  |  |  |
| Santa Margarida i els Monjos | * 13,89 | 771.268,64 | 15,58 | 441.095,60 | -3,17 |
|  |  |  |  |  |

La Sra. Alcaldessa Imma Ferret: Algun aclariment per part dels grups? PSC

El Sr. J. Oriol Torrents del grup PSC: Només potser fiquem en valor què significa fer els pagaments en 16 dies, que hem baixat un dia respecte el trimestre anterior. Crec que s’ha d’explicar i donar raó perquè darrera hi ha una feina molt important i des del nostre grup volem felicitar la feina d’intervenció comptabilitat i fan possible que les factures es paguin en un termini mig de setze dies.

**9.- DONACIÓ COMPTES DECRETS ALCALDIA.**

El Ple pren coneixement del decret que ha dictat l’Alcaldia des de la darrera sessió de la plenària ordinària, així com la notificació d’aquest que correspon, i que en síntesis és:

Decret número 79 de data 25/10/2017 de convocatòria de la sessió plenària del dia 30 d’octubre de 2017.

Decret número 80 de data 25/10/2017 de convocatòria de la Junta de Govern Local del dia 30 d’octubre de 2017.

Decret número 81 de data 02/11/2017 d’aprovació de la llista d’admesos i exclosos del concurs oposició amb caràcter d’urgència per la contractació d’un/a agent d’ocupació i desenvolupament local per la dinamització socioeconòmica del territori.

Decret número 82 de data 02/11/2017 de convocatòria de la Junta de Govern Local del dia 6 de novembre de 2017.

Decret número 83 de data 07/11/2017 de fixació dels serveis mínims per la vaga general del dia 8 de novembre de 2017.

Decret número 84 de data 08/11/2017 d’aprovació de la llista d’admesos i exclosos del concurs oposició amb caràcter d’urgència per a la contractació d’un/a tècnic/a de desenvolupament local en l’àmbit de l’economia social i solidària .

Decret número 85 de data 08/11/2017 d’aprovació de la llista d’admesos i exclosos del concurs de mobilitat horitzontal per a la provisió d’una plaça d’agent de la Policia Local de Santa Margarida i els Monjos.

Decret número 86 de data 09/11/2017 de no prorrogar la comissió de serveis d’un agent de la Policia Local.

Decret número 87 de data 09/11/2017 d’aprovació de la gratificació per serveis extraordinaris i plusos de part dels mesos d’octubre i novembre.

Decret número 88 de data 09/11/2017 de convocatòria de la Junta de Govern Local del dia 13 de novembre de 2017.

Decret número 89 de data 11/11/2017 de convocatòria de la Junta de Govern Local del dia 20 de novembre de 2017.

Decret número 90 de data 17/11/2017 d’aprovació de la llista d’admesos i exclosos del concurs-oposició lliure per a la provisió de dues places d’agent de la Policia Local de Santa Margarida i els Monjos.

Decret número 91 de data 17/11/2017 de rectificació del decret de l’alcaldia de data 8 de novembre de 2017 en la part que fa referència a la convocatòria del tribunal.

Decret número 92 de data 17/11/2017 de convocatòria de la sessió extraordinària del Ple del dia 22 de novembre de 2017.

**FORA DE L’ORDRE DEL DIA**

|  |
| --- |
| **APROVACIÓ DE LA URGÈNCIA PER L'APROVACIÓ DE LES BASES ESPECÍFIQUES PER L’ATORGAMENT DE SUBVENCIONS PER LA PARTICIPACIÓ A LA RUA DE CARNAVAL DE SANTA MARGARIDA I ELS MONJOS 2018** |

**Intervencions**

La Sra. Alcaldessa Imma Ferret: Primer s’ha de votar la urgència.

El Sr. Joan B. Rubio del grup CiU: A favor

La Sra. Alcaldessa Imma Ferret: ERC

El Sr. Josep Arasa del ERC: Sí.

La Sra. Alcaldessa Imma Ferret: CUP

La Sra. Amanda Gallego del grup PA-CUP: Sí

La Sra. Alcaldessa Imma Ferret: PSC

El Sr. J. Oriol Torrents del grup PSC: Sí

**Votació**

**La proposta d’urgència s’aprova per UNANIMITAT** amb 13 vots a favor (8 regidors del grup PSC, 2 del grup PA-CUP, 2 del grup ERC i 1 del grup CIU) dels 13 regidors que constitueixen el ple municipal.

**APROVACIÓ BASES ESPECÍFIQUES DE LA SUBVENCIÓ PER L’ATORGAMENT DE SUBVENCIONS PER LA PARTICIPACIÓ EN LA RUA DE CARNAVAL DE SANTA MARGARIDA I ELS MONJOS 2018. (EXP. X2017001677).**

L’Ajuntament de Santa Margarida i els Monjos , organitza a través del Departament de Cultura, la Rua de Carnaval de l’any 2018.

Amb l’objectiu d’establir els criteris de celebració de la rua i per tal de fomentar-ne la participació, s’aproven les següents Bases Específiques:

L’objecte de les presents bases és definir el conjunt de condicions i el procediment a seguir per a la sol·licitud, tramitació, concessió, pagament i justificació dels ajuts que atorgui l’Ajuntament de Santa Margarida i els Monjos en concepte de subvencions per a la participació dins de la Rua de Carnaval 2018, mitjançant règim de concurrència competitiva.

El període en què s’executarà l’activitat objecte de les subvenció serà el dia 11 de febrer RUA DE CARNAVAL als Monjos i 17 de febrer BALL DE CARNAVAL a la Ràpita de 2018.

Atès el que es preveu en els articles següents:

* L’art. 25 de la Llei 7/1985, de 2 d’abril, reguladora de les bases del règim local, d’acord amb la modificació operada per la Llei 27/2013, de 27 de desembre, de racionalització i sostenibilitat de l’Administració Local.
* L’art. 66 del Decret Legislatiu 2/2003, de 28 d’abril, pel que s’aprova el Text refós de la Llei municipal i de règim local de Catalunya (LMRL), disposa que el municipi, per a la gestió dels seus interessos i en l’àmbit de les seves competències, pot promoure tota mena d’activitats i prestar tots els serveis públics que contribueixin a satisfer les necessitats i les aspiracions de la comunitat de veïns
* L’article 240 del Decret legislatiu 2/2003, de 28 d’abril, pel qual s’aprova el text refós de la Llei municipal i de règim local de Catalunya i, en el mateix sentit, a l’article 122.1 del ROAS, es disposa que els ens locals poden atorgar subvencions i ajuts a ens, organismes o particulars les activitats dels quals supleixin o complementin els serveis atribuïts a la competència local o siguin d’interès local.

Atès l’informe de secretaria.

L’import d’aquesta subvenció s’imputa al pressupost de l’any 2018, aplicació pressupostària 334.48029, pendent d’aprovació. Per tant, queda condicionada a l’aprovació del pressupost.

Considerant que les bases compleixen amb els principis generals de publicitat, transparència, concurrència, objectivitat i no discriminació, i s’adeqüen al marc legal.

Per tot això s’acorda:

Primer: Aprovar les BASES ESPECÍFIQUES DE LA SUBVENCIÓ PER L’ATORGAMENT DE SUBVENCIONS PER LA PARTICIPACIÓ EN LA RUA DE CARNAVAL DE SANTA MARGARIDA I ELS MONJOS 2018, que es transcriuen a L’ANNEX.

Segon.- Publicar les bases de la convocatòria al Butlletí Oficial de la Província i en el tauler d'edictes de la corporació les quals se sotmetran a informació publica per un període de 20 dies, a partir del següent de la publicació de l’anunci en el Butlletí Oficial de la Província.

Tercer.- Determinar que en cas que no es presentin reclamacions o al·legacions a l'acord aquest s'entendrà aprovat definitivament sense necessitat de nou acord.

Quart.- Les sol·licituds es podran presentar en el termini que s’estableixi en l’acord de la convocatòria de la Junta de Govern local.

ANNEX

**BASES ESPECÍFIQUES PER L’ATORGAMENT DE SUBVENCIONS PER LA PARTICIPACIÓ EN LA RUA DE CARNAVAL DE SANTA MARGARIDA I ELS MONJOS 2018**

L’Ajuntament de Santa Margarida i els Monjos , organitza a través del Departament de Cultura, la Rua de Carnaval de l’any 2018.

Amb l’objectiu d’establir els criteris de celebració de la rua i per tal de fomentar-ne la participació, s’aproven les següents Bases Específiques:

**1. Objecte de la subvenció**

L’objecte de les presents bases és definir el conjunt de condicions i el procediment a seguir per a la sol·licitud, tramitació, concessió, pagament i justificació dels ajuts que atorgui l’Ajuntament de Santa Margarida i els Monjos en concepte de subvencions per a la participació dins de la Rua de Carnaval 2018, mitjançant règim de concurrència competitiva.

El període en què s’executarà l’activitat objecte de les subvenció serà el dia **11 de febrer RUA DE CARNAVAL als Monjos i 17 de febrer BALL DE CARNAVAL a la Ràpita de 2018.**

**2. Destinataris de la Subvenció (participants)**

Poden ser sol·licitants i/o beneficiàries de les subvencions a què es refereixen aquestes bases:

* Les entitats, associacions, grups o agrupacions que participin a les rues de carnaval.

Per participar a les rues de carnaval i per tenir dret a la subvenció de participació, els grups o entitats que s’hi presentin s’han d’inscriure prèviament a la rua de carnaval 2018. Podran participar a la rua amb dues modalitats, carrossa i comparsa i hauran de formalitzar la seva inscripció gratuïta abans del dia 15 de gener 2018, d’acord amb els terminis que s’especifiquin a la convocatòria.

**3. Termini de presentació de sol·licituds**

El període per sol·licitar les subvencions previstes en aquestes bases serà el que es determini a la corresponent convocatòria Serà convocat mitjançant anunci en el Butlletí Oficial de la Província de Barcelona, a través de la Base de Datos Nacional de Subvenciones i mitjançant anunci al tauler d’anuncis virtual ubicat a la seu electrònica del web municipal <http://www.santamargaridaielsmonjos.cat/>

**4. Condicions de participació**

4.1 Es podrà participar a la Rua en dues modalitats: Carrossa i/o comparsa. En aquest sentit, es considerà:

* **CARROSSA:** Aquellamodalitat queha de disposar d’un vehicle motoritzat, amb plataforma articulada posterior, que disposi d’uns elements decoratius propis i equip de música, així com un **mínim de 12 persones** disfressades adequadament a l’estil de la carrossa.
* **COMPARSA:** Aquella modalitat de participació que haurà d’estar formada com a **mínim amb 8 persones** totes disfressades fent referència a la mateixa temàtica. Es indiferent que portin vehicle, o no el portin.

4.2 Les colles i persones participants han de complir les instruccions dels organitzadors de la Rua per tal d’aconseguir el correcte funcionament d’aquesta i signar els documents i declaracions responsables annexos a aquestes bases.

4.3 Cada comparsa haurà de designar una persona major d’edat que n’actuarà com a responsable i representant legal.

4.4 No es podran inscriure participants menors d’edat sense una persona designada major d’edat, que sigui el responsable.

4.5 A totes les comparses i carrosses del municipi inscrites se’ls facilitarà confeti fins a la finalització d’existències.

4.6 Segons l’ordre d’inscripció cada comparsa tindrà un número, que s’ha de tenir ben visible al davant i al darrere de la comparsa i/o carrossa que servirà per controlar la participació a la rua.

4.7. Les mides de les carrosses/plataformes/vehicles no poden sobrepassar 2.50 metres d’amplada i 4 d’alçada. Les carrosses que sobrepassin aquestes dimensions quedaran automàticament fora de la rua. En cas que les sobrepassin i estiguin dintre de la rua, es faran responsables dels problemes que derivin i quedaran automàticament excloses d’aquesta subvenció.

4.8 Sobre vehicles a motor:

1. Els vehicles a motor utilitzats durant la rua han d’estar al dia de la reglamentació (assegurança, ITV,...), la qual hauran de presentar abans de la reunió que es celebri relativa a l’organització de la rua.

b. El conductor del vehicle ha de tenir el carnet de conduir en vigor.

4.9 Serà requisit indispensable per tenir dret a la subvenció haver-se apuntat com a comparsa i/o carrossa i tenir un responsable. Es perdrà el dret a rebre qualsevol tipus de subvenció si:

a. S’incompleixen les indicacions donades pels organitzadors.

b. Es realitzen aturades que fan que la rua no segueixi el circuit estipulat.

c. Realitzar qualsevol tipus d’accions que pertorbin el normal desenvolupament de la rua, actes incívics, violents o ofensius, tant per el públic com pels organitzadors o altres comparses i/o carrosses.

4.10 L’organització es reserva el dret de poder retirar de la rua i fer fora del recorregut, als participants que efectuïn actes que puguin produir risc, molèstia o mal comportament.

4.11 Els participants es faran càrrec de les incidències que puguin ocasionar ells mateixos, durant el decurs de la rua.

4.12 Per ser considerades carrosses o comparses del municipi, el responsable haurà de complir un dels 2 requisits següents, realitzar el muntatge de la carrossa o bé fer els assajos al terme municipal de Santa Margarida i els Monjos.

4.13 Les carrosses o comparses, per inscriure’s com a locals, hauran de mantenir l’adscripció d’origen de Santa Margarida i els Monjos a tots els carnavals als que es presentin, en cas que no sigui així, se’ls podrà retirar la subvenció addicional de 50 euros.

4.14 Totes les carrosses i comparses han de nomenar un responsable, que serà el coordinador entre l’organització i la carrossa o comparsa. Aquest responsable haurà d’estar present el dia 25 de gener de 2018, a les 19.30 h, a la Sala de Plens de l’Ajuntament, on s’establiran les normes de funcionament de la rua.

4.15 L’organització té contractada una pòlissa de responsabilitat civil, que cobreix els danys a tercers que puguin ocasionar les carrosses. Queden exclosos els danys i incidents propis dels participants. Les carrosses participants hauran de disposar d’una assegurança obligatòria del vehicle.

4.16 Per a la seguretat de tothom no es permet llençar objectes que puguin produir danys al públic, establiments, vehicles o habitatges.

4.17 L’organització es reserva el dret de prendre la decisió que consideri més adient en tot allò no reflectit en les condicions anteriors.

4.18 La participació als actes de carnaval de Santa Margarida i els Monjos implica la cessió a l’Ajuntament dels drets d’imatge de totes les persones i elements que formen part de cada carrossa, grup o comparsa a fi que puguin ser reproduïdes en qualsevol mitjà o suport.

4.19 En cas de pluja la rua de carnaval passaria al següent **diumenge dia 18 de febrer de 2018** a les 11 h. La carrossa o comparsa que no hi sigui present, no tindrà dret a subvenció.

**5. Dotació de la subvenció**

Les **carrosses** i **comparses** inscrites, que compleixin correctament els requisits i normes de l’apartat 4), rebran els següents ajuts per la seva participació:

**150 euros per Carrossa.**

**70 euros per Grup o Comparsa**.

Les carrosses que, a criteri de l’organització, no compleixin els mínims, seran considerades com a comparses.

S’estableix **una subvenció especial per la participació al carnaval de la Ràpita el dia 17 de febrer**. Hi podran participar Grups d’un mínim de 8 persones en modalitat comparsa (no es necessita carrossa) vestits amb un mateix motiu.

S’estableix una subvenció **de** **50 euros** per grup, les inscripcions s’hauran de realitzar a l’Ajuntament, de conformitat amb el que s’estableixi a la convocatòria i hauran d’haver participat també al Carnaval dels Monjos.

El dia del carnaval (17 de febrer) cal presentar-se a la Sala del Centre Cultural i Recreatiu Rapitenc abans de les 12 de la nit, així mateix els grups podran participar en el concurs de disfresses organitzat pel C.C.R.R.

S’estableix també una subvenció especial i addicional de **50 euros** per a les carrosses del municipi que participin a la rua de carnaval dels Monjos. Aquesta mesura es proposa per motivar els grups del municipi a participar-hi.

Per rebre la subvenció tots els grups participants hauran d’estar presents al recompte inicial abans de la sortida del dia 11 de febrer a les 11.30h (sortida a les 12h) i fer el recorregut sencer. Com a comprovant per verificar l’assistència se’ls farà signar a l’inici i/o al final de la rua un document certificant la seva participació durant tot el recorregut.

L’aplicació pressupostaria on s’imputarà l’import de les subvencions serà del departament de Cultura: 334.48029 del pressupost 2018.

**6.Procediment de la concessió de les subvencions**

El procediment ordinari per l’atorgament de les subvencions previstes a les presents bases serà en règim de competitiva, i s’iniciarà a instància de la persona interessada mitjançant els impresos normalitzats i en la forma prevista en la convocatòria i en l’ordenança general reguladora de la concessió de subvencions d’aquest ajuntament.

**7. Termini per a l’atorgament**

La resolució d’atorgament de la subvenció serà aprovada per l’òrgan competent dins del mes posterior a la celebració de la rua.

**8. Pagament de les subvencions**

Les subvencions les pagarà la Tresoreria municipal previ acord o resolució de la Junta de Govern Local, atenent els informes tècnics i a la presentació dels annexos que acreditin que les colles tenen dret a les subvencions per haver participat a la Rua en els termes establerts en aquestes bases.

**9. Participació**

La participació en aquest concurs implica l’acceptació total i íntegra d’aquestes bases.

**10. Protecció de dades**

D’acord amb el que disposa l’article 5 de la Llei Orgànica 15/1999, de protecció de dades de caràcter personal i l’article 12 del seu Reglament de desplegament, aprovat pel Reial Decret 1720/2007, us informem que les vostres dades de caràcter personal s’incorporaran al fitxer USUARIS SERVEIS MUNICIPALS, del qual és responsable l’Ajuntament de Santa Margarida i els Monjos i seran objecte de tractament per gestió dels diferents serveis públics municipals de l’Ajuntament, utilitzats pels usuaris en l’àmbit de les seves funcions; no seran cedides a persones físiques i jurídiques públiques o privades sense el vostre consentiment o si no ho autoritza una llei.

Podeu exercir els drets d’accés, rectificació, cancel·lació i oposició adreçant-vos a l’adreça electrònica[info@santamargaridaielsmonjos.cat](mailto:info@santamargaridaielsmonjos.cat) al fax 93 8980360 o per correu postal a l’adreça avinguda Catalunya 74, 08730 Santa Margarida i els Monjos.

**11. Règim jurídic**

En tot allò que no estigui previst en aquestes Bases seran d’aplicació els preceptes de la Llei 38/2003, general de subvencions i l’Ordenança general de subvencions aprovada pel Ple de l’Ajuntament de Santa Margarida i els Monjos, publicada íntegrament al BOPB 043 de data 19.02.2005, la qual regula de manera general el procediment de concessió de subvencions de l’Ajuntament de Santa Margarida i els Monjos.

**ANNEX 1**

Sol·licitud de transferència a comptes oberts en entitats financeres, per a pagaments als sol·licitants d’aquesta subvenció

**DADES DELS SOL·LICITANTS:**

Cognoms i Nom / Raó Social:\_ NIF / CIF:\_

Adreça:

C.P.

Població: Tel: Correu electrònic: Nom i càrrec del representant que signa

Referència:

**Dades bancàries per a les transferències**

Titular del compte (haurà de coincidir textualment amb el nom del sol·licitant)

Nom de l’entitat financera

Adreça

C.P.

Població

Comarca/Província

IBAN

País - núm. control Entitat Sucursal Número de compte

BIC

Diligència de conformitat de l’entitat financera. Aquestes dades coincideixen amb les existents en aquesta oficina.

El director de l’entitat financera, Data, Signat i segellat Signatura del sol·licitant,

**ANNEX 2**

**CONSELLS I INSTRUCCIONS PER A PARTICIPANTS DE LA RUA**

**Nom i cognoms: ...................................................................................................................................... DNI: ....................................................... Signatura de recepció:**

**Comparsa: .......................................................................................**

Qüestions generals:

1. Recordeu la importància que tots els participants de la comparsa coneguin el recorregut, les vies d’evacuació, la ubicació dels elements sanitaris i de control. Feu difusió d’aquestes indicacions a tots els participants del vostre grup.

2. En cas de qualsevol dubte, emergència o accident, adreceu-vos ràpidament a qualsevol membre de la Policia Local o voluntaris de Protecció Civil repartits per tot el recorregut. A la vegada, contacteu amb el telèfon d’emergències de la Policia Local (\* o 112) davant de qualsevol situació d’emergència que es presenti. Seguiu les indicacions que us donin.

3. Si us sentiu indisposats, adreceu-vos al punt d’assistència més proper

4. Respecteu l’espai entre comparses i en cas d’emergència facilitat

5. No porteu ampolles, gots ni elements de vidre o materials que puguin produir talls, contusions, cremades, etc.

6. Queda prohibida la utilització de materials que puguin suposar un perill: pirotècnia, elements amb flama, líquids inflamables, guspires, sobrecàrregues elèctriques, etc.

7. Resta prohibit el llançament de cap objecte o líquid cap al públic assistent excepte confeti. Aquests s’han de llençar fent paràbola per evitar impactes directes.

8. No llenceu objectes, envasos ni deixalles pel carrer. Guardeu-los i els llenceu en el contenidor corresponent més proper.

En el cas que la vostra comparsa porti carrossa o qualsevol estructura mòbil:

1. Cal que personal de la mateixa comparsa vagi en tot moment a banda i banda de la carrossa i indiqui al conductor qualsevol incidència o maniobra que hagi de fer. Aquestes persones són les encarregades de no deixar acostar el públic a la carrossa. En cas d’aglomeració de persones caldrà disposar de persones al davant del vehicle per obrir pas.

2. Reviseu els vehicles, així com el motor i el material elèctric i comproveu que funcionin correctament.

3. No manipuleu cap tipus d’element elèctric per al qual no estigueu autoritzat.

4. Eviteu sobrecarregar les instal·lacions elèctriques.

5. Disposeu de, com a mínim, un extintor i ubiqueu-lo en llocs de fàcil accés, per poder apagar

qualsevol conat d’incendi.

6. Si hi ha un incendi, talleu el subministrament elèctric immediatament.

7. Eviteu que a la plataforma hi hagi moltes persones pel risc de caiguda. Cal que hi hagi una tanca o element de protecció amb prou alçada per evitar caigudes, sobretot a la part davantera i laterals.

8. Queda prohibit, als conductors dels vehicles, ingerir begudes alcohòliques. Tampoc està permès que participin directament de la celebració amb distraccions, llençant confeti, caramels, etc.

9. A les carrosses ha d’anar personal que sàpiga com funciona el generador (com s’apaga) i també que conegui l’ús dels extintors.

10. Està totalment prohibit fer càrregues de combustible amb els generadors en marxa i en carrers estrets. Cal que hi hagi algun acompanyant al costat amb un extintor.

11. El combustible s’ha de portar en dipòsits homologats i cal deixar-los en zones ventilades, lluny de focus de calor.

12. En el cas d’emergència: mostreu calma, aviseu les autoritats i atureu la música de les carrosses per evitar confusió.

13. No us apropeu al públic ni als edificis per evitar accidents.

14. Si hi ha vent, elimineu qualsevol objecte o decoració que es pugui desprendre, trencar o desmuntar amb relativa facilitat i reforceu tots els altres elements. En cas de vent fort quedarà prohibida la sortida de carrosses, ni qualsevol decoració que pugui produir danys.

15. La instal·lació elèctrica de les carrosses ha de ser adequada i ha de complir la normativa vigent.

16. Tots els vehicles han de funcionar correctament i disposar de les conseqüents legalitzacions al dia. El conductor ha de tenir els permisos vigents.

17. En el cas de portar focus de llum, generadors o altres elements que es puguin escalfar, caldrà tenir cura de tenir-los separats d’elements de roba, plàstic o cap element combustible. La zona ha de quedar lliure d’aquests materials. Netegeu-ho periòdicament de confeti o papers que pugin caure durant la rua.

18. Caldrà donar compliment al Decret llei 2/2008 de protecció d’animals.

**ANNEX 3**

* **PARTICIPACIÓ A LA RUA DE CARNAVAL SANTA MARGARIDA I ELS MONJOS** **2018**

Declaració responsable d’estar al corrent en el compliment de les obligacions tributàries amb l’Ajuntament de Santa Margarida i els Monjos, la Generalitat i l’Estat, així com de les obligacions amb la Seguretat Social i que no incorro en cap de les circumstàncies que impossibiliten obtenir la condició de beneficiari de subvencions, de conformitat amb l’article 13 de la Llei 38/2003, de 17 de novembre, general de subvencions, publicada al Butlletí Oficial de l’Estat núm. 276, en data de 18.11.2003.

DADES IDENTIFICATIVES

|  |  |
| --- | --- |
| Nom i cognoms: | NIF: |
| En nom i representació de (si s’escau): |  |
| Domicili: |  |
| Municipi: | Codi Postal: |
| Telèfon/s: | Fax: |
| Adreça de correu electrònic: |  |

DECLARO sota la meva responsabilitat, el següent: (marqueu-hi una X)

□ Que no incorro en cap de les circumstàncies que impossibiliten obtenir la condició de persona beneficiària de subvencions recollides a l’article 13 de la Llei 38/2003, de subvencions.

□ Que no tinc deutes de naturalesa tributària amb l’Ajuntament de Santa Margarida i els Monjos.

□ Que em trobo al corrent de les obligacions tributàries i amb la Seguretat Social.

Data: Signatura:

**Intervencions**

La Sra. Alcaldessa Imma Ferret: La regidora de cultura ens ho pot explicar.

La Sra. Esther Marmaneu del grup PSC: És l’últim plenari de l’any i per poder obrir les inscripcions de la propera rua de carnaval que és l’onze de febrer als Monjos i al ball de carnaval el disset de febrer a la Ràpita, doncs es fan passar per plenari. Us explico els petits canvis. Aquest any no són premis sinó que per canvi de normativa són subvencions. Tot lo que són les aportacions econòmiques són les mateixes tant a les carrosses com a les comparses. Si que són una mica més extenses aquestes bases, on es demana totes les dades del sol·licitant, dades bancàries, documents de responsabilitat i normes dintre de lo que seria la rua, pel bon funcionament i la seguretat de tothom. Les inscripcions començarien el 8 de gener i acabarien el 15. Es farien com l’any passat, totes telemàticament i per ordre d’entrada, prioritzant les carrosses i comparses del municipi més les que es van apuntar a la rua de l’any passat.

La Sra. Alcaldessa Imma Ferret: CUP

El Sr. Jordi Salguero del grup PA-CUP: Volíem fer una aportació. Veiem bé la proposta, l’únic que si que creiem que a part de donar els diners que els ajuden a poder pagar-se la gasolina i les despeses que comporta, si que creiem que fora bo poder establir un petit premi per comparsa o carrossa per incentivar i per premiar la creativitat, perquè moltes vegades hi ha carrosses molt ben fetes, molt ben creades, i creiem que es mereixerien poder competir per un premi a més a més que els ajudaria a fomentar una mica lo que és l’esperit aquest.

La Sra. Esther Marmaneu del grup PSC: Fa anys es feien premis a la rua de carnaval. No sé perquè es va deixar de fer, sí que puc dir que com a integrant d’un grup de carnaval, aquests premis, la majoria de vegades, no és econòmic gran sinó trofeus. S’hauria de generar un jurat, i les bases canviarien. No sé, es pot valorar. No sé si l’Oriol té alguna aportació

La Sra. Alcaldessa Imma Ferret: Regidor de governació

El Sr. J. Oriol Torrents del grup PSC: Ho hem de valorar amb molta calma, perquè el carnaval més o menys com el que tenim al municipi es ve celebrant des de l’any 83, en aquella època el sistema de funcionament era de premis, no de subvencions, i si recordeu hi havia per dir-ho amb un llenguatge fàcil i planer, hi havia uns piques importants entre carrers, entre barris i entre veïns. Tu a Cal Rubió potser havies participat amb alguna carrossa, el carrer Berenguer també era molt potent, i es van deixar d’atorgar premis i es va passar a fer subvencions per fer-ho que tothom que participava té el mateix, més enllà de si la fa més bonica o menys, perquè també participava en aquella època alguna AMPA, i les possibilitats de guanyar mai eren les mateixes. Es va prendre aquesta decisió. Si hem de reobrir aquest debat, reobrim-lo, potser per aquest any ja és complicat, però si l’hem de fer, ha de ser amb molta originalitat. També comentàvem la possibilitat, perquè és un diumenge que aquest diumenge de carnaval al municipi estem parlant que pot haver-hi al voltant d’unes 8.000 persones, entre el que és el carnaval i el mercat. També podem, agafant això, perquè no sigui l’ajuntament, que sigui el comerç que pugui participar i ser ells que triïn aquest premi. Parlem-ho. Per aquestes bases que portem a aprovació és una mica complicat però de cara a l’any que ve, amb els restaurants i bars del municipi, que treuen un rendiment, potser podrien fer una aportació a la carrossa, no sé, a la que porta més gent, a la més bonica, i der una mica més d’aportació i fer una mica més de premi. Parlem-ho i valorem-ho. Ens fiquem en un camí complicat.

La Sra. Esther Marmaneu del grup PSC: Cada any quan s’ha acabat la rua de carnaval ens reunim les carrosses del municipi i ferm una valoració. Es pot traslladar a ells també què els sembla aquesta aportació, com ho veurien, i si que es podria parlar, no d’un premi econòmic, perquè no existeixi aquest pique, però si d’una cosa més original. Valorem-ho. Jo crec que ells com a carrosses del municipi tenen molt a dir. Quan es van fer els canvis de recorregut, quan es va intruir el fet de donar confeti, van sortir d’aquesta taula de valoració i se’ls pot fer arribar la proposta.

El Sr. Jordi Salguero del grup PA-CUP: Era un complement, no estava dient de treure la subvenció.

La Sra. Esther Marmaneu del grup PSC: Està bé, aquestes aportacions. Aquestes coses que potser ens diferencies, que aquesta subvenció, ara amb tots els models de justificació és una feina gran i per tant, lo que s’ha volgut fer amb aquestes subvencions és que les entitats no hagin d’omplir un model de justificació per aquestes aportacions econòmiques que se’ls hi fan sinó que el mateix dia de la rua ja és justificació el fet que es presentin i vagin durant tot el recorregut. Es recolliran les signatures amb el nom i cognom del responsable, així com el DNI i la signatura. Això serà la justificació per rebre aquests imports.

El Sr. Raimon Gatell del grup PSC: Aquí al municipi som 7 carrosses, som dels pobles més participatius de tota la comarca del Penedès. A part que vinguin 7 o 8 carrosses de la comarca.

La Sra. Alcaldessa Imma Ferret: És una proposta que en qualsevol cas es traslladaria als grups que participen del carnaval, però voldria recordar que sempre, així ho promocionem, tenim el carnaval més familiar de la comarca, en el sentit que s’ha pretès fins ara és que hi participi el màxim de gent possible si pot ser del municipi, ja sigui amb les comparses o fent la seva carrossa. Obrir una competitivitat en aquest sentit, bueno, és parlar-ne, perquè el que s’ha volgut és que la gent participi i pugui sortir encara que un any ho facin i el següent no, però és obrir-ho a tothom. En qualsevol cas, es recull la proposta per part de la regidoria que s’escaigui i es podrà fer arribar.

Si no hi ha cap més aportació, procediríem a la votació.

El Sr. Joan B. Rubio del grup CiU: A favor

La Sra. Alcaldessa Imma Ferret: ERC

El Sr. Josep Arasa del ERC: Sí.

La Sra. Alcaldessa Imma Ferret: CUP

La Sra. Amanda Gallego del grup PA-CUP: Sí

La Sra. Alcaldessa Imma Ferret: PSC

El Sr. J. Oriol Torrents del grup PSC: Sí

**Votació**

**La proposta d’acord s’aprova per UNANIMITAT** amb 13 vots a favor (8 regidors del grup PSC, 2 del grup PA-CUP, 2 del grup ERC i 1 del grup CIU) dels 13 regidors que constitueixen el ple municipal.

**TORN OBERT DE PARAULA**

La Sra. Alcaldessa Imma Ferret: CUP

La Sra. Amanda Gallego del grup PA-CUP: Amb el tema de pressupostos, vam estar mirant totes les partides, no hem sabut veure que a l’audiència del 2016 que es va demanar els tema de passos de vianants i seguretat, i es va comentar que pels pressupostos del 2017 si que es tindria en compte el tema de lo que era la visibilitat, això no hem sabut veure-ho ni al 2017 ni al 2018. Hi ha partides de diversos, però no queda clar quines són.

El Sr. J. Oriol Torrents del grup PSC: Això està, parlo de memòria, però a la partida de senyalització viària i aviat en veuràs dos de pintats.

La Sra. Amanda Gallego del grup PA-CUP: A vegades el problema són els titulars, que no et quedes concretament amb les coses que es fan. Si està contemplat i es comença a fer com vas comentar en anteriors plens que ja estava en estudi...

El Sr. J. Oriol Torrents del grup PSC: Aviat en veuràs dos de pintats, ja està en marxa. Això va a la partida general de senyalitzacions vàries, com pintar un pas de vianants, o zona de minusvàlids. Hi ha dues partides, senyalització i manteniment, segons si és nou o s’ha de repintar. Hi ha apartat de pintura.

La Sra. Amanda Gallego del grup PA-CUP: Després comentar, que com a CUP, voldríem demanar per enèsima vegada que els horaris dels actes públics on es requereix la presència de tots els grups del consistori i del veïnat, tant sigui aquí com se’ns convoca per presentacions de coses com lo que va passar amb educació o joventut, doncs ens agradaria que es fessin en horaris més... que poguéssim participar-hi tots i totes, ja que nosaltres hem de compaginar la nostra vida laboral i familiar, avui ha quedat palès que no hem arribat a tres quarts de set cap dels dos, per problemes laborals o familiars, per poder compaginar-ho. Demanaríem si us plau, no demanem començar els plens a les deu de la nit, però només que fossin a partir de les set qualsevol d’aquests actes, ens seria molt més fàcil per part nostra de poder-hi estar, ja sigui perquè el Jordi baixa de Barcelona en autobús i jo en aquest cas era per temes de coordinar amb la cangur que pugui arribar. No estem demanant horaris desorbitats, només demanem que total són tres quarts de deu, estem acabant el ple és el ple de pressupostos, podem estar contents i contentes d’acabar en aquesta hora, però clar, igual acabaríem deu minuts més tard.

La Sra. Alcaldessa Imma Ferret: És una aportació i l’entomem però vull recordar que també s’ha debatut en aquest plenari el fet de conciliació de la vida laboral i familiar. Tots tenim família, tots tenim les nostres coses i també és cert, que sapigueu, que com a càrrecs electes d’un ens públic teniu dret a demanar a les vostres feines el poder venir o anar a aquells actes pels quals se us convoqui. És evident que cadascú a la seva feina sap els tractes que té. En tot cas, es va decidir començar els plens el més aviat possible, a tres quarts de set semblava que anava bé. Si no podeu arribar un dia concretament, com ha fet el Jordi, que ha enviat un missatge dient que arribava una mica més tard, ens podem esperar. Però vull recalcar que el fet dels horaris és un tema molt important i més quan s’està treballant a nivell de país el poder anar cap a un horari més digne en el sentit de tenir una vida familiar més compatible. És evident que els regidors i regidores tenim uns horaris molt complexos i si que hi ha actes que normalment es celebren a unes hores que tothom i pot participar. Si hi ha reunions que es convoquen i que ja sabeu abans que no podeu venir, també es pot avisar. Demà mateix tenim prevista una reunió a les set de la tarda, us recordo que per e-mail vam consensuar l’hora perquè semblava que anava bé. En qualsevol cas tot és valorable, però sí que vull recordar que hem d’intentar posar de totes les parts, perquè a l’hora de la feina plegueu més tard de la que es convoquen els plenaris com els que estem tot el dia, volent tenir també unes hores de tant en tant amb la nostra família. En tot cas crec que la regidora de cultura vol dir alguna cosa.

La Sra. Esther Marmaneu del grup PSC: Només és un apunt. Sé que la setmana passada es va presentar la campanya de “tant mal educat”, recordar simplement que venia una tècnica del Consell Comarcal i l’horari és el que és dintre del seu horari laboral, aquí no podem fer molt més. Per la resta, crec que l’alcaldessa ho ha comentat, dintre de l’horari que potser ens va a uns millor i a altres pitjor, som molts a acabar de lligar les hores i fem el que es pot

La Sra. Amanda Gallego del grup PA-CUP: Nosaltres entenem perfectament que quan ve un tècnic o una tècnica o algú de fora acabem posant l’horari per l’altra persona. Tant sols era això, si podíem retrassar els plens a les set de la tarda. Anirem menys desesperats tots, arribarem puntualment, podrem començar i és un quart d’hora. Igual que demà comencem a les set de la tarda la formació.

La Sra. Alcaldessa Imma Ferret: Per part del públic, hi havia alguna pregunta. Joan

Joan públic: Esther, apunta. Jo òbviament estic en contra de la competitivitat però també penso que subvencionar les carrosses que venen de fora et fa baixar una mica el nivell de qualitat perquè n’hi ha algunes que esperen o treballen per aconseguir un premi. Com a proposta pots passar que siguin elles mateixes les que puntuïn les carrosses sense puntuar-se elles mateixes**.** És una idea. Després una altra cosa, en base a l’augment de la policia i les justificacions que puguis donar, trobo que avui has vingut a dir que necessites força agents per les hores de les escoles i jo et podria proposar una altra cosa, que seria convertir els espais on hi ha entrada i sortida d’escola en eixos cívics i prohibit al trànsit rodat. És una manera de no augmentar la policia i millorar la seguretat d’aquestes persones.

La Sra. Alcaldessa Imma Ferret: Regidor de governació

El Sr. J. Oriol Torrents del grup PSC: Ja s’ha valorat aquesta proposta però clar, necessites igualment algú que et vagi a posar les tanques i tot així. Si teniu alguna aportació, alguna solució que pugui funcionar, és una proposta que s’havia valorat, sobre tot al Samaranch, durant aquests 10 minuts que es crea aquest caos a les entrades i sortides.

Joan- Zona veïnal tallada sempre al trànsit

El Sr. J. Oriol Torrents del grup PSC: És una opció

La Sra. Esther Marmaneu del grup PSC: Potser del Penedès- Garraf és l’únic carnaval que es fa un diumenge al matí i per sort tenim un munt de carrosses i comparses que volen formar part. El fet que puntuïn ells, suposo que en el cas que es fes aquest premi hauríem de mirar quina mena de jurat seria l’adient per això.

El Sr. Jordi Salguero del grup PA-CUP: M’he deixat una pregunta. Quan es fan actes davant de l’ajuntament, no entenc ben bé perquè es talla la carretera a l’alçada de la rotonda, perquè més que generar seguretat, genera un caos, perquè no hi ha cap policia i si vols accedir a Cal Salinas, perdó, a Ca l’Antic, tens tot de tanques per tot arreu i les has d’anar esquivant. Òbviament s’ha de tallar però desviar els cotxes de cara Mas Catarro que és on en principi pots passar, però si talles des de la rotonda, la gent que no sigui d’aquí, tu saps els carrerons i caminets, però és que ens hi vam trobar l’altre dia i no podies entrar per enlloc al menys que et fiquessis en contra direcció del que deien les senyals per anar a Ca l’Antic. Ja em diràs el camí que he de fer servir per arribar a Ca l’Antic.

La Sra. Alcaldessa Imma Ferret: El regidor de governació us ho explica, té una explicació tècnica

El Sr. J. Oriol Torrents del grup PSC: Això té una motivació. No és dir a veure com ho farem per complicar-li la vida a la gent. Al revés. Podem estar-hi d’acord o no, però té una argumentació. D’entrada no és un tall total, és parcial. Tu sempre pots envair l’altra calçada per passar pel costat de la senyal. Si arribaves fins la part de la farmàcia hi havia una senyal que ficava “excepte veïns”. El que es vol és que a l’avinguda Catalunya hi ha un pàrquing amb bastants vehicles, que han de poder entrar i sortir.

La Sra. Alcaldessa Imma Ferret: O qualsevol veí

El Sr. J. Oriol Torrents del grup PSC: La gent ha de poder accedir al comerç. Que ho podem millorar segur, però pensa que és al revés, si no fem això, es crea el caos, perquè arriben fins aquí i el caos és terrible. De totes maneres, Jordi, jo ho entomo i mirarem d’estudiar-ho.

El Sr. Jordi Salguero del grup PA-CUP: O posar un cartell més gran

El Sr. Francisco Garcia del grup PSC: un autobús que entri...

La Sra. Alcaldessa Imma Ferret: L’autobús estava avisat, eh? Però lo que deia el regidor és el d’evitar que tot aquell vehicle que usa l’avinguda Catalunya per travessar-la només, no ho faci i faci el tom pel darrera la rambla i el carrer de les Flors. Perquè sinó, ens trobaríem que arribarien aquí, es trobarien tallat i anirien carrer Anselm Clavé avall, i llavors és un problema, perquè augmentes el trànsit a una zona que no està habituada a suportar aquest gruix de trànsit i pot donar més problemes. En aquest sentit, els veïns, poden entrar i accedir a casa seva. Era evitar bàsicament el fet de poder travessar.

La Sra. Amanda Gallego del grup PA-CUP: Potser una de les coses que va mancar és que hi hagués algú al voltant de les set

La Sra. Alcaldessa Imma Ferret: Un policia

La Sra. Amanda Gallego del grup PA-CUP: Indicant clarament quines opcions hi havia. No estic demanant un policia, estic demanant algú

La Sra. Alcaldessa Imma Ferret: El policia és qui regula el trànsit. En qualsevol cas, ho entomarem i millorarem.

I sense més assumptes a tractar, la senyora Presidenta, aixeca la sessió essent les 21,55 hores. ordenant s’estengui acta del tractat del que jo la Secretària, certifico.